Terdzo-CI-012 - Rinchen Terdzö\nrdo rje phag mo'i zab rgya las/_zab lam khrid kyi nyams len snying por dril ba zung 'jug them skas\nVolume 35 (ཅི) / Pages 461-506 / Folios 1a1 to 23b3\nRinchen Terdzö Volumes List > Volume 35 > Text #12 (Scroll to Bottom)\n'jam mgon kong sprul. rdo rje phag mo'i zab rgya las zab lam khrid kyi nyams len snying por dril ba zung 'jug them skas. In Rin chen gter mdzod chen mo pod so lnga pa (The Great Treasury of Rediscovered Teachings Volume 35) by 'jam mgon kong sprul, 461-506. New Delhi: Shechen Publications, 2007-2018.\nces byang gter phag mo zab rgya'i skor 'di la nyams su len pa'i khrid tshul gyi phyag bzhes rgyas bsdus mi 'dra ba 'ga' zhig bzhugs par snang na'ang /_'dir gang zag dbang po mchog dman kun nas nyams 'og tu chud pa'i khrid rim gtso bsdus kyi dbang du phyis byon gyi bla ma dam pa rnams kyi phyag bzhes ltar brgyud pa gong ma'i gsung las gces bsdus kyi tshul du/_sngags rig 'chang ba pad+ma gar dbang phrin las 'gro 'dul rtsal gyis dpal spungs yang khrod de bI ko Ti dpa' bo mkha' 'gro 'du ba'i dga' tshal du bgyis pa dge legs 'phel\n༄༅། །རྡོ་རྗེ་ཕག་མོའི་ཟབ་རྒྱ་ལས། ཟབ་ལམ་ཁྲིད་ཀྱི་ཉམས་ལེན་སྙིང་པོར་དྲིལ་བ་ཟུང་འཇུག་ཐེམ་སྐས་ཞེས་བྱ་བ་བཞུགས་སོ། ། ན་མོ་གུ་རུ་བཛྲ་ཡོ་གི་ནཱི་ཡཻ། གབ་པ་གཏིང་ནས་སློང་བའི་ཐབས་མཁས་དང་། །འཁྲུལ་རྟོག་རྩད་ནས་གཅོད་པའི་ཤེས་རབ་མཆོག །ཟུང་འཇུག་འབྲས་ཉིད་ལམ་གྱི་རྣམ་པར་ཤར། །བླ་མ་རྡོ་རྗེ་བཙུན་མོས་བདག་བྱིན་རློབས། །ལམ་ཟབ་ཡོངས་རྫོགས་ཁྱད་པར་མྱུར་བདེའི་ཐབས། །མ་སྦས་གསལ་སྟོན་ཕྱག་བཞེས་རྒྱུན་མ་ཆད། །རྣལ་འབྱོར་ཀུན་ལ་གྲགས་པ་གསལ་ལྡན་པ། །ཟབ་རྒྱའི་ཁྲིད་ཚུལ་ཕྱོགས་ཙམ་མཚོན་པར་བྱ། །དེའང་གཏེར་སྟོན་རིག་འཛིན་ཆེན་པོ་རྒོད་ཀྱི་ལྡེམ་འཕྲུ་ཅན་གྱིས་བྱང་ཟང་ཟང་ལྷ་བྲག་ནས་མཛོད་ལྔ་ཡོངས་སུ་རྫོགས་པའི་གཏེར་ཁ་ཆེན་པོ་སྤྱན་དྲངས་པའི་ནང་ཚན་རྡོ་རྗེ་སེམས་དཔའི་ཀློང་ཆེན་དྲུག །ཨོ་རྒྱན་པདྨའི་སྙན་བརྒྱུད་དྲུག །རྡོ་རྗེ་ཕག་མོའི་ཟབ་རྒྱ་དྲུག་ལ་སོགས་པ་ཟབ་ཅིང་རྒྱ་ཆེ་བ་དུ་མ་བྱོན་པ་ཕལ་ཆེར་ཡང་གཏེར་དུ་སྦས་པའི་ནང་ནས། རྡོ་རྗེ་ཕག་མོའི་ཟབ་རྒྱའི་ཆོས་སྐོར་རྣམས་མང་ཡུལ་རི་བོ་དཔལ་འབར་གྱི་བྲག་རྡོ་རྗེ་རྒྱ་གྲམ་གྱི་ལྟེ་བ་ནས། ལྷ་ལྕམ་ནུས་འབྱིན་ས་ལེའི་ཡང་སྲིད་གཏེར་སྟོན་བསྟན་གཉིས་གླིང་པའམ་པདྨ་ཚེ་དབང་རྒྱལ་པོས་སྤྱན་དྲངས་ཏེ་ཉམས་ལེན་བརྒྱུད་པ་ཟམ་མ་ཆད་པར་བྱོན་པ་འདི་ཉིད་ཉམས་སུ་ལེན་པ་ལ་གཉིས། སྨིན་བྱེད་ཀྱི་དབང་དང་། གྲོལ་བྱེད་ཀྱི་གདམས་པའོ། །དང་པོ་ནི། མཚན་ཉིད་དང་ལྡན་པའི་བླ་མ་ལས་དབང་ཆོག་པདྨའི་ཕྲེང་བ་ལྟར་ཚུལ་བཞིན་ནོས་ལ་དམ་ཚིག་རྣམ་པར་དག་པ་རྩ་བར་གཟུང་ངོ་། །གཉིས་པ་གྲོལ་གདམས་ལ་གསུམ། རྒྱུད་དག་པར་བྱེད་པ་སྔོན་འགྲོའི་ཆོས། གྲོལ་བྱེད་ཁྲིད་ཀྱི་རིམ་པ་དངོས་གཞི། རྗེས་ཉེ་བར་མཁོ་བའི་ཡན་ལག་བཤད་པའོ། །དང་པོ་ལ། བཀྲ་བཟང་པའི་ཕྱག་བཞེས་སུ་ཐོག་མར་བློ་ལྡོག་རྣམ་བཞི་བསྒོམ་པ་ཐུན་མོང་གི་སྔོན་འགྲོ་དང་། རྡོར་སེམས་སོགས་ཐུན་མོང་མིན་པའི་སྔོན་འགྲོའི་རྣམ་གཞག་མཛད་པའང་སྤྱི་དང་མཐུན་པས་ལེགས་སོ། །བྱང་པ་ཡབ་སྲས་ཕྱག་ལེན་དུ་རང་ལུགས་ཐུན་མོང་མ་ཡིན་པ་སྔོན་འགྲོ་གནད་ཀྱི་གཟེར་ལྔའི་ཁོང་དུ་བསྡུས་ཏེ་འཆད་པ་ལྟར་ན། ཐོག་མར་ཐུན་གྱི་སྔོན་འགྲོ་རླུང་སྐྱོན་བསལ་བ་ནི། ལུས་དྲང་བར་བསྲང་། རླུང་ཅུང་ཟད་ནང་དུ་བཟུང་། དམིགས་པ་རང་གིས་ཚེ་རབས་ཐོག་མ་མེད་པ་ནས། ཉོན་མོངས་ཞེ་སྡང་གི་སྒོ་ནས་བསགས་པའི་ནད་གདོན་སྡིག་སྒྲིབ་ཐམས་ཅད་རླུང་དཀར་ལ་མོག་པའི་རྣམ་པ་ཅན་དུ་ཕྱིར་སངས་ཀྱིས་སོང་བར་བསམ་ལ། སྣ་བུག་གཡས་ནས་ཕྱིར་འབུད་དྲག་པོ་གསུམ་དང་། དེ་བཞིན་དུ་གཡོན་ནས་འདོད་ཆགས་ཀྱི་སྒོ་ནས་བསགས་པའི་ལས་སྒྲིབ་ཐམས་ཅད་རླུང་དམར་ལ་མོག་པའི་རྣམ་པ་ཅན་དང་། གཉིས་མཉམ་ན་གཏི་མུག་གི་ལས་སྒྲིབ་རྣམས་རླུང་དུད་པའི་མདོག་ཅན་དུ་ཕྱིར་སོང་བར་བསམ་ལ་དགུ་ཕྲུགས་སུ་འབུད། རྗེས་ལ་ཧ་སྤྲུག་རེ་བྱ། དེ་ནས་བྱིན་རླབས་མྱུར་དུ་འཇུག་པ་དང་བར་ཆད་སེལ་ཕྱིར་ཚིག་བདུན་གསོལ་འདེབས་ཚར་གསུམ་བརྗོད་པའི་དང་པོས་རང་དབང་ཆེན་ཡབ་ཡུམ་སྤྱི་བོར་བླ་མ་བཅས་གསལ་གདབ། གཉིས་པས་སྤྱན་དྲངས་ཤིང་གསོལ་བ་འདེབས་པ། གསུམ་པས་རང་ལ་བསྟིམས་ཏེ་མཉམ་པར་འཇོག་པ་རྣམས་ཐུན་ཐམས་ཅད་ཀྱི་སྔོན་དུ་གཏང་ངོ་། །དེ་ནས་ཁྲིད་ཀྱི་སྔོན་དུ་འགྲོ་བ་གཟེར་ལྔ་ལའང་སྐྱབས་སེམས་གཉིས་གཅིག་ཏུ་བསྡུས་ཏེ་བླ་མའི་རྣལ་འབྱོར་གཟེར་ལྔའི་ཁོངས་སུ་བྱེད་པ་དང་། སྐྱབས་སེམས་སོ་སོར་ཕྲལ། བླ་མའི་རྣལ་འབྱོར་ཐུན་མོང་མ་ཡིན་པའི་སྔོན་འགྲོར་བྱེད་པའི་ལུགས་སྲོལ་གཉིས་ལས་འདིར་ཕྱི་མ་ལྟར་བྱེད་པ་ཕྱག་ལེན་དུ་སྣང་བ་ལྟར་འཆད་པ་ལ་གཉིས། ཐུན་མོང་དང་། ཁྱད་པར་རོ། །དང་པོ་ལ་གནད་ཀྱི་གཟེར་ལྔ་ལས་ཐོག་མར་སྐྱབས་སུ་འགྲོ་བ་ལའང་ལྔ། སྐྱབས་ཡུལ་ངོས་གཟུང་བ། སྐྱེས་བུ་གསུམ་གྱི་བློའི་ཁྱད་པར། སྐྱབས་སུ་འགྲོ་བའི་ཚུལ། ཕན་ཡོན། བསླབ་བྱ་རྣམས་སོ། །དང་པོ་ནི། ཐུན་མོང་ཕྱིའི་སྐྱབས་ཡུལ་དཀོན་མཆོག་རིན་པོ་ཆེ་གསུམ། ཁྱད་པར་ནང་གི་རྩ་བ་གསུམ། བླ་མེད་གསང་བ་སྐུ་གསུམ། ཨ་ཏི་ཡང་གསང་གི་ངོ་བོ་རང་བཞིན་ཐུགས་རྗེ་གསུམ་མོ། །གཉིས་པ་བློ་ཁྱད་ནི། སྐྱེས་བུ་ཆུང་འབྲིང་མཐོ་རིས་དང་རང་དོན་ཐར་པ་དོན་གཉེར་ཀྱི་བློ་སྤངས་ནས། མཐའ་མེད་པའི་སེམས་ཅན་གྱི་སྡུག་བསྔལ་མཐོང་ནས་དེ་རྣམས་འཁོར་བ་ལས་སྒྲོལ་བའི་ཕྱིར་སྐྱབས་སུ་འགྲོ་བ་སྐྱེས་བུ་ཆེན་པོའི་ལམ་ལ་བསླབ། གསུམ་པ་འགྲོ་ཚུལ་ནི། སྤྱིར་ཐེག་པ་སྤྱིའི་ལུགས་ཀྱིས་སངས་རྒྱས་ལ་སྟོན་པ། ཆོས་ལ་སྐྱབས། དགེ་འདུན་ལ་ལམ་བསྒྲུབ་པའི་གྲོགས་སུ་མོས་ཏེ་སྐྱབས་སུ་འགྲོ་བ་དང་། གསང་སྔགས་སྤྱིའི་ལུགས་ཀྱིས་སྒོ་གསུམ་བླ་མ་ལ་འབུལ། ཡི་དམ་ལ་བསྟེན། མཁའ་འགྲོ་ལ་གྲོགས་སུ་མོས་ཏེ་སྐྱབས་སུ་འགྲོ་བ་དང་། ཁྱད་པར་ཐབས་མཆོག་རྡོ་རྗེ་སྙིང་པོ་འདིའི་ལུགས་སུ། རྩ་སྤྲུལ་སྐུ །རླུང་ལོངས་སྐུ །ཐིག་ལེ་ཆོས་སྐུར་དག་པའི་མྱུར་ལམ་ལ་སྐྱབས་སུ་འགྲོ་བ་དང་། ཨ་ཏི་ཡང་གསང་གི་སྐྱབས་འགྲོ་ནི། སྐྱབས་ཡུལ་དེ་རྣམས་ཐུགས་རྒྱུད་ཀྱི་ཡེ་ཤེས་ངོ་བོ་རང་བཞིན་ཐུགས་རྗེ་གསུམ་རང་རྒྱུད་ལ་བསྒྲུབ་བྱར་བྱེད་ཅིང་ལ་བཟླའི་དོན་ལ་མཉམ་པར་འཇོག་པའི་གནད་ངེས་པར་བྱས་ནས། སྐྱབས་འགྲོའི་དམིགས་པ་ནི། རང་གི་སྤྱི་བོར་པདྨའི་སྡོང་པོ་འདབ་མ་བཞི་པ་དབུས་ཀྱི་ཟེའུ་འབྲུ་ཅུང་ཟད་མཐོ་བའི་སྟེང་དུ་ཉི་ཟླའི་གདན་ལ་ངོ་བོ་རང་གི་རྩ་བའི་བླ་མ་ཉིད་ལ་རྣམ་པ་བརྒྱུད་པ་དྲུག་འདུས་ཀྱི་བདག་ཉིད་དབང་ཆེན་རྟ་མགྲིན་ཡབ་ཡུམ་སྐུ་མདོག་དམར་པོ་ཞལ་གཅིག་ཕྱག་གཉིས་ཀྱིས་གྲི་ཐོད་འཛིན་པ། དུར་ཁྲོད་ཀྱི་ཆས་ཀྱིས་སྤྲས་ཤིང་དབུ་གཙུག་ཏུ་རྟ་དབུ་ངུར་བས་ཁམས་གསུམ་དབང་དུ་སྡུད་པ། མེ་དཔུང་གི་ཀློང་ནས་འགྱིངས་སྟབས་སུ་བསྒྲད་པ་སངས་རྒྱས་ཐམས་ཅད་འདུས་པའི་ངོ་བོར་བཞུགས་པར་གསལ། དེའི་མདུན་ནམ་ཤར་ཕྱོགས་ཀྱི་འདབ་མར་རྣམ་སྣང་གང་ཅན་མཚོ་ལ། ཤཱཀ་ཐུབ་ལ་སོགས་ལོངས་སྤྲུལ་གྱི་སངས་རྒྱས་ཐམས་ཅད་དང་། ཡི་དམ་ལྷ་ཚོགས་ཐམས་ཅད་ཀྱིས་བསྐོར་བ། གཡས་ཀྱི་འདབ་མར་འགོག་བདེན་རྣམ་བྱང་གི་ཆོས་ཀྱི་ངོ་བོ་ཡིན་པ་ལ་རྣམ་པ་གླེགས་བམ་བྲག་རི་བརྩེགས་པ་ལྟ་བུར་འཇའ་འོད་ཀྱི་ཀློང་ན་ཨཱ་ལི་ཀཱ་ལིའི་རང་སྒྲ་སྒྲོག་པ། རྒྱབ་ཏུ་ཉེ་སྲས་བརྒྱད་སོགས་ཐེག་ཆེན་བྱང་སེམས་ཀྱི་དགེ་འདུན་དང་། ཉན་ཐོས་ཟུང་བཞི་ཡ་བརྒྱད་སོགས་ཐུན་མོང་གི་དགེ་འདུན་རྣམས་དང་། གཡོན་དུ་མགོན་པོ་བསྟན་སྲུང་ཡོངས་རྫོགས་སོགས་ཡེ་ཤེས་དང་ལས་ལས་གྲུབ་པའི་ཆོས་སྲུང་དམ་ཅན་རྒྱ་མཚོ་ཐམས་ཅད་ཀྱང་དགེ་འདུན་དཀོན་མཆོག་གི་ངོ་བོར་བཞུགས་པ། སྟེང་འོག་བར་གསུམ་སངས་རྒྱས་བྱང་སེམས་དཔའ་བོ་མཁའ་འགྲོས་གང་བ། དེ་དག་ཐམས་ཅད་ཀྱི་མཁྱེན་བརྩེ་ནུས་གསུམ་གྱི་ཡོན་ཏན་དཔག་ཏུ་མེད་པས་བདག་ཉིད་ལ་རྗེས་སུ་བརྩེ་བས་དགོངས་ཏེ་བཞུགས་པ་ལ། ཕ་མ་དང་གནོད་བྱེད་ཀྱི་གཙོ་བོ་བྱས་བདག་གཞན་སེམས་ཅན་ཐམས་ཅད་ཐལ་མོ་སྦྱར་ཏེ་དུས་འདི་ནས་གཟུང་སྟེ་བྱང་ཆུབ་མ་ཐོབ་ཀྱི་བར་དུ། སྐྱིད་རུང་སྡུག་རུང་ཁྱེད་ལས་སྐྱབས་དང་རེ་ས་གཞན་ན་མེད་དོ་སྙམས་པའི་མོས་གུས་ཀྱི་གདུང་ཤུགས་དྲག་པོ་རྩེ་གཅིག་པས། ཀྱེ་མ༔ ཁམས་གསུམ་འཁོར་བར་འཁྱམས་པའི་སེམས་ཅན་ཀུན༔ བླ་མེད་དཀོན་མཆོག་གསུམ་ལ་སྐྱབས་སུ་མཆི༔ ཞེས་པ་ནས། ཆོས་སྐྱོང་དམ་ཅན་རྣམས་ལ་སྐྱབས་སུ་མཆི༔ ཞེས་པའི་བར་ཐུན་དུ་བཅད་ནས་འབུམ་ཐེར་སོགས་མ་གྲུབ་བར་གསོག །གྲངས་གསོག་སྐབས་ཕྱི་མ་རྣམས་ལ། ཡོན་ཏན་ཀུན་འབྱུང་མན་ཆད་གསག་པའང་སྣང་། མཐར་སྐྱབས་ཡུལ་རྣམས་ཀྱི་སྐུ་ལས་འོད་ཟེར་སྣ་ལྔ་བདུད་རྩི་དང་བཅས་པ་འཕྲོས་ཏེ། སེམས་ཅན་ཐམས་ཅད་ལ་ཕོག་པས་སྡིག་སྒྲིབ་ཐམས་ཅད་སྦྱངས། ལུས་ངག་ཡིད་གསུམ་ལ་བདེ་སྟོང་གི་ཡེ་ཤེས་བསྐྱེད། སེམས་ཅད་ཐམས་ཅད་སྐྱབས་ཡུལ་རྣམས་ཀྱི་ཐུགས་ཀར་ཐིམ། སྐྱབས་ཡུལ་རྣམས་ཀྱང་འོད་ཀྱི་ཕུང་པོར་ཞུ་ནས་རང་ལ་ཐིམ། དེ་ཡང་ཆོས་སྐུ་སྤྲོས་བྲལ་གདོད་མའི་ངང་ལ་ཐིམ་པར་བསམ་པ་ནི་ཀུན་རྫོབ་བམ་རྒྱུའི་སྐྱབས་འགྲོ་ཡིན་ལ། དོན་དམ་པའི་གནས་ལུགས་ཆོས་ཉིད་བསམ་གྱིས་མི་ཁྱབ་པའི་ངང་ལ་མཉམ་པར་འཇོག་པ་ནི་དོན་དམ་མམ་འབྲས་བུའི་སྐྱབས་འགྲོ་ཡིན་ཅིང་སེམས་བསྐྱེད་སོགས་འོག་ནས་འབྱུང་བ་རྣམས་ལའང་དེ་ལྟར་ཤེས་པར་བྱའོ། །བཞི་པ་ཕན་ཡོན་དང་ལྔ་པ་བསླབ་བྱ་རྣམས་སྤྱི་དང་མཚུངས་པར་འཆད། བསླབ་བྱའི་གཙོ་བོ་གསང་སྔགས་རྡོ་རྗེ་ཐེག་པའི་ལུགས་ཀྱི་སྐྱབས་ཡུལ་གཙོ་བོ་བླ་མ་ཁོ་ན་ཡིན་པས་བླ་མ་སུན་ཕྱུང་ན་སྐྱབས་ཡུལ་ཐམས་ཅད་སྤངས་པ་ཡིན་པ་སོགས་ཀྱི་གནད་རྣམས་ཀྱང་ངེས་པར་བྱའོ། །གཉིས་པ་སེམས་བསྐྱེད་པ་ལ་ལྔ། ངོ་བོ། དབྱེ་བ། སེམས་ཇི་ལྟར་བསྐྱེད་པའི་ཚུལ། ཕན་ཡོན། བསླབ་བྱ་རྣམས་སོ། །དང་པོ་ནི། ནམ་མཁས་ཁྱབ་ཚད་ཀྱི་སེམས་ཅན་གཞན་རྣམས་ཀྱི་དོན་དུ་རྫོགས་པའི་བྱང་ཆུབ་ཐོབ་པར་འདོད་པའོ། །གཉིས་པ་དབྱེ་བ་ནི། ངོ་བོའི་སྒོ་ནས་སྨོན་འཇུག་གཉིས། ས་མཚམས་ཀྱིས་མོས་སྤྱོད་སོགས་བཞིར་དབྱེ་བས་མཚོན་པ་རྣམས་སོ། །གསུམ་པ་བསྐྱེད་ཚུལ་ལ་བསམ་པའི་ཁྱད་པར་དེད་དཔོན་ལྟ་བུ་ཐ་མ། མཉན་པ་ལྟ་བུ་འབྲིང་། རྫི་བོ་ལྟ་བུ་རབ་ཀྱི་སེམས་བསྐྱེད་སོ་སོའི་བློ་རིགས་དང་བསྟུན་ཏེ་བཏང་སྙོམས་དང་། བྱམས་པ་དང་། སྙིང་རྗེ་དང་། དགའ་བ་སྟེ་ཚད་མེད་པ་བཞི་ལ་རིམ་པར་བློ་སྦྱོང་ཞིང་སྟོང་ཉིད་དུ་འཇོག །དངོས་གཞིའི་དམིགས་པ་ནི། ཚོགས་ཞིང་སྐྱབས་འགྲོའི་དུས་ལྟར་བསྒོམ་པ་སེམས་བསྐྱེད་ཀྱི་དཔང་པོར་དམིགས་ལ། འདི་ལྟར་སེམས་ཅན་ཐམས་ཅད་བདག་གི་ཕ་མར་མ་གྱུར་པ་མེད། ཕ་མར་གྱུར་ཚེ་ད་ལྟའི་ཕ་མ་བཞིན་གཅེས་སྤྲས་དུ་མས་བསྐྱངས་ཏེ་བསྐྱེད་བསྲིངས་པ་ལ་ཐེ་ཚོམ་མེད་ན། ཕ་མ་སྡུག་བསྔལ་གྱི་དོང་དུ་བཞག་ནས་རང་ཉིད་བྱང་ཆུབ་ཐོབ་པ་ལ་དགོས་པ་ཅི་ཡོད། དེས་ན་བདག་གིས་བྱང་ཆུབ་ཀྱི་སྤྱོད་པ་ལ་བསླབ་ཏེ། འཁོར་བ་ན་སེམས་ཅན་གཅིག་ཀྱང་མི་གནས་པ་དེ་ཙམ་དུ་བརྩོན་འགྲུས་བརྩམ་མོ་སྙམ་པའི་སྙིང་སྟོབས་ཀྱིས། བདག་གིས་དུས་གསུམ་བསགས་པའི་དགེ་བ་ཡིས༔ ཞེས་པ་ནས། འགྲོ་བ་འདྲེན་པའི་དེད་དཔོན་བྱེད་པར་ཤོག༔ ཅེས་པའི་བར་གྱི་རྐང་པ་དང་པོ་གཉིས་ཀྱིས་སྨོན་སེམས། བར་པ་གཉིས་ཀྱིས་དོན་དམ་སེམས་བསྐྱེད་དང་། རྐང་པ་ཐ་མ་གཉིས་ཀྱིས་འཇུག་སེམས་ལེན་པ་ཡིན་པས་ཚིག་རྗེས་དོན་དྲན་གྱིས་སྨིན་ཁྲིད་ཀྱི་སྐབས་སུ་འབུམ་བསགས་པ་དང་། རྒྱུན་ལྡན་ཇི་ལྟར་རིགས་པར་བརྗོད་པ་སེམས་བསྐྱེད་ཀྱི་ཆོ་གའོ། །མཐར་ཚོགས་ཞིང་རང་ལ་བསྟིམས་པས། དེ་དག་གི་ཐུགས་རྒྱུད་ལ་བཞུགས་པའི་བྱང་ཆུབ་ཀྱི་སེམས་རང་གི་ཤེས་རྒྱུད་ལ་ལྷག་གིས་བྱུང་བར་བསམ་ལ། སེམས་བསྐྱེད་བྱ་སྐྱེད་བྱེད་ཐམས་ཅད་འཁོར་གསུམ་ཡོངས་སུ་དག་པའི་ངང་ལ་མཉམ་པར་འཇོག །བཞི་པ་ཕན་ཡོན་སྤྱི་དང་མཚུངས། ལྔ་པ་བསླབ་བྱ་ལ་སྨོན་སེམས་ཀྱི་བསླབ་བྱའི་གཙོ་བོ་བདག་གཞན་མཉམ་པ། བརྗེ་བ། གཞན་གཅེས་པར་འཛིན་པ་དང་། འཇུག་པའི་བསླབ་བྱ་ཕ་རོལ་ཏུ་ཕྱིན་པ་དྲུག་ལ་བསླབ་བོ། །གསུམ་པ་ཚོགས་གསོག་པར་བྱེད་པ་མཎྜལ་གྱི་ཁྲིད་ལ། སྤྱིར་ཚོགས་གཉིས་མ་རྫོགས་པར་སངས་རྒྱས་མི་ཐོབ་ཅིང་ཉམས་རྟོགས་མཐར་ཐུག་མི་སྐྱེ་བས་ཚོགས་རྫོགས་དགོས་པའི་རྒྱུ་མཚན། ཚོགས་གཉིས་ཀྱི་རྣམ་གཞག །ཚོགས་གསོག་ཀུན་གྱི་སྙིང་པོ་མཎྜལ་ཡིན་ལུགས། མཎྜལ་ཕྱི་ནང་གསང་བའི་རྣམ་དབྱེ་དང་བཀོད་པ། མཎྜལ་གྱི་རྒྱུ་དང་ལག་ལེན་སོགས་སྤྱི་ལྟར་འཆད་ཅིང་གོ་བར་བྱས་ནས་ཉམས་ལེན་དངོས་ལ། སྔོན་འགྲོ་འབུམ་ཐེར་སོགས་ཆེད་དུ་གསོག་སྐབས་སྒྲུབ་པའི་མཎྜལ་ཚོམ་བུ་ལྔ་པ་མདུན་སྟེགས་མཐོ་བར་བཀོད། དེ་ལ་རྟེན་བྱས་ཏེ་ཚོགས་ཞིང་སྔར་སྐྱབས་ཡུལ་ལྟར་གསལ་གདབ་པའམ། བསྡུ་ན་བླ་མ་དཀོན་མཆོག་རྩ་བ་གསུམ་པོ་མདུན་གྱི་ནམ་མཁའ་གང་བར་བཞུགས་པར་མོས། མཆོད་པའི་མཎྜལ་དང་པོ་ཚོམ་བུ་སོ་བདུན་མ་ཚར་གཅིག་འབུལ། དེ་ནས་ཚོམ་བུ་བཅོ་ལྔ་པ་བསྐྱར་བ་ཕྱག་ལེན་དུ་སྣང་། དེ་ལ་དང་པོ་ཕྱིའི་མཎྜལ་ནི། དབང་ཆེན་གསེར་གྱི་ས་གཞིའི་ལྟེ་བར་རི་རབ་ལྷུན་པོ་རི་བདུན་རོལ་མཚོ་གླིང་བཞི་གླིང་ཕྲན་ལྕགས་རི་མུ་ཁྱུད་ཀྱིས་བསྐོར་བ་ལ། ཉི་ཟླའི་དཀྱིལ་འཁོར་སོགས་ལྷ་མིའི་དཔལ་འབྱོར་འདོད་ཡོན་ལོངས་སྤྱོད་མ་ཚང་བ་མེད་པས་གང་བའི་སྣོད་ཀྱི་འཇིག་རྟེན་ཡོངས་སུ་གྲུབ་པ་ཉིད་བློས་བླངས་ཏེ་འབུལ་ལ། ན་མོ༔ དབང་ཆེན་གཞལ་ཡས་དབུས་ཀྱི་ལྟེ་བ་ལ༔ ཞེས་པ་ནས། ཡང་དག་སྙིང་པོ་མྱུར་དུ་རྟོགས་པར་ཤོག༔ ཅེས་པའི་བར་ངག་ཏུ་བརྗོད་ལ་དོན་བསམ་མོ། །འདི་ལྟ་བུ་རང་ལ་འབུལ་བའི་ནུས་པ་མེད་ཀྱང་། རྒྱལ་བ་རྣམས་ལ་བཞེས་པའི་མཐུ་མངའ་བས་བདག་གི་ཚོགས་རྫོགས་པའི་སླད་དུ་བཞེས་པར་གསོལ་བ་ལ་དོན་ཆེན་པོ་དང་ལྡན་པར་གསུངས་སོ། །གཉིས་པ་ནང་གི་མཎྜལ་ནི། རང་དབང་དུ་གྱུར་པའི་དངོས་པོ་རྣམས་བློས་བླངས་ཏེ་འབུལ་བ་ཡིན་པས། སྐྱེས་ནས་འཆི་བའི་བར་འདིར་བདག་ཏུ་གཟུང་བའི་ཡུལ་འཁོར་ལོངས་སྤྱོད་ཁང་ཁྱིམ་ཕ་མ་བུ་ཚ་མཛའ་གྲོགས་གོས་རྒྱན་སོགས་གཅེས་པར་བཟུང་བའི་དངོས་པོ་ཐམས་ཅད་བློས་ལིངས་ཀྱིས་བླངས་ཏེ་འབུལ་ལ། ན་མོ༔ འཇིག་རྟེན་ལས་ཀྱིས་འདུས་པའི་བར་དོ་རུ༔ ཞེས་པ་ནས། དག་པ་ཡེ་ཤེས་རང་གནས་བསྟན་དུ་གསོལ༔ ཞེས་འདོད་དོན་གསོལ་བ་དང་བཅས་ངག་ཏུ་བརྗོད་ཅིང་དམིགས་པ་སྒོམ་མོ། །གསུམ་པ་གསང་བའི་མཎྜལ་ནི། སྒྱུ་ལུས་ཀྱི་ཕུང་པོ་གཅེས་པར་བཟུང་བ་འདི་ཉིད་ཆགས་ཞེན་མེད་པར་འབུལ་བ་ཡིན་ཏེ། དེ་ལའང་སིལ་བུར་འབུལ་བ་དང་། རིལ་པོར་འབུལ་བའི་ལུགས་གཉིས་ཡོད་པ་ལས། དང་པོ་ནི། རང་གི་པགས་པ་བཤུས་ཏེ་དབང་ཆེན་གསེར་གྱི་ས་གཞིའི་དོད་དང་། ཁྲག་དྲི་བཟང་གི་ཆག་ཆག །ཁོག་སྨད་འབྱུང་བཞི། ཁོག་སྟོད་རི་རབ་ཀྱི་ཚུལ་ལ། མགོ་བོ་རྣམ་པར་རྒྱལ་བའི་ཁང་བཟང་། མིག་གཉིས་ཉི་མ་དང་ཟླ་བ། རྣ་བ་གཉིས་གདུགས་དང་རྒྱལ་མཚན། ཡན་ལག་དང་ཉིང་ལག་རྣམས་གླིང་བཞི་གླིང་ཕྲན། ཤ་ཁྲག་དང་ནང་རོལ་རྣམས་ལྷ་མིའི་འདོད་ཡོན་མ་ཚང་བ་མེད་པའི་རང་བཞིན་དུ་ཆལ་མར་བཀྲམ་ཏེ་འབུལ་བར་དམིགས་པའོ། །རིལ་པོར་འབུལ་ན་རང་ལུས་འབྱུང་བ་བཞི་འདུས་པའི་ཕོ་བྲང་ཆེན་པོའི་དབུས་སུ། སྙིང་ཡིད་བཞིན་གྱི་ནོར་བུ་རིན་པོ་ཆེ་འབར་བ་ལ། དབང་པོ་སྒོ་ལྔའི་འདོད་ཡོན་གྱིས་བརྒྱན་ཏེ། རྣམ་ཤེས་ཚོགས་བརྒྱད་ཡུལ་དང་ཡུལ་ཅན་འཁོར་གྱི་ཚུལ་དུ་བསམ་ཏེ་འབུལ་བའི་ཚིག་འདི་ལྟར། ཧཱུྃ༔ རང་ལུས་འབྱུང་བཞི་འདུས་པའི་ཕོ་བྲང་དུ༔ ཞེས་པ་ནས། རང་རིག་ཡེ་ཤེས་རྟོགས་པར་མཛད་དུ་གསོལ༔ ཞེས་པའི་བར་འདོན་བསྒོམ་སྦྲགས་མ་བྱས་ལ་འབུལ། ཁྲིད་ཀྱི་སྐབས་ཕྱི་ནང་གསང་བའི་མཎྜལ་རེ་རེ་བཞིན་འབུམ་ཐེར་རེ་འགྲོ་ངེས་པ་དང་། རྒྱུན་དུ་ཇི་ལྟར་རིགས་པ་བྱ། མཐར་མཆོད་ཡུལ་གྱི་ཚོགས་ཞིང་རྣམས་རང་ལ་བསྡུས་ཏེ། མཆོད་བྱ་མཆོད་བྱེད་བྲལ་བའི་ངང་ལ་བཞག་པས་གནས་ལུགས་རང་ངོ་ཤེས་པ་མཆོད་པ་ཀུན་ལས་ཁྱད་པར་འཕགས་པས་ཡེ་ཤེས་ཀྱི་ཚོགས་རྫོགས་པའོ། །ཞར་ལ་རྣལ་འབྱོར་གྱི་རིམ་པ་བཅུ་གཅིག་པ་སོགས་ཚོགས་གསག་གི་སྒོ་ཡིན་པས་འཁྲིད་ཅིང་ཉམས་སུ་བསྟར་པར་བྱ་བའང་གནད་ཡང་དག་པའོ། །བཞི་པ་སྡིག་སྒྲིབ་སྦྱོང་བྱེད་རྡོ་རྗེ་སེམས་དཔའི་བསྒོམ་བཟླས་ཀྱི་ཁྲིད་ལ་གཉིས། ཐུན་མོང་དང་ཁྱད་པར་རོ། །དང་པོ་ནི། ཉམས་རྟོགས་རྒྱུད་ལ་མི་སྐྱེ་ཞིང་ས་ལམ་ལ་བར་དུ་གཅོད་པའི་གེགས་ནི་སྡིག་སྒྲིབ་ཡིན་པས། དེ་ཉིད་སྦྱོང་བའི་ཐབས་མཆོག་ཏུ་གྱུར་པ་ནི་རྡོ་རྗེ་སེམས་དཔའི་བསྒོམ་བཟླས་ལ་གནས་པ་ཉིད་ཡིན་ཏེ། རྒྱུད་ལས། སངས་རྒྱས་མ་ལུས་ཐམས་ཅད་ཀྱི༔ རེ་རེའི་བསྐྱེད་རྫོགས་བསམ་ལས་འདས༔ མ་ལུས་ཀུན་འགྲུབ་འདི་ལྟར་བྱ༔ ཞེས་གསུངས་པས། དེ་ཉིད་ཉམས་སུ་ལེན་པ་ལ་རང་ཐ་མལ་དུ་གནས་པའི་སྤྱི་བོར་པད་ཉི་ཟླ་བའི་གདན་ལ་ཡི་གེ་ཨཱཿདཀར་པོ་གཅིག་གསལ་བ་ལས་འོད་ཟེར་འཕྲོས་འདུས་དོན་གཉིས་བྱས་ཨཱཿལ་ཐིམ། ཡོངས་སུ་གྱུར་པ་ལས་བླ་མ་རྡོ་རྗེ་སེམས་དཔའ་སྐུ་མདོག་དཀར་པོ་གཡས་རྡོ་རྗེ་དང་གཡོན་དྲིལ་བུ་དཀུར་བརྟེན་པ་ལོངས་སྤྱོད་རྫོགས་པའི་ཆས་ཅན། ཞབས་སེམས་སྐྱིལ་གྱིས་བཞུགས་པར་གསལ་བའི་ཐུགས་ཀར་ཟླ་གདན་ལ་ཐུགས་སྲོག་ཨཿཡིག་དཀར་པོའི་མཐར། ཡིག་བརྒྱའི་སྔགས་ཕྲེང་ཤེལ་གྱི་མདོག་ཅན་མདུན་ནས་ཞལ་ནང་བསྟན་གཡས་སྐོར་གྱི་ཚུལ་དུ་ཡིག་འབྲུ་རྣམས་ལངས་སྟབས་སུ་འཁོད་པར་དམིགས། དེ་གསལ་གདབ་པ་ནི། ཧཱུྃ༔ རང་གི་སྒྱུ་ལུས་བེམ་པོ་ཡི༔ ཞེས་པ་ནས། ཕྱི་ནང་ལུས་བཀྲུས་དག་པར་བསམ༔ ཞེས་དང་གསོལ་འདེབས་ཀྱི་ཚུལ་དུ་ཡིག་བརྒྱ་བརྗོད་པས། སྔགས་ཀྱི་འོད་ཟེར་ལས་བདུད་རྩིའི་རྒྱུན་བབས། རང་གི་སྤྱི་བོ་ནས་ཞུགས། ལུས་ཀྱི་ནང་གང་ཞིང་དྲི་མ་བཀྲུས། ཚེ་རབས་ཐོག་མེད་ནས་བསགས་པའི་ལས་སྒྲིབ་རྣམས་དུད་ཁུ་སོལ་ཁུ། ནད་ཐམས་ཅད་རྣག་ཁྲག །གདོན་ཐམས་ཅད་སྦལ་སྡོམ་སྲོག་ཆགས་ཀྱི་རྣམ་པར་འོག་སྒོ་དང་རྐང་མཐིལ་སོགས་ནས་ཕྱིར་ཐོན་ཏེ་དབང་ཆེན་གསེར་གྱི་ས་གཞིའི་ཞབས་སུ་ལས་ཀྱི་གཤིན་རྗེའི་ཁ་ནང་དུ་སོང་རང་ལུས་ཤེལ་ལྟར་དག་པར་བསམ་མོ། །སྡིག་སྦྱོང་གི་བཤགས་པ་ལ་སྟོབས་བཞིའི་གནད་ཚང་དགོས་པས་སྤྱི་ལྟར་དྲན་པའི་ངང་ནས་ཁྲིད་ཀྱི་སྐབས་ཉུང་མཐའ་འབུམ་ཐེར་ལ་བྱས་པ་དང་། རབ་སྡིག་སྒྲིབ་དག་པའི་རྟགས་ནམ་བྱུང་གི་བར་འབད་དགོས་པ་ཡིན་ནོ། །རྒྱུན་ལྡན་དོང་སྤྲུགས་ལས། བརྒྱ་རྩ་བརྒྱད་བརྗོད་མ་ཡེངས་ན། །དུས་གསུམ་རྒྱལ་བའི་སྲས་སུ་འགྱུར། །ཞེས་པས་ཁྲིད་འདི་ཐོབ་ཕྱིན་བརྒྱ་རྩ་རེ་མ་ཆག་པར་ཡིད་དམ་བཅའ་བའོ། །གཉིས་པ་ཐུན་མོང་མ་ཡིན་པ་ནི། སྤྱི་བོར་རྡོ་རྗེ་སེམས་དཔའ་གོང་ལྟར་གསལ་བ་དེའི་སྤྱི་བོ་དུང་ཁང་དུ་གཏི་མུག་འཇོམས་པའི་རྡོར་སེམས་དཀར་པོ། མགྲིན་པར་འདོད་ཆགས་འཇོམས་པའི་རྡོར་སེམས་དམར་པོ། སྙིང་གར་ཞེ་སྡང་འཇོམས་པའི་རྡོར་སེམས་མཐིང་ག །ལྟེ་བར་སེར་སྣ་དང་ང་རྒྱལ་འཇོམས་པའི་རྡོར་སེམས་སེར་པོ། གསང་གནས་སུ་ཕྲག་དོག་འཇོམས་པའི་རྡོར་སེམས་ལྗང་གུ་རྣམས་གསལ་བཏབ་ལ། སོ་སོའི་ཐུགས་ཀར་ཟླ་གདན་ལ་ཧཱུྃ་ཡིག་སྔགས་ཕྲེང་དང་བཅས་པ་རང་རང་གི་སྐུ་མདོག་དང་མཚུངས་པར་གསལ་བའི་ངང་ནས། དུང་ཁང་གི་རྡོར་སེམས་ལ་དམིགས་ཏེ་ཡིག་བརྒྱ་བཟླས་པས་ཐུགས་སྲོག་གི་ས་བོན་ཧཱུྃ་ཡིག་སྔགས་ཕྲེང་དང་བཅས་པ་ལས་སྦྱོང་བྱེད་འོད་ཟེར་བདུད་རྩི་དཀར་པོའི་རྒྱུན་ནར་གྱིས་བྱུང་། རྡོར་སེམས་ཀྱི་སྐུ་ལུས་མེར་གྱིས་ཁེངས། ཕྱིར་ལུད་དེ་གཞིའི་རྡོར་སེམས་ཀྱི་སྐུའི་ནང་ཡང་ཁེངས་ཏེ། ཞབས་གཡས་པའི་མཐེ་བོང་ནས་འཛག །རང་གི་སྤྱི་བོ་ནས་ཞུགས། སྦྱང་གཞི་གཏི་མུག་གི་དབང་གིས་དུད་འགྲོར་སྐྱེ་བའི་ལས་སྒྲིབ་སྦྱངས། སྦྱངས་འབྲས་ཆོས་ཀྱི་དབྱིངས་ཀྱི་ཡེ་ཤེས་མངོན་དུ་བྱས་པར་བསམ། དེས་འགྲེས་ཏེ་མགྲིན་པའི་རྡོར་སེམས་ལས་བདུད་རྩི་དམར་པོའི་རྒྱུན་བབས། འདོད་ཆགས་དབང་གིས་མིར་སྐྱེ་བའི་ལས་སྒྲིབ་སྦྱངས། སོར་རྟོག་ཡེ་ཤེས་མངོན་དུ་བྱས། སྙིང་གའི་རྡོར་སེམས་ལས་བདུད་རྩི་མཐིང་གའི་རྒྱུན་བབས། ཞེ་སྡང་དབང་གིས་དམྱལ་བར་སྐྱེ་བའི་ལས་སྒྲིབ་སྦྱངས། མེ་ལོང་ལྟ་བུའི་ཡེ་ཤེས་མངོན་དུ་བྱས། ལྟེ་བའི་རྡོར་སེམས་ལས་བདུད་རྩི་སེར་པོའི་རྒྱུན་བབས། སེར་སྣ་དང་ང་རྒྱལ་གྱིས་ལྷ་དང་ཡི་དྭགས་སུ་སྐྱེ་བའི་ལས་སྒྲིབ་སྦྱངས། མཉམ་ཉིད་ཡེ་ཤེས་མངོན་དུ་བྱས། གསང་བའི་རྡོར་སེམས་ལས་བདུད་རྩི་ལྗང་གུའི་རྒྱུན་བབས། ཕྲག་དོག་དབང་གིས་ལྷ་མིན་དུ་སྐྱེ་བའི་ལས་སྒྲིབ་སྦྱངས། བྱ་གྲུབ་ཡེ་ཤེས་མངོན་དུ་བྱས། འོད་ཟེར་བདུད་རྩིའི་རྒྱུན་རྣམས་ཕྱིར་འཕྲོས་སེམས་ཅན་ཐམས་ཅད་ལ་ཕོག་པས་དུག་ལྔ་སེར་སྣ་དང་དྲུག་གི་ལས་ཀྱིས་རིགས་དྲུག་ཏུ་སྐྱེས་པའི་སྒྲིབ་པ་སྦྱངས། ཡེ་ཤེས་མངོན་དུ་བྱས་པར་བསམ། འདི་ནི་ཐུན་མོང་མ་ཡིན་པའི་ཟབ་གནད་གསུང་རྒྱུན་མ་ཡིན་པས་རང་རྒྱུད་ལ་ཉོན་མོངས་པ་ཤས་གང་ཆེ་བརྟགས་ཏེ། དེ་དང་དེའི་གཉེན་པོར་རིགས་ལྔ་སོ་སོའི་སྐུ་བསྒོམ་སྟེ། རྡོ་རྗེ་སེམས་དཔའི་རྣལ་འབྱོར་ལ་གནས་པས་རྟགས་མཚན་ཁྱད་པར་ཅན་འབྱུང་ངོ་། །ཐུན་བསྡུ་བ་ནི། དུང་ཁང་གི་རྡོར་སེམས་མགྲིན་པར་ཐིམ། དེ་སྙིང་ཁ། གསང་གནས་ཀྱི་རྡོར་སེམས་ལྟེ་བར་ཐིམ། དེ་སྙིང་ཁ། ཕྱིའི་རྡོར་སེམས་ཀྱང་ཐུགས་ཀའི་རྡོར་སེམས་ལ་ཐིམ། དེ་ལ་མོས་གུས་དུང་བ་བྱས་པས་ཞལ་འཛུམ་པ་དང་བཅས་ནས་རིགས་ཀྱི་བུ་ཁྱོད་ཀྱི་སྡིག་སྒྲིབ་ཐམས་ཅད་དག་པ་ཡིན་ནོ། །ཞེས་གནང་བ་བྱིན་ནས་རྡོར་སེམས་འོད་དུ་ཞུ་ནས་རང་ལ་ཐིམ་པའི་རྐྱེན་གྱིས་རང་ཉིད་རྡོ་རྗེ་སེམས་དཔའི་སྐུར་ལམ་གྱིས་གསལ་བཏབ་ལ་ཉེ་སྙིང་བཟླ། མཐར་རང་ཡང་མི་དམིགས་པ་སྤྲོས་པ་དང་བྲལ་བའི་ངང་ལ་འཇོག་པ་ནི་དོན་དམ་པའི་བཤགས་པ་འགྱོད་ཚངས་ཐམས་ཅད་ཀྱི་རྒྱལ་པོ་ཡིན་ནོ། །ལྔ་པ་མི་རྟག་བསྐུལ་འདེབས་ཀྱི་གཟེར་གྱི་ཁོངས་སུ་བློ་ལྡོག་རྣམ་བཞིའི་ཁྲིད་འཆད་པའི་ཕྱག་སྲོལ་འབྱུང་བས། དེ་ལ་བཞི། དང་པོ་དལ་འབྱོར་རྙེད་དཀའི་ཁྲིད་ལ། ངོ་བོ་དལ་བ་བརྒྱད། ཁྱད་པར་འབྱོར་པ་བཅུ་ལ་རང་འབྱོར་ལྔ་དང་གཞན་འབྱོར་ལྔ་རེ་རེ་ནས་བསམ་ལ་ངོ་བོ་ངོས་བཟུང་། རྒྱུ་དང་དཔེ་དང་གྲངས་ལ་བརྟགས་ཏེ་རྙེད་པར་དཀའ་བའི་ཚུལ་བསམ། ཚེ་འདིའི་བདེ་སྐྱིད་ལོངས་སྤྱོད། ཐར་པ་མྱང་འདས་རྣམ་མཁྱེན་གྱི་གོ་འཕང་སྒྲུབ་པ་སོགས་ལུས་རྟེན་འདི་ཉིད་ལ་བརྟེན་དགོས་པས། རྙེད་པ་ལ་དོན་ཆེན་པོ་དང་ལྡན་པ་ཉིད་དེ། ད་རེས་སྙིང་པོ་ལོན་པར་མ་བྱས་ན་ཕུང་ཚབས་ཤིན་ཏུ་ཆེ་བས་དལ་འབྱོར་དོན་ཡོད་པར་བྱའོ། །གཉིས་པ་ཚེ་མི་རྟག་པའི་ཁྲིད་ལ། སྤྱིར་འདུས་བྱས་ཐམས་ཅད་མི་རྟག་པའི་མཐའ་བཞི་ལས་མ་འདས་ཏེ་སྐྱེས་པའི་མཐར་འཆི། བསགས་པའི་མཐར་འཛད། འདུས་པའི་མཐར་འབྲལ། བརྩེགས་པའི་མཐར་འགྱེལ་བས་འཇིག་རྟེན་ན་རྟག་པར་གནས་པ་གཅིག་ཀྱང་མེད། སྒོས་སུ་འགྲོ་བའི་ཚེ་སྲོག་ཆུའི་ལྦུ་བ་དང་འདྲ་བས་ནམ་འཆི་ཆ་མེད། འཆི་བའི་ཚེ་སྟོབས་འབྱོར་མངའ་ཐང་བློ་རྩལ་སྨན་སྔགས་སོགས་ཅིས་ཀྱང་ཕན་པ་མེད་ཅིང་དེ་དུས་ཕན་འདོགས་པ་ནི་དམ་པའི་ཆོས་ཁོ་ན་ཡིན་པས་ད་ལྟ་ཉིད་ནས་དམ་པའི་ཆོས་ཁོ་ན་ལ་འབད་པར་བྱའོ་སྙམ་དུ་བསམ། གསུམ་པ་འཁོར་བའི་ཉེས་དམིགས་བསམ་པ་ལ། སྤྱིར་འཁོར་བའི་གནས་རིས་མཐོ་དམན་གང་དུ་སྐྱེས་ཀྱང་སྡུག་བསྔལ་གསུམ་གྱི་རང་བཞིན་ཁོ་ན་ལས་མ་འདས་ཏེ། དྲན་པ་ཉེར་བཞག་ལས། འཁོར་བ་ཁབ་ཀྱི་རྩེ་ཙམ་ལ། །བདེ་བ་ནམ་ཡང་ཡོད་མ་ཡིན། །ཞེས་གསུངས་པ་ལྟར་དང་། བྱེ་བྲག་དམྱལ་བ་ཚ་གྲང་། ཡི་དྭགས་བཀྲེས་སྐོམ། དུད་འགྲོ་གླེན་ལྐུག །མི་སྐྱེ་རྒས་ན་འཆི། ལྷ་མ་ཡིན་འཐབ་རྩོད། ལྷ་འཆི་འཕོ་ལྟུང་བ་བཅས་སོ་སོའི་སྡུག་བསྔལ་བཟོད་དཀའ་བ་དང་མི་འབྲལ་བས། ཁམས་གསུམ་གང་དུ་སྐྱེས་ཀྱང་ལུས་ལོངས་སྤྱོད་གནས་གྲོགས་ཐམས་ཅད་སྡུག་བསྔལ་ཁོ་ནའི་རང་བཞིན་དུ་གྱུར་པ་ལ་བསམ་སྟེ་སྐྱོ་ཤས་དང་ངེས་འབྱུང་དྲག་པོས་རང་བློ་ཐར་པའི་ལམ་ལས་ཕྱིར་མི་ལྡོག་པར་བྱའོ། །བཞི་པ་ལས་རྒྱུ་འབྲས་ཀྱི་ཁྲིད་ལ། དང་པོ་ལས་འབྲས་སྤྱིར་བསམ་པ་ནི། རྒྱུ་དགེ་བའི་འབྲས་བུ་བདེ་བ་དང་། མི་དགེ་བའི་འབྲས་བུ་སྡུག་བསྔལ་ཏེ། དགེ་སྡིག་གཉིས་གང་ཡིན་ཀྱང་། རྒྱུ་ལས་ཀྱི་དུས་ན་ཆུང་ངུ་ལས་མེད་ཀྱང་འབྲས་བུ་རྣམ་སྨིན་གྱི་དུས་ན་འཕེལ་ཆེ་བ་ལ་བསམ་གྱིས་མི་ཁྱབ་ཏེ་ས་བོན་གྱི་འཕེལ་སྐྱེད་སོགས་ཀྱིས་ཀྱང་ཤེས་ལ། མི་དགེ་བ་ཉིད་གཉེན་པོས་མ་བཅོམ་ན་མ་སྨིན་པར་ཆུད་མི་འཛའ་སྟེ། མདོ་སྡེ་ལས་བརྒྱ་པ་ལས། ལུས་ཅན་དག་གི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་ཉིད་དུ་སྨིན་པར་འགྱུར། །ཞེས་གསུངས་པས། ལས་འབྲས་ལ་ཡིད་ཆེས་བསྐྱེད་དེ་བླང་དོར་མ་ནོར་བར་སྤྱད་པར་བྱའོ། །གཉིས་པ་བྱེ་བྲག་ཏུ་བསམ་པ་ལ། ལུས་ཀྱི་ལས་གསུམ། ངག་གི་ལས་བཞི། ཡིད་ཀྱི་ལས་གསུམ་སྟེ་མི་དགེ་བ་བཅུ་པོ་ཆ་དང་བཅས་པ་སྤྱད་པས་འདི་དང་སྐྱེ་བ་ཀུན་ཏུ་ངན་འགྲོ་སོགས་སྡུག་བསྔལ་མི་བཟད་པ་མྱོང་བའི་ཚུལ་བསམ་སྟེ་སྡིག་པ་ཕྲ་མོ་ནས་སྤང་བ་དང་། དེ་ལས་ལྡོག་པའི་དགེ་བ་བཅུ་སྤྱོད་པས་མཐོ་རིས་དང་ཐར་པའི་བདེ་བ་ཟད་མི་ཤེས་པ་ལ་ལོངས་སྤྱོད་པའི་ཚུལ་བསམ་སྟེ་དགེ་བ་ཕྲ་མོ་ནས་བསྒྲུབ་པ་དང་། འགྲོ་འཆག་ཉལ་འདུག་སོགས་ལུང་མ་བསྟན་པའི་གནས་སྐབས་ཀུན་ཀྱང་བྱང་ཆུབ་ཀྱི་སེམས་དང་ལམ་ཁྱེར་གྱི་གནད་ཀྱིས་དགེ་བའི་ལམ་དུ་བསྒྱུར་བར་བྱའོ། །དེ་དག་གསལ་འདེབས་ཀྱི་ཚིག །རང་གི་ཡུལ་འཁོར་ཁང་ཁྱིམ་དང༔ སོགས་ནས། མི་རྟག་མཐོང་ནས་ཆོས་ལ་འཇུག༔ བར་བརྗོད་དོ། །གཉིས་པ་ཁྱད་པར་གྱི་སྔོན་འགྲོ་བླ་མའི་རྣལ་འབྱོར་ནི་འོག་ནས་འབྱུང་བ་ལྟར་རོ། །རྩ་བའི་གཉིས་པ་དངོས་གཞི་ཟབ་ལམ་ཁྲིད་ཀྱི་རིམ་པ་ལ་ལྔ། ཕྱི་བསྐྱེད་རིམ་ལ་བརྟེན་ནས་རང་ལུས་ལྷ་སྐུར་སྒྲུབ་པ། ནང་འབྱུང་འཇུག་རླུང་ལ་བརྟེན་ནས་རང་ཁམས་དྭངས་མར་སྒྱུར་བ། གསང་བ་ལས་ཀྱི་ཕྱག་རྒྱ་ལ་བསྟེན་ནས་རྩ་ཁམས་དྭངས་མ་ཡེ་ཤེས་སུ་སྒྲུབ་པ། དེ་ཁོ་ན་ཉིད་ཡེ་ཤེས་ཆེན་པོའི་ཉམས་ལེན་ལ་བརྟེན་ནས་ཆོས་སྐུ་ཀ་དག་ཆེན་པོར་ལ་ཟློ་བ། ལྷུན་གྲུབ་འོད་གསལ་གྱི་ཉམས་ལེན་གྱིས་སྒོ་གསུམ་དབྱེར་མེད་མ་སྤངས་གཞོན་ནུ་བུམ་སྐུའི་སྦུབས་སུ་གཞུག་པའོ། །དང་པོ་ལ་གསུམ་ལས། སྔོན་འགྲོ་དམ་རྫས་གསག་པ་ནི་ཡབ་ཡུམ་གཉིས་མེད་གསང་སྒྲུབ་ཀྱི་དབུ་ནས་འབྱུང་བ་ལྟར་ཚང་བར་བསྡོགས། དངོས་གཞི་ལ་མི་འགྱུར་བ་གནད་ཀྱི་གཟེར་བཞི་གདབ་དགོས་པས་བདེ་ཆེན་གསང་སྒྲུབ་ལྟར་རང་བཞིན་མི་འགྱུར་བ་གནད་ཀྱི་གཟེར་དང་། ཡབ་ཡུམ་གཉིས་མེད་གསང་སྒྲུབ་ལྟར་དྲག་སྔགས། འཕྲོ་འདུ། དགོངས་པ་མི་འགྱུར་བའི་གཟེར་གདབ་ལ་རྩ་ཁམས་དཔའ་བོ་མཁའ་འགྲོར་གསལ་བའི་བསྐྱེད་རིམ་ལ་བརྟན་པ་ཐོབ་པ་དང་བསྙེན་པ་ཚད་དུ་བསྐྱལ། རྗེས་གསང་སྒྲུབ་ལྟར་བསྔོ་སྨོན་གྱི་རྒྱས་འདེབས་ཤིང་ལྟ་བའི་གྲུབ་མཐའ་གཟུང་བར་བྱ་སྟེ་རྒྱས་པར་འདོད་ན་གཏེར་གཞུང་དང་སྦྱར་ལ་ཁྲིད་དོ། །གཉིས་པ་རླུང་ལ་བརྟེན་ནས་རང་ཁམས་དྭངས་མར་བསྒྱུར་བ་ནི་དེང་སང་ཉམས་སུ་ལེན་པའི་དངོས་གཞི་ཡིན་ཏེ། འདི་ལ་བཞི། ཕྱི་གནས་ཀྱི། ནང་ཟས་ཀྱི། གསང་བ་གྲོགས་ཀྱི། དེ་ཁོ་ན་ཉིད་ཉམས་ལེན་གྱི་མཚན་ཉིད་དོ། །དང་པོ་ནི། དབེན་ཞིང་བྱིན་ཆགས་པ། མཐུན་རྐྱེན་འཛོམ་ཞིང་བཀྲ་ཤིས་པ་བཙལ་ལོ། །གཉིས་པ་ཟས་ནི། ཟབ་ལམ་འདི་ཆེ་བ་རྒྱལ་པོ་ལྟ་བུའི་ཆོས་ཡིན་པས་ཚོགས་འཁོར་གྱི་ཡོ་བྱད། བཅུད་ལྡན་གྱི་ཁ་ཟས། མལ་གདན་སོགས་བསམ་གཏན་གྱི་གྲོགས་སུ་འགྲོ་བ་གསག །གསུམ་པ་གྲོགས་ནི། ཟབ་ལམ་ལ་མོས་པའི་རིགས་དང་ལྟ་སྤྱོད་མཐུན་ཅིང་བློ་ཆོས་སུ་འགྲོ་བ་བསྟེན་ནོ། །བཞི་པ་ཉམས་ལེན་གྱི་མཚན་ཉིད་ལ་གསུམ། བྱིན་རླབས་མྱུར་དུ་འཇུག་པ་བླ་མའི་རྣལ་འབྱོར། ཡེ་ཤེས་གདར་ཤ་གཅོད་པའི་སེམས་ཚོལ། བདེ་སྟོང་གཏུམ་མོའི་འབར་འཛག་བསྒོམ་པའོ། །དང་པོ་ནི། རང་ལ་ཟབ་མོའི་གདམས་ངག་སྟོན་པའི་དཔལ་ལྡན་བླ་མ་དམ་པ་དེ་ནི་དཀྱིལ་འཁོར་ཐམས་ཅད་ཀྱི་སྤྱི་དཔལ། རྒྱལ་བ་ཐམས་ཅད་ཀྱི་སྤྱི་གཟུགས་མཐོང་ཐོས་དྲན་པས་ཐར་པའི་ས་བོན་འདེབས་པ། ཚེ་གཅིག་ལ་སྨིན་གྲོལ་གྱི་ལམ་ཟབ་མོས་རྡོ་རྗེ་འཆང་གི་སར་བཙན་ཐབས་སུ་བཀོད་པས་དཀོན་མཆོག་བཞི་པའི་མཚན་གྱི་མངོན་བརྗོད་ཅན། སངས་རྒྱས་ཀུན་ལས་ཀྱང་བཀའ་དྲིན་མཆོག་ཏུ་ལྷག་པ་མ་ཟད། ས་དང་ལམ་གྱི་ཉམས་རྟོགས་ཁྱད་པར་ཅན་བསྐྱེད་པའང་བླ་མའི་བྱིན་རླབས་ཁོ་ན་ལ་ལྟོས་དགོས་པས། མི་མཉེས་པ་སྐད་ཅིག་ཀྱང་མེད་པར་བློ་རྩེ་གཉིས་སུ་མ་སོང་བར་དད་པ་མོས་གུས་ཀྱིས་བླ་མ་བརྟེན་པའི་ཐབས་ལ་མཁས་པར་བྱའོ། །དེ་ལ། དུས་གསུམ་བདེ་གཤེགས་ཐམས་ཅད་ཀྱི༔ ཞེས་པ་ནས། བླ་མའི་རྣལ་འབྱོར་བསྒོམ་པར་བྱ༔ ཞེས་པའི་བར་ངག་ཏུ་བརྗོད་ཅིང་། དཔེར་ན། འཁོར་ལོ་སྒྱུར་རྒྱལ་ནམ་བྱུང་བའི་ཚེ་ཡིད་བཞིན་ནོར་བུ་ཡང་རྩོལ་མེད་དུ་འབྱུང་བ་ལྟར། སྐལ་ལྡན་དད་པ་ཅན་གྱི་མི་ལ་དཔལ་མགོན་བླ་མ་དམ་པའང་རྩོལ་མེད་དུ་འབྱུང་ཞིང་། འཁོར་ལོས་སྒྱུར་རྒྱལ་གཤེགས་པའི་ཚེ། ནོར་བུ་འབྱུང་བ་གང་གིས་ཀྱང་མི་ཐུབ་པར་རྒྱ་མཚོར་ལྡོག་པ་ལྟར། སྡིག་སྤྱོད་ལོག་པར་ལྟ་བ་ཅན་གནས་པའི་སར། བླ་མ་དེ་དག་པའི་ཞིང་དུ་གཤེགས་པའི་དཔེ་དོན་དང་བཅས་བསྟན་པ་ལྟར་འབྱུང་དཀའ་བ་ལ་བསམ་སྟེ་བླ་མའི་རྣལ་འབྱོར་སྒོམ་པར་བྱ་བ་ལ་བརྩོན་ནོ། །དངོས་གཞི་དམིགས་པ་སྒོམ་པའི་ལུགས་གསུམ་ལས་འདིར་ཐོ་བརྩེགས་སུ་བསྒོམ་པ་སྟེ། སྟོང་པའི་ངང་ལས། རང་ཉིད་གནས་པའི་གོ་སར་པཾ་ལས་པདྨ་དང་། རཾ་ལས་ཉི་མའི་དཀྱིལ་འཁོར་གྱི་སྟེང་རང་སེམས་མཿཡིག་དམར་པོ་གསལ་བ་ལས་འོད་འཕྲོས་དོན་གཉིས་བྱས་ཚུར་འདུས་མཿལ་ཐིམ་པ་ཡོངས་སུ་གྱུར་པ་ལས་བདག་ཉིད་རྡོ་རྗེ་ཕག་མོ་སྐུ་མདོག་དམར་པོ་ཞལ་གཅིག་ཕྱག་གཉིས་མ། གྲི་ཐོད་འཛིན་ཅིང་དབུ་གཙུག་ཏུ་ཕག་ཞལ་ངུར་བ། ཞབས་གཉིས་བརྐྱང་བསྐུམ་གྱི་ཚུལ་དུ་ཉི་དཀྱིལ་ལ་གནས་པ། ཐོད་པ་སྐམ་རློན་དང་རིན་པོ་ཆེ་དང་རུས་པས་བརྒྱན་པ། མེ་དཔུང་གི་དབུས་ན་བཞུགས་པར་གསལ་བའི་ལུས་ཀྱི་དབུས་དྲང་པོར། རྩ་དབུ་མ་མཚན་ཉིད་བཞི་ལྡན་ཡར་རྩེ་སྤྱི་བོ་དང་མར་སྣ་ལྟེ་འོག་ཏུ་ཟུག་པ་གཡས་གཡོན་དུ་རོ་རྐྱང་གཉིས་དང་། འཁོར་ལོ་ལྔ་གསལ་བའི་དབུ་མའི་མས་སྣར་ཉི་གདན་ལ་རྡོ་རྗེ་ཕག་མོ་དམར་གསལ་ཚོན་གང་བ་གསལ་བའི། སྤྱི་བོར་པད་ཉི་ཟླ་བའི་གདན་ལ་རྩ་བའི་བླ་མ། དེའི་སྤྱི་བོ་ནས་ཡར་ལ་རང་རང་གི་བརྒྱུད་སྲོལ་གང་ཡིན་གྱི་བླ་མ་རྣམས་རབ་བྱུང་དང་རྣལ་འབྱོར་པ་སོགས་སོ་སོའི་ཆ་ལུགས་ལྟར་གསལ་བའི་བརྒྱུད་པ་གོང་མ་གཙང་པ་སྒྲུབ་ཆེན་པ་ལས་བརྒྱུད་པ་ཤས་ཆེ་བ་ལྟར་ན། པད་ཉི་ཟླ་བའི་གདན་ལ་རིག་འཛིན་པདྨ་བཤེས་གཉེན་སྐུ་མདོག་དམར་སྨུག་རྣལ་འབྱོར་པའི་ཆ་ལུགས་ཕྱག་མཉམ་གཞག་མཛད་པའི་སྟེང་ན་རིན་པོ་ཆེ་འཛིན་པ། དེའི་སྤྱི་བོར་བྱམས་པ་ཤེས་རབ་མཆོག་ལྡན་རབ་བྱུང་གི་ཆ་ལུགས་ཕྱག་གཉིས་ཌཱ་དྲིལ་འཁྲོལ་ཞིང་སྐྱིལ་ཀྲུང་མཛད་པ། དེའི་སྤྱི་བོར་གསང་སྔགས་བསྟན་འཛིན་ཡར་འཕེལ་རྣལ་འབྱོར་ཆ་ལུགས་བགྲེས་ཉམས་ཅན་མཉམ་གཞག་མཛད་པ། དེའི་སྤྱི་བོར་གྲུབ་ཐོབ་པདྨ་མི་བསྐྱོད་གྲུབ་ཐོབ་ཆས་ཐོད་པ་བདུད་རྩིས་གང་བ་འཛིན་པ། དེའི་སྤྱི་བོར་འཁྲུལ་ཞིག་ཆེན་པོ་ཧེ་རུ་ཀའི་ཆ་ལུགས་རུས་རྒྱན་དང་ཁ་ཊྭཱཾ་ཐོད་པ་འཛིན་པ། དེའི་སྤྱི་བོར་ཆོས་དབྱིངས་རྒྱ་མཚོ་དགེ་སློང་རྡོ་རྗེ་འཛིན་པ་ས་གནོན་མཉམ་གཞག་མཛད་པ། དེའི་སྤྱི་བོར་རབ་འབྱམས་སྨྲ་སེང་རབ་བྱུང་མཉམ་གཞག་གི་སྟེང་ན་གླེགས་བམ་བསྣམས་པ། དེའི་སྤྱི་བོར་རང་གྲོལ་རྡོ་རྗེ་རྣལ་འབྱོར་ཆ་བྱད་རྡོ་རྗེ་དང་ཐོད་ཁྲག་འཛིན་པ། དེའི་སྤྱི་བོར་ཆོས་བདག་གསང་སྔགས་རྡོ་རྗེ་སྔགས་ཆས་གཡས་ཨ་རུ་རྣམ་རྒྱལ་དང་གཡོན་མཉམ་གཞག་མཛད་པ། དེའི་སྤྱི་བོར་གཏེར་སྟོན་བསྟན་གཉིས་གླིང་པ་སྐུ་མདོག་དཀར་དམར་རྡོར་དྲིལ་འཛིན་པ། དེའི་སྤྱི་བོར་ཡེ་ཤེས་མཚོ་རྒྱལ་མཁའ་འགྲོའི་ཆ་ལུགས་བདུད་རྩིས་གང་བའི་ཐོད་པ་འཛིན་པ། དེའི་སྤྱི་བོར་རྒྱལ་དབང་པདྨ་འབྱུང་གནས་གཞོན་ཚུལ་ཟ་འོག་གི་བེར་གསོལ་ཞིང་རྡོར་དྲིལ་དང་བཅས་པས་པདྨ་མཁའ་འགྲོ་འཁྲིལ་བ། དེའི་སྤྱི་བོར་དབང་ཆེན་ཡབ་ཡུམ་སྐུ་མདོག་དམར་པོ་ཧེ་རུ་ཀའི་ཆས་ཀྱིས་སྤྲས་ཤིང་གྲི་གུག་དང་ཐོད་ཁྲག་འཛིན་པ། དེའི་སྤྱི་བོར་གདོད་མའི་མགོན་པོ་ཀུན་བཟང་ཡབ་ཡུམ་གཅེར་བུ་མཉམ་གཞག་གི་ཕྱག་རྒྱ་མཛད་པ་ཡེ་ཤེས་འོད་ལྔ་གསལ་བའི་ཀློང་ན་བཞུགས་པར་གསལ་བ། ཐམས་ཅད་ཀྱང་མཁྱེན་བརྩེ་ནུས་པའི་ཡོན་ཏན་བསམ་གྱིས་མི་ཁྱབ་ཅིང་མཆོག་ཐུན་མོང་གི་དངོས་གྲུབ་ཅི་འདོད་དུ་འབྱུང་བ་ཡིད་བཞིན་གྱི་ནོར་བུ་ལྟ་བུར་བློ་ཐག་བཅད། རེ་ས་ཁྱེད་ལས་མེད་པས་ཅི་མཛད་ཁྱེད་མཁྱེན་གྱི་མོས་གུས་གདུང་ཤུགས་དྲག་པོའི་ངང་ནས། ཨེ་མ་ཧོ༔ ཡེ་ཤེས་རང་གསལ་དཀྱིལ་འཁོར་ཆེན་པོ་ན༔སོགས་ནས། སེམས་ཉིད་ཆོས་སྐུར་རྟོགས་པར་བྱིན་གྱིས་རློབས༔ ཞེས་བརྒྱུད་འདེབས་རྒྱས་པ་ཅི་རིགས་པ་དང་། བསྡུས་པ་ནི། ཨེ་མ་ཧོ། བརྒྱུད་གསུམ་བླ་མ་ཡི་དམ་དཔའ་བོ་དང་། །ཌཱ་ཀི་ཆོས་སྲུང་དམ་ཅན་གཏེར་བདག་དང་། །མཆེད་ལྕམ་སྤུན་གྲོགས་རྣམས་ལ་གསོལ་བ་འདེབས། །ལུས་ངག་ཡིད་ལ་གཏུམ་མོའི་བདེ་དྲོད་སྦོར། །ས་ལམ་ཡོངས་རྫོགས་དབང་བཞི་རབ་ཐོབ་ནས། །ཆོས་ཟད་བློ་འདས་དགོངས་པ་མཐར་ཕྱིན་ཤོག །ཨོཾ་བཛྲ་ཛྙཱ་ན་ཛྭ་ལ་རཾ་རཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་སྨིན་ཁྲིད་ཀྱི་དུས་བླ་མའི་རྣལ་འབྱོར་འབུམ་གསག་དགོས་པས་རླུང་སྦྱོར་དང་བསྟུན་ཏེ་གཙོ་ཆེར་བསྡུས་པ་ཉིད་གསོག་པ་ཡིན་ནོ། །མཐར་གོང་མ་རྣམས་རིམ་པར་འོད་དུ་ཞུ་སྟེ་འོག་མ་རྣམས་ལ་ཐིམ། ཤེས་རིག་གི་ངོ་བོ་རྗེ་བཙུན་མ་ཡང་རཾ་ཡིག་ཉི་མའི་དཀྱིལ་འཁོར་ལ་ཐིམ་པས་མེ་འོད་ཁྲམ་ཁྲམ་འབར་བ་ལ་ཤེས་པ་གཏད་དེ་མཉམ་པར་འཇོག་གོ །གཉིས་པ་ཡེ་ཤེས་ཆེན་པོའི་ཉམས་ལེན་གྱི་སྔོན་འགྲོར་སེམས་ཚོལ་གྱི་རིམ་པ་སྐབས་འདིར་གཏང་བ་ཕྱག་ལེན་དུ་མཛད་པས། རང་གི་སེམས་ཞེས་བྱ་བ་འཁོར་འདས་ཐམས་ཅད་ཀྱི་རྩ་བ་འདི་དང་པོ་གང་ནས་བྱུང་། ཕྱིའི་སྣང་བའམ། ནང་གི་ཕུང་པོ་ལས་བྱུང་ངམ། ཡོད་པ་ལས་བྱུང་ངམ་མེད་པ་ལས་བྱུང་། བར་དུ་གང་ན་གནས། ཕྱིའི་སྣང་བ། ནང་གི་ཕུང་པོ་སྟོད་སྨད་གང་དུ་གནས། མཐར་སྟོང་པའམ་སྣང་བའི་དབྱིངས་གང་དུ་འགྲོ །བྱུང་གནས་གསུམ་ཡོད་ན་དེའི་གཟུགས་དབྱིབས་ཁ་དོག་ཇི་ལྟར་འདུག །མེད་དོ་སྙམ་ན་སྙམ་མཁན་གང་ན་འདུག །སྣང་བ་དང་སེམས་གཉིས་གཅིག་གམ་ཐ་དད། གཅིག་ན་སྣང་བ་བཞིན་སེམས་དངོས་པོ་ཡོད་དམ། ཐ་དད་ན་སེམས་ཕར་སོང་ནས་སྣང་བ་ཤེས་སམ། སྣང་བ་ཚུར་འོང་ནས་ཤེས། སེམས་ལས་སེམས་བྱུང་སྙམ་ན་སེམས་སྔ་ཕྱི་གཉིས་ཡོད་དམ། སྟོང་པ་ལས་བྱུང་སྙམ་ན་བེམ་སྟོང་ནམ་མཁའ་ལས་ཀྱང་འབྱུང་བར་ཐལ་བ་སོགས་གནད་ལ་བཀར་ཏེ་རྩ་གདར་ལེགས་པར་མ་ཆོད་བར་དུ་གཅུན་གྱིན་དྲིས་ལ་མཚང་བཙལ་དུ་གཞུག །འདི་སེམས་དོན་གྱི་རྩ་བ་ཡིན་པས་རང་ངོ་འཕྲོད་ངེས་པ་མ་བྱུང་བར་ངོ་སྤྲོད་མི་བྱ། ངོ་ཤེས་པ་བྱུང་ན། འདི་ལྟར་སེམས་ཞེས་བྱ་བའི་ངོ་བོ་སྤྲོས་པ་དང་བྲལ་བའི་སྟོང་པ་ཉིད་ཀྱི་རང་བཞིན་ཅན་ཏེ། བཙལ་བས་མི་རྙེད་དེ་འདི་ནས་བྱུང་བྱ་བའི་ཁུངས་མེད། བར་དུ་ད་ལྟ་འདི་ན་གནས་ཞེས་ངོས་གཟུང་ཐམས་ཅད་དང་བྲལ། མཐར་འདིར་འགྲོ་ཞེས་པའི་གཟའ་གཏད་གང་ཡང་མེད། གར་ཡང་མ་སོང་གང་དུའང་མི་གནས་པ་ཡིན་ནོ། །དོན་ལ་འདི་ཞེས་ཚིག་གིས་མི་མཚོན་ཏེ། ངོ་བོ་ངོས་གཟུང་དང་བྲལ་བ། ཤར་ཙམ་ཉིད་ནས་རང་བཞིན་གྱི་ངང་དྭངས་སང་ངེ་བ་ལ་བརྗོད་དུ་མེད་པ། གསལ་ཙམ་ན་སྟོང་། སྟོང་ཙམ་ན་གསལ་བ་དབྱེར་མེད་ནམ་མཁའ་ལྟ་བུའི་རང་བཞིན་ཅན་རིག་སྟོང་བརྗོད་མེད་དོ། །དེ་བཞིན་དུ་སྒོ་ལྔའི་ཡུལ་ལ་ཤར་བའི་གཟུགས་སྒྲ་སོགས་དང་། ཤེས་པ་དང་པོ་གཟུང་བའི་ཡུལ་དུ་ཤར་བ་དང་། འཛིན་བྱེད་ཀྱི་སེམས་སོགས་བརྟགས་ན་ཕྱི་ནང་བར་གསུམ་གང་ནའང་མེད་ཅིང་མི་དམིགས་ཏེ། མེ་ལོང་ནང་གི་གཟུགས་བརྙན་བཞིན། དང་པོ་གང་ནས་མ་བྱུང་སྟེ་དངོས་པོ་མེད། བར་དུ་སྣང་སྣང་འདྲ་ཡང་ཡེ་སྟོང་རྩ་བ་དང་བྲལ་བས་གང་དུའང་མི་གནས། ཐ་མ་གང་དུའང་མི་འགྲོ་སྟེ་དངོས་པོ་མེད་པའོ། །ཡོད་མེད་དང་ཡིན་མིན་སོགས་ཐ་སྙད་ཀུན་ལས་འདས་པས། རང་བཞིན་བརྗོད་དུ་མེད་པ་ངོས་གཟུང་རྩོལ་སྒྲུབ་དང་བྲལ་བ་རང་བབས་སུ་ཕྱམ་མེ་འཛིན་མེད་དུ་ཤིག་གེ་བའི་ངང་བསྐྱང་བར་བྱའོ། །གསུམ་པ་བདེ་སྟོང་གཏུམ་མོའི་འབར་འཛག་སྒོམ་པ་ལ་གཉིས། ཐུན་མོང་དང་། ཐུན་མོང་མ་ཡིན་པའོ། །དང་པོ་ལ་བཞི། ཕྱི། ནང་། གསང་བ། དེ་ཁོ་ན་ཉིད་ཀྱི་གཏུམ་མོའོ། །དང་པོ་ཕྱིའི་གཏུམ་མོ་ལུས་ཀྱི་སྟོང་ར་སྒོམ་པ་ནི། ལུས་གནད་དྲང་པོར་བསྲང་། རྐང་པ་རྡོ་རྗེ་སྐྱིལ་ཀྲུང་བཅའ། ལག་གཉིས་མཉམ་གཞག་གྲུ་མོ་མི་ལྷོད་པར་བརྒྱང་། རྒལ་ཚིགས་དྲང་པོར་བསྲང་། ལྟག་རྩ་ཅུང་ཟད་འཐེན་ཏེ་མགྲིན་པ་གུག་པ་ལྟར་བྱས། ལྕེ་ཡ་རྐན་ལ་སྦྱར། མིག་སྣ་རྩེར་གཏད་པའི་ལུས་གནད་ལས་མ་འགྱུར་བས་རླུང་རང་ལུགས་སུ་རྒྱུ། རླུང་དལ་བས་སེམས་རྟོག་ཉུང་བ་སོགས་ཡོན་ཏན་དུ་མ་དང་ལྡན་པས་ཐོག་མར་ལུས་གནད་ལ་བསླབ་བོ། །དེ་ནས་འཁོར་འདས་ཀྱི་ཆོས་ཐམས་ཅད་སྟོང་པར་སྦྱང་། སྟོང་པའི་ངང་ལས་པཾ་ལས་པདྨ་དང་རཾ་ལས་ཉི་མའི་དཀྱིལ་འཁོར་གྱི་སྟེང་དུ་རང་སེམས་མཿཡིག་དམར་པོ་ཚེག་དྲག་དང་བཅས་པ་ལས་འོད་ཟེར་འཕྲོས་འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་མཿལ་ཐིམ་པ་ཡོངས་སུ་གྱུར་པ་ལས་བདག་ཉིད་རྡོ་རྗེ་ཕག་མོ་སྐུ་མདོག་དམར་མོ། ཞལ་གཅིག་ཞི་མ་ཁྲོའི་ཉམས་ཅན། ཕྱག་གཡས་གྲི་གུག་ནམ་མཁའ་ལ་འཕྱར་ཞིང་། གཡོན་ཐོད་ཁྲག་བསྣམས་པ། ཞབས་གཡས་པའི་རྟིང་པ་བྷ་ག་ལ་གཏད་པ། གཡོན་ཅུང་ཟད་བརྐྱངས་པས་ཉི་མའི་དཀྱིལ་འཁོར་གྱི་སྟེང་དུ་ཕྱེད་སྐྱིལ་དུ་བཞུགས་པ། མི་མགོ་སྐམ་རློན་གྱི་དབུ་རྒྱན་དང་དོ་ཤལ་བྱས་པ། རུས་པ་དང་རིན་པོ་ཆེའི་རྒྱན་གྱིས་སྤྲས་པ། སྤྱི་བོར་ཕག་ཞལ་ནག་པོས་ངུར་སྒྲ་སྒྲོག་པས་བགེགས་དཔུང་ལས་རྒྱལ་བར་བྱེད་པ། ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེ་ཡང་ཕྱི་གསལ་ནང་གསལ་ཕྲུ་མ་ཕུས་བརྒྱངས་པ་ལྟ་བུའམ་འོད་དམར་པོའི་རང་བཞིན་ཅན་དུ་གསལ་བཏབ་ཏེ་ཞག་གསུམ་སོགས་གསལ་བརྟན་གྱི་ངེས་པ་བརྟན་པོ་མ་རྙེད་ཀྱི་བར་དུ་བསྒོམ་མོ། །གཉིས་པ་ནང་གི་གཏུམ་མོ་དག་པ་རྩའི་སྟོང་ར་བསྒོམ་པ་ནི། རང་ཉིད་ཕག་མོར་གསལ་བའི་ལུས་ཀྱི་དབུས་དྲང་པོར་རྩ་དབུ་མ། ཡར་སྣེ་སྤྱི་བོའི་ཚངས་བུག་ཏུ་ཟུག་པའི་ནང་དུ་ཟླ་བའི་དཀྱིལ་འཁོར་ལ་ཧཾ་ཡིག་དཀར་པོ་མགོ་ཐུར་དུ་བསྟན་པ། མར་སྣེ་ལྟེ་འོག་སོར་བཞིའི་ཐད་དུ་སླེབས་པ། དེའང་ཏིལ་གྱི་མར་མེ་ལྟར་གསལ་བ། རྒྱ་སྐྱེགས་ཀྱི་ཁུ་བ་ལྟར་དམར་བ། པདྨའི་འདབ་མ་ལྟར་སྲབ་པ། ཆུ་ཤིང་གི་སྡོང་པོ་ལྟར་དྲང་པ་སྟེ་མཚན་ཉིད་བཞི་ལྡན་དུ་གསལ་གདབ། དང་པོ་ཤིན་ཏུ་ཕྲ་བ་ལ་སེམས་གཟུང་། དེ་ནས་རིམ་གྱིས་རྟ་རྔ་ཙམ་ནས། གྲོ་སོག་ཙམ། དེ་ནས་མདའ་སྙུག་ཙམ། སྦ་ལྕག །རང་ལུས། ཁང་ཁྱིམ། ཡུལ་ཁམས་སོགས་ནས་མཐར་ནམ་མཁས་གར་ཁྱབ་དབུ་མས་ཁྱབ། དབུ་མ་དང་སེམས་ཉིད་ནམ་མཁའ་གསུམ་དབྱེར་མེད་ཀྱི་ངང་ལ་བཞག །སླར་ཚུར་འདུས་ཇེ་ཕྲ་ལ་སོང་སྟེ། སྦ་ལྕག་འབྲིང་པོ་ཙམ་དུ་གསལ། དེའི་གཡས་སུ་རོ་མ་དམར་མོ་དང་གཡོན་དུ་རྐྱང་མ་དཀར་མོ་གཉིས་དབུ་མ་ལ་བརྟེན་པའི་ཚུལ་གྱིས་རྩ་གསུམ་པོ་གཤིབས་ཏེ་ལུས་ཀྱི་དབུས་སུ་དྲང་པོར་གནས་པའི་རོ་རྐྱང་གི་ཡས་སྣ་གུག་ཏེ་སྣ་བུག་གཉིས་ལ་ཟུག་པ། མས་སྣ་ལྟེ་འོག་ནས་དབུ་མའི་ནང་དུ་ཆུད་པ་ཡི་གེ་ཆའི་འཕོངས་ལྟ་བུ། བུད་མེད་ལ་རོ་རྐྱང་གཉིས་གོ་ལྡོག་ཏུ་གནས་པར་བཤད་དོ། །དབུ་མ་ཉིད་ལས་གྱེས་པའི་ཚུལ་གྱིས་སྤྱི་བོར་རྩ་འདབ་སུམ་བརྒྱ་དྲུག་ཅུ། མགྲིན་པར་བཅུ་དྲུག །སྙིང་གར་སུམ་ཅུ་སོ་གཉིས། ལྟེ་བར་དྲུག་ཅུ་རྩ་བཞི། གསང་གནས་སུ་ཉི་ཤུ་རྩ་བརྒྱད་དེ། སྤྱི་བོའི་རྩ་འཁོར་རྣམས་གདུགས་ཀྱི་རྩིབས་མ་ལྟར་ཅུང་ཟད་ཐུར་དུ་ཕྱོགས་པ། མགྲིན་པ་གྱེན། སྙིང་ཁ་ཐུར། ལྟེ་གསང་གཉིས་གྱེན་དུ་ཕྱོགས་པའི་རྣམ་པ། ཐམས་ཅད་ཀྱང་དབུ་མའི་མཚན་ཉིད་ལྟར་ཁྲག་དང་ཆུ་སེར་གྱིས་མ་གོས་པར་སྟོང་སང་ངེ་ཡོད་པར་བསམ། འདི་ལ་ཞག་གསུམ་སོགས་གསལ་མ་ཐེབས་ཀྱི་བར་དུ་སྒོམ་དུ་གཞུག་གོ །གསུམ་པ་གསང་བའི་གཏུམ་མོ་མེ་ཚད་གསོ་བ་ནི། རྩ་གསུམ་གྱི་འདུས་མདོར་ཉི་མའི་དཀྱིལ་འཁོར་གྱི་སྟེང་དུ་མེའི་ས་བོན་ཨ་ཐུང་ཤད་ཀྱི་རྣམ་པ་ཅན་རྩ་བ་ནི་ཉི་གདན་ལ་ཟུག་པ་ལྟར་གནས་པ། མེའི་རང་བཞིན་ཅན་གཅིག་གསལ་བར་སྒོམ་ལ་ཡུན་རིང་དུ་བཞག །དེ་ནས་རླུང་གི་སྐྱོན་བསལ་ནི། སྔར་བཤད་པའི་དམིགས་གནད་རྣམས་དང་ལྡན་པས་རླུང་དགུ་ཕྲུགས་སུ་འབུད་རྗེས་ལ་ནད་གདོན་ཐམས་ཅད་བ་སྤུའི་བུ་ག་ནས་ཕྱིར་སངས་ཀྱིས་སོང་བར་བསམ་ལ་ཧ་སྤྲུག་དྲག་ཏུ་བྱའོ། །དེ་ནས་རླུང་སྦྱོང་བ་ལ། ལུས་གནད་དང་ལྡན་པས། ངག་གནད་རླུང་དལ་བུས་གཡས་ནས་གཡོན་དུ་བསྐོར་ཏེ་རྔུབ་ཅིང་ལྟེ་འོག་ཏུ་ཆིལ་གྱིས་མནན་ལ་ཁ་སྦྱར་དུ་གཟུང། དམིགས་གནད་རླུང་རོ་རྐྱང་གི་ལམ་ནས་ཞུགས་སུམ་མདོའི་ཨ་ཤད་ལ་བུས་པས་མེ་ལྕེ་རྒྱ་ཁབ་ཀྱི་རྩེ་མོ་ཙམ་པ་རེག་བྱ་ཤིན་ཏུ་ཚ་བ་ཞིག་དམར་ཉུག་ཉུག་འབར་བ་ལ་ཤེས་པ་གཏད་དེ་རླུང་ཐུན་གང་མང་སྦྱང་ལ་ཡུན་རིང་བསྐྱང་ངོ་། །དེ་ཡང་ཐོག་མར་འཇམ་རླུང་ལ་གོམས་སུ་བཅུག་པས་གེགས་ཆུང་བ་ཡིན་པའི་ཕྱིར་གཙོ་ཆེར་འཇམ་རླུང་ལ་སྦྱང་། འབྱོངས་ནས་རྔུབ་ཆུང་རེ་བསྣན་ཏེ་བསྒོམ། མི་ཐུབ་པ་དང་སངས་བཏང་། དེ་ནས་མེ་དམིགས་ཡང་ཆེ་རུ་བཏང་སྟེ། ལྟེ་བ། སྙིང་ཁ། མགྲིན་པ། སྤྱི་བོ་རྣམས་ལ་མེ་དམིགས་སྤར་ཏེ་ཁབ་མིག་ཏུ་སྐུད་པ་འཛུད་པ་ལྟ་བུའི་དམིགས་པ་གཞན་དུ་མ་ཡེངས་པར་སྒོམ་པ་གནད་ཡིན་ནོ། །ཡང་རྔུབ་ཆུང་བསྣན་ཏེ་གཟུང་། ལག་གཉིས་སོར་མོ་བསྣོལ་ཏེ་པུས་མོ་ལ་འཁྱུད་ལ་སྟོད་སྤྲུག་པ་བྱའོ། །ཕོ་བ་བསྐོར་བ་བརྒྱ་རྩ་རེ་ཡང་བྱ། མགོ་བོ་གཡས་གཡོན་དུ་བསྐོར་ལ་ཕྱོགས་བཞིར་འཕངས། ལག་གཡས་ཁུ་ཚུར་བརླ་སྟེང་ནས་ཡར་བཤུད། ལག་པ་རྩིབ་ལོགས་ལ་རྡེབ་པའི་དཔྱང་ཕྲག་བརྡབ་ཏེ་ཐད་དུ་བརྐྱང་པ་དཔུང་མགོར་བརྡེག་པ་གསུམ་རེ་བྱ། དེ་ལྡོག་གཡོན་དང་། གཉིས་མཉམ་ནས་བརྡེག་པ་གསུམ་དང་། རོ་སྟོད་ཀྱང་གཡས་གཡོན་རེས་མོས་སུ་གཅུ། ས་ལ་སྨད་བརྡབ་ཏེ་རྐང་པ་ཤད་བརྐྱངས་པའི་རྟིང་པ་དཔྱི་མགོར་བརྡེག་པ་གསུམ་རེ་བྱ། དེ་ལྟར་ལུས་སྦྱོང་གི་འཕྲུལ་འཁོར་གྱི་ཚེ་མེ་དམིགས་ཁོ་ན་བསྒོམ་ཞིང་རླུང་དྲག་པོར་འབུད་ཅིང་རྗེས་ལ་འཇམ་རླུང་གིས་ཁ་བརྒྱན་ནོ། །བཞི་པ་དེ་ཁོ་ན་ཉིད་ཀྱི་གཏུམ་མོ་འབར་འཛག་བསྒོམ་པ་ནི། གཏུམ་མོའི་མེ་དེས་སྤྱི་བོའི་ཧཾ་ཡིག་བདེ་བའི་རྣམ་པར་ཞུ། རྩ་འདབ་རྣམས་གང་སྟེ་དབུ་མའི་ལམ་ལ་བརྒྱུད། མགྲིན་པའི་རྩ་འདབ་རྣམས་གང་བས་དགའ་བ། སྙིང་གར་མཆོག་དགའ། ལྟེ་བར་དགའ་བྲལ། གསང་གནས་སུ་ལྷན་སྐྱེས་ཀྱི་དགའ་བ་སྟེ། རིམ་བཞིན་ངོས་བཟུང་ལ་མཐར་བ་སྤུའི་བུ་ག་ཐམས་ཅད་གང། ལུས་དཀར་དམར་འདྲེས་པས་བདེ་བའི་རང་བཞིན་དུ་ཤིག་གེ་བ་ལ་སེམས་བཟུང་སྟེ་མཉམ་པར་འཇོག་གོ །ཡང་གསང་གནས་ནས་ལྟེ་བ། སྙིང་ཁ་སོགས་རིམ་བཞིན་མས་བརྟན་གྱི་དགའ་བ་བཞིའི་ཧཾ་ལ་བསྐྱལ་ཏེ་བདེ་སྟོང་གི་རྒྱུན་བསྐྱང་། རྒྱུན་ལྡན་མེ་དམིགས་ཨ་ཤད་ལ་བསྡུ། ཐིག་ལེ་ཧཾ་ལ་བསྡུས་ཏེ་རྒྱུན་གྱི་ཉམས་ལེན་བསྐྱང་ངོ་། །དེ་ལྟར་གཏུམ་མོ་སྒོམ་པ་ལ་བརྟན་པ་ཐོབ་ནས་རླུང་གི་ཡོན་ཏན་སྐྱེད་པ་ལ་བུམ་པ་ཅན་འབྱོངས་དགོས་པས། དེ་ལ་དུས་དང་། གཟུང་བའི་གནད་དང་། རྟགས་གསུམ་ལས། དང་པོ་ནི་རླུང་འཚུབས་ཆེན་པོ་དང་། གཉིད་བྲོ་ཞིང་ཁམས་ཉོག་པ་དང་། སྣ་བུག་གཡས་ནས་རྒྱུ་བའི་ཚེ་ཉོན་མོངས་པའི་རླུང་སྟེ་འདི་དུས་གནད་དུ་བསྣུན་ན་རླུང་ལོག་སོགས་ཀྱི་གེགས་འབྱུང་བས་རྩོལ་བ་མི་བསྐྱེད། སྣ་བུག་གཡོན་ནས་རྒྱུ་བའི་ཚེ་ཡེ་ཤེས་ཀྱི་རླུང་འགྱུ་བས་འདི་དུས་རྩོལ་བ་བསྐྱེད་ན་རིག་པ་དྭངས་ཤིང་ཉམས་རྟོགས་འཕེལ་བའི་ཡོན་ཏན་འབྱུང་། གཉིས་མཉམ་ནས་ཟུང་འཇུག་གི་རླུང་རྒྱུ་བས། འདི་དུས་གནད་དུ་བསྣུན་ན་རླུང་སེམས་དབུ་མར་འཇུག་པའི་དགོས་པ་ཡོད་དོ། །གཉིས་པ་གཟུང་བའི་གནད་ནི། ལུས་གནད་ལེགས་པར་བཅོས་ལ་རླུང་གི་དུག་དབྱུང་། འོག་རླུང་བསྡམ། སྟེང་རླུང་དྲག་ཏུ་མནན། དམིགས་གནད་རླུང་སེམས་གཅིག་ཏུ་དྲིལ་ཏེ་ཡུམ་ཆེན་མོའི་གནས། རྩ་གསུམ་འདུས་མདོར་ཨ་ཤད་ལ་མ་ཡེངས་པར་སེམས་བཟུང་བས། སྔར་གྱི་རླུང་རྒྱུ་བའི་རྩ་གནས་རྣམས་ཁེངས་པ་དང་མི་བདེ་བའི་སྣང་བ་འཆར། དེ་ནས་རྔུབ་ཆུང་བསྣན་ཏེ་བརྡབ་སྤྲུག་སོགས་བྱས་ལ་སླར་ཡང་མནན། གོང་བཞིན་རྔུབ་ཆུང་བསྣན་ཏེ་རྡེབ་ཆུང་མང་དུ་བྱས་ལ་གཉེན་པོ་དྲག་ཏུ་བསྐྱེད། མི་ཐུབ་པ་དང་སྣ་ནས་མདའ་གང་གི་ཚད་ཙམ་དུ་ཕྱིར་འཕངས་ལ། རྗེས་ལ་འབུད་ཐུང་ཡང་ཡང་བྱའོ། །ལུས་ཀྱི་ནང་ཐམས་ཅད་མེས་ཁེངས་ཕྱིར་འཕྲོས་པས་ཁམས་གསུམ་ཐམས་ཅད་མེ་ལྕེ་གཅིག་ཏུ་གྱུར་པར་བསམ་ལ་ཐུན་གྲངས་མང་བ་ལ་བསླབ། ནང་དུ་བསྐྱིལ་ཡུན་རིམ་པར་བསྲིང་། རླུང་རིག་སུམ་མདོར་རྩེ་གཅིག་གཏད་པས་རླུང་དབུ་མར་འཇུག་པའི་དགོས་པ་ཡོད་དོ། །བུམ་ཅན་རེ་ལ་བརྡབ་ཆེན་བཅུ་རེ་འགྲོ་བར་བྱས་ཏེ། རྗེས་ལ་འཇམ་རླུང་གིས་ཁ་བརྒྱན་ནོ། །ཞིབ་པར་བླ་མའི་ཞལ་ལས་ཤེས་དགོས་སོ། །དེ་ལྟར་འབད་པས་ཐོག་མར་ལུས་ལ་ནད་ཟུག་དྲག་པོས་ཁེངས་ཏེ་ཅི་བྱར་མེད་པ་ལྟ་བུ་འབྱུང་བས་རྩོལ་བ་མི་ལྷོད་པར་ཉམས་སུ་བླང་། གསུམ་པ་རྟགས་ནི། དེ་ལྟར་འབྱོངས་ནས་ཕྱི་ནང་གི་རླུང་གི་རྒྱུ་བ་མི་ཚོར་ཞིང་། སེམས་གར་གཏད་དུ་ལྷན་སྡོད་པ་དང་། ལུས་ལ་དྲོད་སྐྱེ་ཞིང་ཡང་བ་དང་། ཤིག་སྲོ་སོགས་རྒྱུན་ཆད་ཅིང་སྣང་བ་ཐམས་ཅད་ལ་སྒྱུ་མ་ལྟ་བུའི་སྟོང་ཉམས་འཆར་ཞིང་འཛིན་ཞེན་ཆུང་བ་དང་། བདེ་གསལ་མི་རྟོག་པའི་ཉམས་འཆར་བ་ཐུན་མོང་དུ་འབྱུང་ལ། དབུ་མར་རླུང་སེམས་ཞུགས་པའི་རྟགས་ནི་ཞལ་གདམས་ནོར་བུའི་ཕྲེང་བ་ལས་འབྱུང་བ་ལྟར་རོ། །ཉམས་ལེན་དེ་རྣམས་ལ་བརྟན་པ་ཐོབ་ནས་འདི་ཉིད་ཀྱི་རྣལ་འབྱོར་རྩེ་གཅིག་ཏུ་བྱེད་པའི་སྙིང་རུས་ཅན་ལ་རས་རྐྱང་ཐུབ་པའི་གདམས་ངག་ཐུན་མོང་མ་ཡིན་པ་སྟོན་པ་ལ་གསུམ་ཡོད་པའི། དང་པོ་ལུས་གནད་ཙོག་པུ་ལ་རྐང་པ་གཡས་པའི་བོལ་གཡོན་པའི་མཐིལ་གྱིས་མནན་ཅིང་། ལག་གཉིས་བསྣོལ་བ་པུས་མོར་འཁྱུད་དེ་ལག་མཐིལ་གཉིས་ཀྱིས་ཉྭ་ཤ་མནན་ལ། རང་ཉིད་ཕག་མོར་གསལ་བའི་ལུས་ཀྱི་རྩ་འཁོར་ཐམས་ཅད་ཧ་རེ་ཡོད་པའི་རྐང་པའི་འོག་ཏུ། ཡཾ་ལས་རླུང་གི་དཀྱིལ་འཁོར་གཞུའི་དབྱིབས་ཅན། མཆོག་མ་གཉིས་ལ་བ་དན་རེ་དང་། འཆང་གཟུང་རཾ་ཡིག་གིས་མཚན་པ་གསལ་བའི་རླུང་ཕྱིར་འཛིན་ནང་འཛིན་སྤེལ་མར་བཟུང་བས་ཡཾ་ལས་རླུང་གཡོས། མཆོག་མ་གཉིས་ཀྱི་བ་དན་ལ་ཕོག་ཏེ་བསྐྱོད་པས། རཾ་ལས་མེ་འབར་ནས་རྐང་པའི་སྦུབས་ལས་ཞུགས། སུམ་མདོའི་ཨ་ཤད་ལ་ཕོག །མེ་ལྕེ་དམར་སི་རི་རི་འབར་བ་ལ་ཤེས་པ་གཏད་དེ་རླུང་བཟུང་། ཕོ་བསྐོར་བརྡབ་སྤྲུག་སོགས་བྱ། མེ་ཡང་རིམ་བཞིན་འཁོར་ལོ་རྣམས་བརྒྱུད་དེ་ལུས་ནང་ཁེངས། གོང་བཞིན་རླུང་བཟུང་སྟེ་བརྡབ་སྤྲུག་བྱ། དེ་ནས་བ་སྤུའི་བུ་ག་རྣམས་ནས་ཕྱིར་མེ་ལྕེ་དམར་ཉུག་ཉུག་བྱུང་བར་བསམ་ལ་རླུང་དང་དམིགས་པ་དྲག་ཏུ་གཅུན། དེ་ནས་གང་མཐོང་བའི་ཡུལ་ཁམས་ཐམས་ཅད་མེས་ཁེངས་པར་བསམ། རླུང་ཕྱིར་འཛིན་ནང་འཛིན་གོང་ལྟར་ལ་ཕོ་སྐོར་བརྡབ་སྤྲུག་བྱ། མེ་ལྕེ་ཁ་དོག་དཀར་པོ་སྤྱི་བོ་ནས་ཐོན་ཚངས་པའི་འཇིག་རྟེན་མན་ཆད་ཁེངས། དམར་པོ་ཐུར་དུ་འཕྲོས་མནར་མེད་ཡན་ཆད་འབར། སྣང་སྲིད་བརྟན་གཡོ་སྣོད་བཅུད་ཐམས་ཅད་མེ་ཁ་དོག་ལྔ་ལྡན་དུ་འབར་ཞིང་། རེག་བྱ་ཤིན་ཏུ་ཚ་བ་ལ་སེམས་བཟུང་ལ་བརྡབ་སྤྲུག་བྱ། གཉིས་པ་བོགས་འདོན་ནི། ལུས་གནད་གཞན་སྔ་མ་ལྟར་ལ། ཙོག་པུའི་རྐང་གཉིས་བར་ལ་མཐོ་གང་ཙམ་ཡོད་པར་བྱ། ལག་གཉིས་བསྣོལ་བས་གྲུ་མོ་གཉིས་བཟུང་སྟེ་པུས་མོའི་སྟེང་དུ་བཀབ། ལུས་ཤོག་བུ་ཁོང་སྟོང་ལྟར་བསམ་ལ། འཕོངས་སྒྱིད་པ་ལ་བརྡབ་པས། རཾ་རཾ་ལས་མེ་འབར་རྐང་པ་གཉིས་ཀྱི་སྦུབས་ནས་ཞུགས་ཏེ། སུམ་མདོའི་ཨ་ཤད་ལ་ཕོག་པས་ལུས་ཕྱི་ནང་མེད་པར་མེ་དཔུང་དུ་དམར་འུར་འུར་འབར་བས་རྩ་གནས་ཐམས་ཅད་ཀྱི་དཔའ་བོ་མཁའ་འགྲོ་རྣམས་ཏིལ་གྱི་གང་བུ་བཞིན་བཞུགས་པ་ཐམས་ཅད་ཀྱང་། བདེ་དྲོད་མེ་དཔུང་གི་དབུས་ན་གར་བྱེད་ཅིང་གནས་གསུམ་གྱི་དཔའ་བོ་མཁའ་འགྲོ་ཐམས་ཅད་ཀྱང་བདེ་བས་ཐུགས་རྒྱུད་བསྐུལ། བ་སྤུའི་བུ་ག་རྣམས་ནས་མེ་དམར་ལྷབ་ལྷབ་འབར་བའི་སྣེ་ལས་དཔའ་བོ་མཁའ་འགྲོ་གར་བྱེད་ཅིང་མེ་དཔུང་གི་ཀློང་ན་བདེ་དྲོད་འབར་བར་བསམ་ལ། རླུང་ཕྱིར་འཛིན་ནང་འཛིན་སྤེལ་མར་གཟུང་། ཡང་ཁ་སྦྱོར་དུ་བཟུང་ལ་བརྡབ་ཆུང་ཉེར་གཅིག་རེ་བྱས་ཏེ་འཕུལ་ཐུང་བྱ་ཞིང་གཟུང་། གོང་གི་འཇམ་རླུང་ལ་བརྟན་པ་ཐོབ་ནས་དམིགས་པ་འདི་ཉིད་ལ་བདུན་གཅིག་བསླབས་པས་རས་རྐྱང་ཐུབ་པར་ཐེ་ཚོམ་མེད་དོ། །གསུམ་པ་གེགས་སེལ་ནི། རླུང་བཟུང་སྟེ་ཧར་གྱིས་ལངས་ནས་ཉྭ་བཞི་སྒྲིམ་དཔྱང་ཕྲག་བརྡབ་སྟེ་ལུས་ལ་ཆུན་བཙལ། ལག་སོར་སྤྱི་བོར་བསྣོལ་ལ་དམིགས་གནད་དང་ལྡན་པས་བུམ་ཆེན་རེ་ལ་བརྡབ་ཆེན་བཅུ་རེ་འགྲོ་བར་བྱས་ཏེ་ཡུན་རིང་དུ་བསླབ། རྗེས་ལ་འཕུལ་ཐུང་དང་ཧ་སྤྲུག་མང་དུ་བྱས་ལ་རླུང་གིས་བརྟན་པར་བྱ། དེས་ནི་ལུས་ལ་དྲོད་མེ་ལྟར་འབར་བས་གོས་ཀྱི་འཁྲི་བ་ཆོད་པའོ། །གཉིས་པ་ཐུན་མོང་མ་ཡིན་པའི་འབར་འཛག་བདེ་ཆེན་གསང་སྒྲུབ་ལྟར་བསྒོམ་པ་ལ་གསུམ། རྩ་ཁམས་ཡབ་ཡུམ་ལྷར་གསལ་བ། ཐིག་ལེ་དབབ་ཟློག་གིས་དགའ་བཞིའི་ཡེ་ཤེས་བསྐྱེད་པ། གེགས་སེལ་འཕྲུལ་འཁོར་གྱི་རིམ་པའོ། །དང་པོ་ནི། ལུས་གནད་སྔ་མ་ལྟར་ལ། དམིགས་གནད་སྐད་ཅིག་གིས་པདྨ་ཉི་མ་བམ་རོའི་གདན་ལ་ཧྲཱིཿདང་མཿལས་བདག་ཉིད་དབང་ཆེན་ཡབ་ཡུམ་སྐུ་མདོག་དམར་གསལ་མེ་འོད་འཕྲོ་བ། སྤྱི་བོར་རྟ་ཞལ་དང་ཕག་དབུ་ངུར་བས་སྲིད་གསུམ་དབང་དུ་སྡུད་པ། གྲི་ཐོད་འཛིན་ཅིང་ཞབས་དཔའ་བོའི་དོར་སྟབས་སུ་བསྒྲད་པ། དཔལ་གྱི་ཆས་ཅན་དུ་གསལ་བའི་ཡབ་ཡུམ་གཉིས་མེད་ཀྱི་སྤྱི་བོར་བླ་མ་ཡབ་ཡུམ་རྡོ་རྗེ་འཆང་གི་ཆ་ལུགས་སུ་བཞུགས་པ། སྤྱི་བོའི་རྩ་འདབ་སུམ་བརྒྱ་དྲུག་ཅུ་ལ་བཛྲ་ཌཱ་ཀི་ཡབ་ཡུམ་སུམ་བརྒྱ་དྲུག་ཅུ་དཀར་པོ། མགྲིན་པ་རོ་འདུས་འཁོར་ལོ་ལ་རཏྣ་ཌཱ་ཀི་ཡབ་ཡུམ་བཅུ་དྲུག་སེར་པོ། སྙིང་ག་དྲན་པ་བཀོད་པའི་འཁོར་ལོ་ལ་སངས་རྒྱས་མཁའ་འགྲོ་ཡབ་ཡུམ་སུམ་ཅུ་རྩ་གཉིས་མཐིང་ག །ལྟེ་བ་སྐྱེད་བྱེད་འཁོར་ལོ་ལ་པདྨ་ཌཱ་ཀི་ཡབ་ཡུམ་དྲུག་ཅུ་རྩ་བཞི་དམར་པོ། གསང་གནས་བདེ་སྐྱོང་འཁོར་ལོ་ལ་ལས་ཀྱི་ཌཱ་ཀི་ཡབ་ཡུམ་ཉི་ཤུ་རྩ་བརྒྱད་ལྗང་ཁུ། དེ་ཐམས་ཅད་ཀྱང་གཡས་རང་རྟགས་རྡོ་རྗེ། རིན་པོ་ཆེ། པདྨ། རལ་གྲི །གཡོན་ཐམས་ཅད་ཐོད་ཁྲག་བསྣམས་པ། བ་སྤུའི་བུ་ག་ན་སྣ་ཚོགས་མཁའ་འགྲོ་ཡབ་ཡུམ་ས་ཡ་དྲུག་འབུམ་གསལ་བའི་ངང་ནས། ཐུགས་དམ་རྒྱུད་བསྐུལ་གྱི་ཚུལ་དུ་རླུང་སྦྱོར་གཅུན་པས། སྤྱི་བོའི་བླ་མ་ཡབ་ཡུམ་དང་། བཛྲ་ཌཱ་ཀི་ཡབ་ཡུམ་རྣམས་སྦྱོར་བ་མཛད། སྦྱོར་མཚམས་ནས་བྱང་སེམས་དཀར་དམར་བདེ་བའི་རྒྱུན་བབ་སྤྱི་བོའི་རྩ་འདབ་ཐམས་ཅད་གང་ནས་ལུད་པས་དབུ་མའི་ལམ་ལ་བརྒྱུད། མགྲིན་པའི་རཏྣ་ཌཱ་ཀི་ཡབ་ཡུམ་རྣམས་མཆོད་པས། ཚོགས་རྫོགས། སྒྲིབ་པ་བྱང་། དམ་ཚིག་ཉམས་ཆག་ཐམས་ཅད་དག །དགའ་བའི་ཡེ་ཤེས་རྒྱུད་ལ་སྐྱེས། བུམ་པའི་དབང་ཐོབ། གསལ་སྟོང་ཟུང་དུ་འཇུག་པའི་ལྟ་བ་རྟོགས། བདེ་བས་རྒྱུད་བསྐུལ་སྦྱོར་བ་མཛད། སྦྱོར་མཚམས་ནས་བྱང་སེམས་དཀར་དམར་བདེ་བའི་རང་བཞིན་དུ་བབས། མགྲིན་པའི་རྩ་འཁོར་རྣམས་གང་ནས་ལུད་པས། སྙིང་ཁའི་སངས་རྒྱས་མཁའ་འགྲོ་ཡབ་ཡུམ་རྣམས་མཆོད་པས་མཉེས་ནས་ཚོགས་རྫོགས། སྒྲིབ་པ་བྱང་། དམ་ཚིག་ཉམས་ཆག་ཐམས་ཅད་དག །མཆོག་ཏུ་དགའ་བའི་ཡེ་ཤེས་རྒྱུད་ལ་སྐྱེས། གསང་བའི་དབང་ཐོབ། བདེ་སྟོང་དབྱེར་མེད་ཀྱི་ཡེ་ཤེས་ངོ་འཕྲོད། བདེ་བས་རྒྱུད་བསྐུལ་སོགས་གཞན་ཐམས་ཅད་གོང་དང་འདྲ་བ་ལ། ལྟེ་བར་བབས་པས་དགའ་བར་འཛིན་པའི་རྟོག་པ་རགས་པ་སྤངས་པའི་དགའ་བྲལ་གྱི་ཡེ་ཤེས་དང་། ཤེས་རབ་ཡེ་ཤེས་ཀྱི་དབང་ཐོབ། སྟོང་གཟུགས་ནམ་མཁའ་གཡའ་དག་པ་ལྟ་བུའི་ཉམས་མྱོང་འབྱུང་། ཡང་གཞན་སྔ་མ་དང་འདྲ་བ་ལ་གསང་གནས་སུ་གཟུང་འཛིན་གྱི་རྟོག་ཚོགས་ཕྲ་རགས་ཐམས་ཅད་དག་ནས་ལྷན་ཅིག་སྐྱེས་པའི་དགའ་བ་དང་། བློའི་དྲི་མ་ལས་འདས་པའི་ཚིག་དབང་རིན་པོ་ཆེ་ཐོབ། ལྷན་སྐྱེས་ཡེ་ཤེས་སྤྲོས་པ་ཐམས་ཅད་དང་བྲལ་བ་རྟོགས། བ་སྤུའི་བུ་ག་ན་སྣ་ཚོགས་ཌཱ་ཀི་ས་ཡ་དྲུག་འབུམ་རྣམས་མཆོད་པས། བདེ་བས་རྒྱུད་བསྐུལ། སྦྱོར་བ་མཛད། སྦྱོར་མཚམས་ནས་བྱང་སེམས་བདེ་བའི་རང་བཞིན་གྱིས་ལུས་ཀྱི་བ་སྤུའི་བུ་ག་ཚུན་ཆད་གང་བས་ཉམས་སུ་མྱོང་ལ་བརྗོད་དུ་མེད་པའི་ངང་དྭངས་བསྐྱང་བར་བྱའོ། །འཁོར་ལོ་རྣམས་ལ་ལུས་སྤྲུག་རེ་ཡང་བྱ། བདེ་བ་རྒྱས་ནས་ཁམས་འཛག་པ་འདྲ་ན། རླུང་ཕྱིར་འཛིན་དང་བསྟུན་ཧཱུྃ་རིང་ཧུྃ་ཐུང་དང་། དུད་འགྲོའི་འགྱུར་བཞི་སོགས་ཀྱིས་དྲངས་ཏེ། གཡང་མོའི་སྤྲུག་གིས་དགྲམ་མོ། །སྤྱིར་ཀ་དག་གི་ངང་ལ་འཇོག་པ་ནི་འཛིན་འགྲེམ་དགྲམ་གསུམ་ཐམས་ཅད་ངང་གིས་འགྲུབ་པ་ཡིན་པས་གནད་དམ་པའོ། །དེ་ནས་བྱང་སེམས་གསང་གནས་ནས་ཡར་ལྡོག་སྟེ་ལྟེ་བའི་ཌཱ་ཀི་ཡབ་ཡུམ་མཆོད་པས་དགའ་བ། སྙིང་གར་མཆོག་དགའ། མགྲིན་པར་དགའ་བྲལ། སྤྱི་བོར་ལྷན་སྐྱེས་ཏེ། མས་བརྟན་གྱི་དགའ་བ་བཞིའི་ཐིག་ལེ་སྤྱི་བོར་བསྐྱལ་བས་བླ་མ་ཡབ་ཡུམ་མཆོད། ཚོགས་གཉིས་རྫོགས། སྒྲིབ་པ་གཉིས་བྱང། ཉམས་ཆག་དབྱིངས་སུ་དག །བདེ་སྟོང་མཆོག་གི་མཆོད་པས་དགྱེས་པ་བསྐང་། བླ་མ་ཡབ་ཡུམ་སྦྱོར་མཚམས་ནས་བྱང་སེམས་དཀར་དམར་བདེ་བའི་རྒྱུན་དཔག་མེད་བྱུང་། སེམས་ཅན་ཐམས་ཅད་ལ་ཕོག་པས་སྒྲིབ་པ་བྱང་། ཐམས་ཅད་རིག་འཛིན་བླ་མའི་ས་ལ་བཀོད། མཐར་འོད་ཕུང་དུ་གྱུར་ཏེ་གུ་རུ་ཡབ་ཡུམ་གྱི་ཐུགས་ཀར་ཐིམ། བླ་མ་ཡབ་ཡུམ་ཡང་འོད་དུ་ཡལ་ཏེ་རྫོགས་རིམ་གྱི་ངང་ལ་འཇོག །མས་བརྟན་གྱི་དགའ་བ་བཞི་ནི་འཇིག་རྟེན་ལས་འདས་པའི་ལམ་ཡིན་པས། ལམ་དུས་སུ་དམིགས་མེད་འོད་གསལ་ལྷུན་གྱིས་གྲུབ་པའི་ངང་དྭངས་བསྐྱང་བ་ཉིད་ཉམས་ལེན་གྱི་གཙོ་བོ་ཡིན་ནོ། །གསུམ་པ་སྔོན་འགྲོ་ལུས་འདུལ། དངོས་གཞི་གེགས་སེལ་དང་འདྲེན་དགྲམ། རྗེས་ཀྱི་འཕྲུལ་འཁོར་རྣམས་ལ་ལེགས་པར་འབྱོང་བ་གལ་ཆེ་བས་ཡི་གེ་ཟུར་དུ་གསལ་ཞིང་ལག་ལེན་མཐོང་བ་བརྒྱུད་པ་ལས་ཤེས་པར་བྱའོ། །དེ་ནས་ཞར་བྱུང་རྒྱུན་གྱི་ཉམས་ལེན་ལ་དགོས་པའི་རླུང་སྦྱོར་ཚེགས་ཆུང་ལ་དོན་ཆེ་བ་འགའ་ཞིག་འཆད་པ་ལ་གསུམ་སྟེ། དང་པོ་འབྲུ་གསུམ་ལ་བསླབ་པ་ནི། ལུས་གནད་སྔར་ལྟར་བཅའ། ངག་དང་རླུང་གི་གནད་ནི། རླུང་ཚུར་རྔུབ་པའི་ཚེ་ཨོཾ་ཡིག་ཁ་དོག་ལྔ་ལྡན་གྱི་རྣམ་པར་ནང་དུ་ན་ར་ར་བྱུང་བར་བསམ་ལ་རྔུབ་ཅིང་། ཨཱཿདཀར་གསལ་གྱི་རྣམ་པས་གནས་པར་བསམ་ལ་ལྟེ་འོག་ཏུ་མནན་ཏེ། དམིགས་པ་རྩེ་གཅིག་པས་ཐུབ་ཚད་གཟུང་། མི་ཐུབ་པ་དང་མཐིང་ག་ཧཱུྃ་ཡིག་གི་རྣམ་པས་ཕྱིར་སངས་ཀྱིས་སོང་བས་སྣང་སྲིད་ཧཱུྃ་གིས་ཁེངས་པར་བསམ་ལ་སྦྱང་ངོ་། །ཡང་སྐབས་སུ་རང་བཞིན་གྱི་འགྲོ་འོང་ལ་ཡང་དེ་བཞིན་དུ་བསླབ་པར་བྱ། འདི་ལ་གོམས་ན་རྒྱུན་གྱི་རླུང་གི་འགྲོ་འོང་ཐམས་ཅད་འབྲུ་གསུམ་རང་བཞིན་དུ་གནས་པ་ལ་རང་བྱན་ཆུད་དེ་རྡོ་རྗེའི་བཟླས་པ་རྒྱུན་མི་འཆད་པ་ཉིད་དུ་འབྱུང་ཞིང་། དང་པོའི་འཇུར་འདེབས་ཀྱི་དྲན་འཛིན་ལྟ་བུ་མི་དགོས་པར་ངང་ངམ་ཤུགས་ཀྱིས་འབྱུང་བར་འགྱུར་རོ། །གཉིས་པ་གསང་བ་ཡེ་ཤེས་ཆེན་པོའི་རླུང་སྦྱོར་ནི། ལུས་གནད་སྔ་མ་རྣམས་དང་འདྲ་བ་ལ། འོག་རླུང་ཅུང་ཟང་འཐེན་ཏེ་བསྐུམ། སྟེང་རླུང་རྔུབས་ཏེ་ལྟེ་འོག་ཏུ་ཆིལ་གྱིས་མནན། རྐེད་པ་ཉག་བྱས་ལ་བར་རླུང་ལྟེ་བའི་ཐད་ཀར་བརྒྱངས། མིག་བར་སྣང་ལ་ཧ་རེ་བལྟས་ཏེ། ཤེས་པ་ཀ་དག་གི་ངང་ལ་བཞག་ཏེ་བསྒོམ་མོ། །རྒྱུན་དུ་རྔུབ་ཆུང་རེ་བསྣན་ཏེ་ལྟེ་བ་ཐད་ཀར་བརྒྱངས། འདི་ནི་སེམས་དང་རིག་པ་འབྱེད་པའི་རླུང་སྦྱོར་ཏེ། བསྐྱེད་རིམ་བསྒོམ་པ་དང་བཟླས་བརྗོད་བྱེད་པ་མཉམ་གཞག་ཏིང་ངེ་འཛིན་སྒོམ་པ་སོགས་གང་གི་ཡང་གྲོགས་སུ་འགྲོ་ཞིང་། འགྲོ་འདུག་ཕྱག་སྐོར་སྤྱོད་ལམ་རྣམ་བཞི་གང་གི་ཚེ་ཡང་འདི་ཉིད་ལ་རྒྱུན་ཆགས་སུ་བསླབ་པས། འབྱོངས་ན་རྩོལ་བ་མི་དགོས་པར་བར་རླུང་རང་སར་གནས་ཤིང་། གཟུང་འཛིན་གྱི་རྟོག་ཚོགས་ངང་གིས་འགགས་ནས་རིག་པ་བྱིང་རྨུག་རྒོད་པའི་སྐྱོན་ལས་གྲོལ་བར་འགྱུར་རོ། །གསུམ་པ་ཡང་གསང་ཚེའི་རླུང་སྦྱོར་ཟབ་མོ་ནི། འདི་ལྟར་ལུས་གནད་རྣམ་སྣང་ཆོས་བདུན་ལ། དུས་ནི་དྲོ་གོང་ངམ་ཐོ་རངས་ཟས་རྙིང་པ་ཞུ་ནས་གསར་པ་མ་ཟོས་ཀྱི་བར་ལ། མིག་ནམ་མཁའ་ལ་བལྟས་ཏེ། དམིགས་གནད་སུམ་མདོར་ཡི་གེ་ཧ་ལྗང་གུ་འོད་འཚེར་བ་ཞིག་བསམ་སྟེ། འོག་རླུང་བསྐུམ་སྟེང་རླུང་རྔུབ་མཆིལ་མ་མིད་པ་དང་ལྷན་དུ། ཕྱིའི་ནམ་མཁའ་ཐམས་ཅད་བདག་གི་ལྟེ་བར་འདུས་པས་སྔོ་མེ་རེ་རེ་ཡོད་པར་བསམ་ལ་ཁ་སྦྱོར་དུ་གཟུང་། ཕྱིར་དལ་བུས་བཏང་སྟེ་སྔོ་ན་ར་ར་དུ་བ་ལྟར་སོང་བས་བར་སྣང་ལ་ཡལ་ཏེ་ཕྱིའི་ནམ་མཁའ་ཡང་ཆོད་སོང་བར་བསམ། ཡང་རྔུབས་ཏེ། སྔར་བཞིན་བདག་གི་ལྟེ་བར་འདུས་པས་སྔོ་མེ་རེ་རེ་ཁེངས་པ་ལ་སེམས་བཟུང་སྟེ་ཡང་ཡང་སྦྱངས་པས་ཟས་ཀྱི་ཞེན་པ་ཆུང་བ་དང་། སེམས་བདེ་ཞིང་ཁམས་དྭངས་པ་དང་། རིག་པ་གསལ་ཞིང་བདེ་གསལ་མི་རྟོག་པའི་ཉམས་འཆར་བ་སོགས་ཐུན་མོང་གི་རྟགས་ཀྱང་དུ་མ་འབྱུང་ལ། འདི་ནི་ཚེ་ཉི་ཟླ་དང་མཉམ་པའི་རླུང་སྦྱོར་ཏེ། གནས་སྐབས་སུ་ཚེ་ཟད་པའི་འཆི་བ་ཡང་བསླུ་ཞིང་ཚེ་རིང་བ་དང་། ནད་དཀོན་པ་དང་སེམས་ཟག་པ་ལས་གྲོལ་བ་སོགས་ཕན་ཡོན་དཔག་ཏུ་མེད་པར་གསུངས་སོ། །འདི་ལ་རྗེས་ཀྱི་བོགས་འདོན་པ་རང་ལུས་དང་གཞན་ལུས་ལ་བརྟེན་པའི་ཚུལ་ནི་གཏོང་ཐུན་རྒྱན་གྱི་ཕྲེང་བ་དང་གཏུམ་མོ་ཉི་མའི་འོད་འབར་ལས་འབྱུང་བ་ལྟར་ཉམས་སུ་ལེན་པ་གནད་དུ་ཆེའོ། །རྩ་བའི་གསུམ་པ་གསང་བ་ལས་རྒྱ་ལ་བསྟེན་ནས་རྩ་ཁམས་དྭངས་མ་ཡེ་ཤེས་སུ་སྒྲུབ་པ་ལ་བཞི། ཐབས་ཧེ་རུ་ཀ་ཡབ་ཀྱི་ཉམས་ལེན། ཤེས་རབ་བློ་ཆེན་སྟོབས་ལྡན་མ་ཡུམ་གྱི་ཉམས་ལེན། ཐུན་མོང་དུ་དགོས་པ་ཟབ་ལམ་གཏོང་ཐུན། དེ་དག་གི་ཆ་ལག་ཏུ་ཉེ་བར་མཁོ་བ་ཨོ་རྒྱན་ཞལ་གདམས་ནོར་བུ་ཕྲེང་བ་རྣམས་ལས་ཇི་སྐད་གསུངས་པ་ལྟར་ཉམས་སུ་ལེན་པ་ཟབ་རྒྱ་ཞེས་པའི་མཚན་གྱི་དངོས་གཞི་ཡིན་ཅིང་། བློ་ཆེན་སྐལ་ལྡན་སྙིང་རུས་ཅན་རེ་རེ་ཙམ་གྱི་སྤྱོད་ཡུལ་ལས་ཁྱབ་བརྡལ་དུ་བསྟན་པར་བྱ་བ་མ་ཡིན་ཅིང་དེང་སང་གང་ཟག་གིས་ཉམས་སུ་ལོན་པའང་ཉིན་སྐར་དང་མཚུངས་པས་ཁྲིད་ཀྱི་དཀྱུས་སུ་མི་འབྱུང་ངོ་། །རྩ་བའི་བཞི་པ་དེ་ཁོ་ན་ཉིད་ཡེ་ཤེས་ཆེན་པོའི་ཉམས་ལེན་ལ་བརྟེན་ནས་ཆོས་སྐུ་ཀ་དག་ཆེན་པོར་ལ་ཟློ་བ་ནི་ལྟ་བ་ཡེ་ཤེས་ཀློང་གྲོལ་ལྟར་ལྟ་སྒོམ་སྤྱོད་པ་ཐམས་ཅད་རང་བྱུང་རང་ཤར་རྫོགས་པ་ཆེན་པོའི་དགོངས་པར་ལ་བཟླ་བའོ། །ལྔ་པ་ལྷུན་གྲུབ་འོད་གསལ་གྱི་ཉམས་ལེན་གྱིས་སྒོ་གསུམ་དབྱེར་མེད་མ་སྤངས་གཞོན་ནུ་བུམ་སྐུའི་སྦུབས་སུ་གཞུག་པ་ནི་དགོངས་པ་ཟང་ཐལ་སོགས་ལས་བཤད་པ་ལྟར་འོད་གསལ་ལྷུན་གྲུབ་ཆེན་པོའི་ལམ་ལས་སྣང་བཞི་ཟད་སར་སྐྱེལ་ལོ། །གསུམ་པ་རྗེས་ཉེ་བར་མཁོ་བའི་ཡན་ལག་གཞན་བཤད་པ་ལ་གསུམ། རྒྱུན་གྱི་རྣལ་འབྱོར། གེགས་སེལ། ཉམས་སུ་བླངས་པའི་ཕན་ཡོན་ནོ། །དང་པོ་ལ་ལྔ། ཉལ་བའི་རྣལ་འབྱོར་ནི། གཉིད་ཁར་དེ་རིང་གི་མི་དགེ་བྱས་པ་ལ་བཤགས་སྡོམ་བྱ། དགེ་བར་གྱུར་ཚད་བསྔོ་སྨོན་གྱི་རྒྱས་གདབ། བསྐྱེད་རིམ་པས་སྣོད་བཅུད་ལྷ་སྔགས་སུ་གསལ་བ་རིམ་གྱིས་བསྡུས་ཏེ་རྟོག་མེད་དུ་ཉལ། རྫོགས་རིམ་པས་བདེ་སྟོང་ངམ་བསམ་བརྗོད་བྲལ་བའི་འོད་གསལ་གྱི་ངང་ལ་བཞག །སད་པའི་རྣལ་འབྱོར་ནི། བསྐྱེད་རིམ་པས་ནམ་མཁའ་ནས་དཔའ་བོ་མཁའ་འགྲོས་སྔགས་དང་ཌཱ་མ་རུའི་སྒྲས་བསྐུལ་བར་མོས་ལ་ཡི་དམ་གྱི་སྐུར་ལྡང་། རྫོགས་རིམ་པས་སྟོང་གསལ་གྱི་ངང་ལས་འགག་མེད་རིག་པ་གཉུག་མའི་ལྷ་སྐུར་བཞེངས། དགེ་སྦྱོར་གང་བྱེད་གནད་དུ་བཏང་ན་ཐོ་རངས་སྐབས་འདིར་ཟས་ཀྱི་དྭངས་སྙིགས་ཕྱེད་པས་བོགས་གཞན་ལས་ཆེའོ། །ཟས་ཀྱི་རྣལ་འབྱོར་ནི། བསྐྱེད་རིམ་པས་ལྟོ་བ་གཞལ་ཡས་ཁང་དུ་དཀྱིལ་འཁོར་གྱི་ལྷ་གསལ་པ་ལ་ཟས་སྐོམ་བདུད་རྩིར་བརླབས་པས་མཆོད་པའམ། ཟས་ཡེ་ཤེས་བདུད་རྩིའི་འོད་ཟེར་གྱི་མེ་ལྕེས་སྙིང་ནང་རིགས་དྲུག་གི་ས་བོན་བསྲེགས། བག་ཆགས་གནས་སྟོང་པར་བསམ། རྫོགས་རིམ་པས་ཟས་སུ་སྣང་བའང་དོན་ལ་མ་གྲུབ་པར་ཆོས་ཉིད་ལ་ཆོས་ཉིད་ཐིམ་པའི་ཚུལ་དུ་ལོངས་སྤྱད། རྒྱུན་གྱི་རྣལ་འབྱོར་ནི། ནང་དུ་དུག་ལྔ་གང་སྐྱེས་དྲན་པས་བཟུང་ལ་རང་གྲོལ་དུ་གཏང་། ཕྱི་རོལ་ཡུལ་རྐྱེན་རྣམས་ཀྱང་སེམས་ཁོ་རང་ཡུལ་དུ་སྣང་བ་ལས་གུད་ན་མེད་པས་ཡུལ་སེམས་གཉིས་མེད་ཀྱི་ངང་དུ་བཞག །འཆི་བའི་རྣལ་འབྱོར་ནི། འཆི་ཀ་མའི་སེམས་སྟོབས་དང་ལྡན་པས་དགེ་སྡིག་གང་གིས་མཚམས་སྦྱར་བ་དེ་ཀའི་རྗེས་སུ་འགྲོ་བས་དགེ་བའི་བསམ་པ་བརྟན་པོ་དང་ལྡན་པས་འཆི་བ་འོད་གསལ་ཆོས་ཀྱི་སྐུར་གྲོལ་བར་བྱ་སྙམ་དུ་བྱང་ཆུབ་མཆོག་ཏུ་སེམས་བསྐྱེད། སྨོན་ལམ་རྣམ་པར་དག་པས་མཚམས་སྦྱར། འཇིག་རྟེན་གྱི་ཆགས་སྡང་རྨོངས་གསུམ་གྱི་བསམ་པ་རྒྱང་བསྲིངས། རང་ལ་སྔར་བླ་མས་ངོ་སྤྲད་པའི་འཆི་བྲོད་ཀྱི་གདམས་ངག་ཡོད་ན་དང་། གཞན་ཉམས་ལེན་གང་བརྟན་པ་དེ་ཉིད་ཀྱི་སྟོབས་སུ་ཧྲིལ་དྲིལ་ཏེ་འཁྲུལ་སྣང་དུ་སྐད་ཅིག་ཀྱང་འབྱམས་སུ་མི་གཞུག་པར་མཉམ་པར་འཇོག་པར་བྱའོ། །གཉིས་པ་གེགས་སེལ་ལ། རྩ་དང་རླུང་གི་གེགས་སྐྱོན་ཐམས་ཅད་སྤྱིར་བླ་མ་ཉམས་མྱོང་ཅན་ལ་བསྟེན་ནས་ཁོང་དུ་ཆུད་པ་གལ་ཆེ། སྤྱི་ཙམ་དུ་ལུས་གནད་མ་བསྡམས་ཞིང་རླུང་བསྐྱིལ་དྲག་པ་དང་། འཕངས་པ་ཤེད་ཆེ་བས་ལ་བརྒལ་བ་དང་། འོག་རླུང་མ་བསྡམས་པ་སོགས་ཀྱིས་རླུང་སྐྱོན་འབྱུང་བས། དེ་ལ་གེགས་སེལ་གྱི་གདམས་ངག་མི་འདྲ་བ་མང་དུ་ཡོད་ཀྱང་འདིར་མ་སྤྲོས་པས་རྒྱས་པར་ན་རྒྱུད་དང་མན་ངག་གི་གཞུང་རྣམས་ལ་བལྟ་བར་བྱའོ། །མདོར་བསྡུས་ནི་འདི་ལྟར་རང་ལུས་ཀྱི་ནང་ཕྲུ་མ་ཕུས་བརྒྱངས་པ་ལྟར་སྟོང་སང་ངེ་བའི་སྟོད་ན་ནད་དང་གདོན་དང་། རྣམ་རྟོག་གི་བག་ཆགས་གསུམ་གྱི་ངོ་བོ་དུད་པ་སྔོ་དམར་གྱི་རྣམ་པ་ལྟར་ཐུལ་ལེ་བུན་ནེ་བ་ཞིག་ཏུ་ཡོད་པར་བསམ་ལ། རླུང་རྔུབ་ཏེ་ཕྱིར་ཧཱུྃ་གིས་འཕངས་པས་དུ་བ་ལྟར་སང་སང་སོང་བར་བསམ་ལ་རྗེས་སུ་ཧ་ཧ་ཧ་ཧ་ཞེས་བརྗོད་ཅིང་ཡང་ཡང་སྤྲུག་སིག་བྱས་པས་རླུང་སྐྱོན་ཐམས་ཅད་སེལ་བའི་མན་ངག་གཅིག་ཆོག་མ་སྟེ། རྗེས་ལ་སེང་གེ་རྩལ་སྤྲུག་སོགས་ཀྱང་བྱ་བ་གནད་ཡིན་ནོ། །གཞན་ཡང་རླུང་མཁྲིས་བད་ཀན་འདུས་པ་སོགས་འབྱུང་བའི་ནད་གང་བྱུང་གི་གཉེན་པོར་རླུང་གིས་སྦྱོང་བ་ཡིན་པས་དེ་དག་གི་གནད་རྣམས་ནི་རྩ་རླུང་གནད་ཀྱི་སྒྲོན་མར་ཡི་གེས་སྦྱོང་བ་དང་། ཕག་མོའི་གེགས་སེལ་སོགས་ལས་བསྟན་པ་ལྟར་ཉམས་སུ་བླང་ངོ་། །གཉིས་པ་ཐིག་ལེའི་གེགས་སེལ་ལ། རྒྱས་པར་ནི། ཏིང་ངེ་འཛིན་གྱི་སྐྱོན་བཅོས་པ་ཟེར་བའི་ཕག་མོའི་ལས་ཚོགས་ཐིག་ལེའི་གེགས་སེལ་དང་། ཟབ་ལམ་སྟོང་ཐུན་སོགས་ལས་ཤེས་པར་བྱ། འཛག་པ་རིགས་དྲུག་གི་གེགས་སེལ་ཐབས་ལམ་སྤྱི་དང་མཚུངས་པར་བསྟེན། ཁྱད་པར་རྒྱལ་བསེན་གྱི་གནོད་པས་ཐིག་ལེའི་གེགས་བྱུང་ན་མན་ངག་རྣམས་ལས་འབྱུང་བ་ལྟར་རྫས་སྔགས་དམིགས་པའི་སྲུང་བ་བྱ། སྤྱིར་གེགས་སྐྱོན་ཆེ་ཆུང་གང་བྱུང་ཡང་བླ་མ་ལ་གསོལ་བ་འདེབས་པ་དང་། མཁའ་འགྲོ་ལ་ཚོགས་གཏོར་གཏང་བ། རབ་ཤེས་པ་ཀ་དག་གི་ངང་ལ་བཞག་པས་རྩ་རླུང་ཐིག་ལེའི་སྐྱོན་ཐམས་ཅད་ལས་གྲོལ་བར་འགྱུར་རོ། །གསུམ་པ་ཉམས་སུ་བླངས་པའི་ཕན་ཡོན་ནི། ཟབ་ལམ་འདི་ཉིད་བླ་མེད་རྡོ་རྗེ་ཐེག་པའི་རྒྱུད་གཞུང་གི་བསྟན་དོན་གཙོ་བོ་ཡིན་པས་ཇི་སྐད་བཤད་པའི་ཉམས་ལེན་མཐར་ཕྱིན་ན་རབ་ཚེ་འདིར་རྡོ་རྗེའི་སྐུ་འགྲུབ། འབྲིང་བར་དོ་ནས་མཁའ་སྤྱོད་དུ་འགྲོ །ཐ་མ་སྐྱེ་བ་གཅིག་གིས་འཚང་རྒྱ། རྩ་རླུང་ཙམ་འབྱོངས་པའི་ཡོན་ཏན་ཀྱང་གནས་སྐབས་ནད་དཀོན་ཞིང་ཚེ་རིང་། ལྷ་འདྲེའི་གནོད་པས་མི་ཚུགས། འབྱུང་བ་ལ་རང་དབང་སྒྱུར། འཁྲུལ་རྟོག་དག་ནས་ཟག་མེད་ཀྱི་ཡེ་ཤེས་མངོན་དུ་མཐོང་། དམ་ཚིག་མ་ཉམས་ན་སྐྱེ་བ་བརྒྱུད་ནས་ཟུང་འཇུག་གི་གོ་འཕང་མཐར་ཕྱིན་པར་འགྱུར་བས། གཞོན་པ་རྩ་རླུང་དར་བའི་སྐབས་སུ་ཆོས་འདིའི་སྒོར་ཞུགས་ནས་ཉམས་ལེན་ལ་སྙིང་རུས་སྐྱེད། གེགས་དབང་དུ་མ་ཤོར་བར་དྲོད་རྟགས་མཐར་དབྱུང་སྟེ་ཐུན་མོང་དང་མཆོག་གི་དངོས་གྲུབ་ལ་དབང་ཐོབ་པར་བྱའོ། །དེང་དུས་ཟབ་ཆོས་ཚུལ་བཞིན་སྤྱོད་པ་དཀོན། ཁྱད་པར་ལམ་འདིས་བགྲོད་ནུས་ཉིན་མོའི་སྐར། །ཚིག་ཁྲིད་ཙམ་གྱིས་སུ་ལ་ཕན་དཀའ་ཡང། །རྒྱུན་བཟང་ནུབ་པར་ཕངས་ནས་མདོ་ཙམ་བཀོད། །འཁྲུལ་རྟོག་རླུང་སེམས་དབུ་མའི་དབྱིངས་སུ་དག །དྷཱུ་ཏིའི་མདུད་གྲོལ་རྡོ་རྗེའི་གསང་ལམ་བགྲོད། །སྲིད་གསུམ་དག་པའི་འཁོར་ལོར་བྱང་ཆུབ་ནས། །འཁོར་འདས་མཉམ་ཉིད་བདེ་ཆེན་སྐུ་ཐོབ་ཤོག །ཅེས་བྱང་གཏེར་ཕག་མོ་ཟབ་རྒྱའི་སྐོར་འདི་ལ་ཉམས་སུ་ལེན་པའི་ཁྲིད་ཚུལ་གྱི་ཕྱག་བཞེས་རྒྱས་བསྡུས་མི་འདྲ་བ་འགའ་ཞིག་བཞུགས་པར་སྣང་ནའང་། འདིར་གང་ཟག་དབང་པོ་མཆོག་དམན་ཀུན་ནས་ཉམས་འོག་ཏུ་ཆུད་པའི་ཁྲིད་རིམ་གཙོ་བསྡུས་ཀྱི་དབང་དུ་ཕྱིས་བྱོན་གྱི་བླ་མ་དམ་པ་རྣམས་ཀྱི་ཕྱག་བཞེས་ལྟར་བརྒྱུད་པ་གོང་མའི་གསུང་ལས་གཅེས་བསྡུས་ཀྱི་ཚུལ་དུ། སྔགས་རིག་འཆང་བ་པདྨ་གར་དབང་ཕྲིན་ལས་འགྲོ་འདུལ་རྩལ་གྱིས་དཔལ་སྤུངས་ཡང་ཁྲོད་དེ་བཱི་ཀོ་ཊི་དཔའ་བོ་མཁའ་འགྲོ་འདུ་བའི་དགའ་ཚལ་དུ་བགྱིས་པ་དགེ་ལེགས་འཕེལ།། །།\nRetrieved from "http://rtz.tsadra.org/index.php?title=Terdzo-CI-012&oldid=124259"


ཁ་བརྡ། | བོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་བཏང་ན་ཆོག་གམ།\n← སྐད་ཡིག་དང་འབྲེལ་བའི་རྩོམ་ཡིག་གཉིས། གཉིས་པ།\nདེ་རིང་འདིར་ཕྲན་གྱིས་སྔོན་མ་ནས་བསམ་གཞིགས་བྱས་མྱོང་ཡང་། བསམ་བློའི་བུ་ག་ནས་བརྡོལ་མ་ཐུབ་པར་ལུས་བའི་བོད་ཀྱི་རྒྱལ་དར་དང་རྒྱལ་གླུའི་སྐོར་ལ་བསམ་ཚུལ་ཕྲན་བུ་རེ་བཤད་ན་འདོད་སོང་། བསམ་ཚུལ་འདི་བཤད་པ་ལ་སྙིང་སྟོབས་ཞིག་དགོས་མོད། འོན་ཀྱང་སྙིང་སྟོབས་ལ་མི་ཁའི་སྒྱོགས་རྡོ་གཞུ་བར་འཛེམས་ཏེ། དེ་རིང་བར་དུ་བསམ་བློའི་ཁོངས་གསེང་དུ་སྦས་ཏེ་བཞག ཡིན་ཡང་དེ་རིང་འདིར་བླུན་པོའི་ཨུ་ཚུགས་ཀྱིས་སེམས་ཀྱི་རི་མོ་འདིར་བྲིས་པ་ལ་དྲ་གྲོགས་ཚོས་ཁ་རྡུང་སྒྱོགས་རྡོ་འདྲ་དག་ཕོངས།\nསྤྱིར་བོད་ཀྱི་རྒྱལ་དར་སེང་དར་ཅན་འདི་དུས་ནམ་ཞིག་ནས་འགོ་བཙུགས་ཏེ་དར་མིན་མི་ཤེས་མོད། འོན་ཀྱང་ང་ཚོའི་བོད་ཀྱི་རྒྱལ་དར་ཐོག་ཏུ་བཞག་པའི་གངས་སེང་དཀར་མོ་གཡུ་རལ་ཅན་དེ། དོན་དངོས་སུ་ཡོད་མེད་ཀྱི་རྩོད་གཞི་ཅན་ཞིག་དང་གླེང་གཞི་ཅན་ཞིག་ཏུ་གྱུར་ཡོད། དུས་རབས་ཉི་ཤུའི་སྐབས་ཀྱི་འགྲུལ་བཞུད་པ་མཁས་དབང་དགེ་ཆོས་མཆོག་གིས་ཀྱང་གངས་སེང་དཀར་མོ་གཡུ་རལ་ཅན་དེ་ཡོད་མེད་སྐོར་ལ་དོགས་སློང་བྱས་ཡོད།\nགལ་སྲིད་གངས་སེང་དཀར་མོ་གཡུ་རལ་ཅན་དེ་ཡོད་པའི་དབང་དུ་བཏང་ཀྱང་། བོད་མི་རིགས་དང་བོད་རྒྱལ་ཁབ་རང་ལ་མཚོན་ནས་བཤད་ན། བོད་རྒྱལ་ཁབ་དང་མི་རིགས་མཚོན་ཐུབ་པའི་ཐུན་མོང་མ་ཡིན་པའི་རྟགས་ཞིག་མ་རེད་སྙམ།\nདེ་ལས་བོད་རྒྱལ་ཁབ་དང་བོད་མི་རིགས་ཀྱི་མཚོན་བྱེད་ནི་ང་ཚོའི་སྒོ་ཟོག་ཐུན་མོང་མ་ཡིན་པ་འབྲི་གཡག་གཉིས་ཡིན་ལ།བོད་ལུང་པ་མིག་གིས་མཐོང་མྱོང་མེད་མཁན་ཞིག་གིས་ཀྱང་། བོད་ལུང་པ་ལ་སེམས་ཅན་དུད་འགྲོ་གང་ཡོད་པ་རེད་ཅེས་དྲིས་ཚེ། ཐོག་མར་གཡག་ཡོད་པ་རེད་ཅེས་ལན་འདེབས་པ་ལས།གངས་སེང་དཀར་མོ་གཡུ་རལ་ཅན་དེ་ཡོད་པ་ཟེར་ནས་ལན་འདེབས་མཁན་མེད་པ་ཐག་གིས་བཅད་ནས་བཤད་ཐུབ།\nལྷག་པར་དུ་ཡང་བོད་རང་གི་མི་རིགས་ལ་བཀའ་དྲིན་ཆེ་ཤོས་དེ་ཡང་འབྲི་གཡག་ཡིན་ལ། ང་ཚོས་འབྲི་ཡི་འོ་མ་དང་མར་ཆུ་ར་སོགས་ཟས་ཀྱི་ལོངས་སྤྱོད་བྱེད་དགོས་པ་མ་ཟད། གཡག་ལ་གནས་སྤོར་སྐབས་སུ་ཡང་ཁལ་མ་སོགས་བཀལ་ནས་འགྲོ་དགོས་པ་མ་ཟད། གཡག་གི་ཤ་དང་པགས་པ་རྩིད་པ་སོགས་ལོངས་སུ་སྤྱོད་དེ་འཚོ་བ་རོལ་གྱི་ཡོད། ཡིན་ན་ཡང་ཐབས་སྐྱོ་བ་ཞིག་ལ། ང་ཚོའི་མི་རིགས་འདིའི་དུས་རྒྱུན་ཏུ་ལོངས་སྤྱོད་ཆེ་བ་དང་མཐོང་ཐུབ་པའི་འབྲི་གཡག་འདི་ཚོ་སྣང་མེད་དུ་བསྐྱུར་ཏེ། ང་ཚོས་མཐོང་དཀའ་བའི་གངས་སེང་དཀར་མོ་གཡུ་རལ་ཅན་གྱི་གཟུགས་བརྙན་དེ་རྒྱལ་ཁབ་དང་མི་རིགས་མཚོན་བྱེད་ཀྱི་དར་ཆའི་ཐོག་འགོད་པ་འདི་ནི། བོད་མི་རིགས་འདིས་ཡོད་ཚད་རྟོགས་བཏགས་ཀྱི་ཞིང་ཁམས་ཞིག་ན་འཁྱམས་ནས་ཡོད་པ་ར་སྤྲོད་བྱེད་ཐུབ་ཀྱི་འདུག\nདེ་ལས་ཕྲན་གྱི་བསམ་ཚུལ་ལ། རྒྱལ་དར་དཀྱིལ་གྱི་ཉི་མ་དེའི་ཚབ་ལ་གངས་རི་གསུམ་བཞག་སྟེ། གངས་རི་དེ་གསུམ་གཡག་གཉིས་ཀྱིས་ཡར་བཏགས་ནས་ཡོད་པ་ཞིག་བྲིས་ན་ལེགས་སྙམ། མི་རིགས་མང་པོ་ཞིག་གིས་གཡག་གི་འདྲ་གཟུགས་དང་གཡག་གི་མིང་ཐོས་ན་བོད་མི་རིགས་དང་༼བོད༽ཟེར་བའི་མིང་འདི་ཡིད་ལ་འཆར་ཐུབ་པ་ཞིག་ཡིན། དེ་མིན་དེང་སང་མི་སུས་ཀྱང་ཀྱང་མཐོང་དཀའ་བའི་གངས་སེང་གཡུ་རལ་ཅན་དེའི་འདྲ་གཟུགས་དང་མིང་ཐོས་ན་བོད་མི་རིགས་དང་བོད་ལུང་པ་ཡིད་ལ་འཆར་ཐུབ་པ་ཞིག་མིན་ལ། གངས་སེང་དཀར་མོའི་གཡུ་རལ་ལྗང་ཁུའི་རི་མོ་འདི་མཐོང་ན་ཡིད་ཆེས་དང་གད་མོ་ཡང་ཤོར་མི་སྲིད་པ་ཞིག་མིན།\nསྤྱིར་འཛམ་གླིང་གི་རྒྱལ་གླུ་ཚང་མ་གང་འདྲ་ཞིག་ཡིན་མིན་བཤད་དཀའ་ན་ཡང་། ང་རང་ཉིད་ཀྱི་བསམ་ཚུལ་ལྟར་ན།རྒྱལ་ཁབ་ཞིག་གི་རྒྱལ་གླུ་གདངས་སུ་གྱེར་བའི་ཚིག་དོན་གཉིས་ཀྱི་ཆ་ནས་མི་རིགས་དེའི་སེམས་སུ་སྙིང་སྟོབས་དང་དཔའ་ངར་རྒྱས་ཐུབ་པའི་ཚིག་གི་ནུས་པ་ལྡན་པ་ཞིག་ཡོད་ན་ལེགས་སྙམ། འོན་ཀྱང་བོད་ཀྱི་རྒྱལ་གླུ་འདིར་བཀོད་ཡོད་པའི་ཆ་ཚང་གིས་གཟིགས་རོགས།\nབོད་ཀྱི་རྒྱལ་གླུ་འདི་སུས་བལྟས་ཀྱང་ཆབ་སྲིད་མི་ཤེས་པའི་ཆོས་ལུགས་པ་ཞིག་གིས་བྲིས་པ་ཤེས་ཐུབ། ཚིག་མགོ་མཐོང་མ་ཐག་བསྟན་པའི་བདག་པོ་སྟོན་པ་ལ་བསྟོད་པ་དང་། ཆོས་སྐྱོང་སྲུང་མ་ལ་འཕྲིན་སྐུལ་འདྲ་བ་ཞིག་ལས་མི་རིགས་དེར་སྙིང་སྟོབས་དང་དཔའ་ངར་རྒྱས་བྱེད་ཀྱི་ཚིག་གི་ནུས་པ་མི་ལྡན་པ་ཁྱེད་ཚོས་བལྟས་ཀྱང་ཤེས་ཐུབ་པ་མ་ཟད། སྔོན་མ་རྒྱལ་གླུ་གདངས་སུ་གྱེར་ཐེངས་རེ་ཡང་ཁྱེད་ཚོའི་ཡིད་ལ་འཆར་མྱོང་ཡོད་སྲིད། གོ་ཐོས་ལ་བོད་ཀྱི་རྒྱལ་གླུ་འདི་ཡོངས་འཛིན་ཁྲི་བྱང་གིས་བརྩམས་པ་རེད་ཟེར་བ་ཞིག་ཐོས། ཁྲི་བྱང་མཁས་པ་ཡིན་པ་བདེན་ན་ཡང་རྒྱལ་ཁབ་ཞིག་གི་རྒྱལ་གླུ་ལ་གང་འདྲ་དགོས་མིན་བསམ་གཞིགས་བྱས་མེད་པ་འདྲ།\n2014 Nov 30, in བགྲོ་གླེང་། |\n“ བོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་བཏང་ན་ཆོག་གམ། ”སྐོར་ལ་མཆན་ 89 འདུག\n#4 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nལམ་ཁ་ལ་འགྲོ་སྐབས་མགྱོག་པོར་ཀློག་ཙམ་བྱས། དུས་ཚོད་ཀྱི་དབང་གིས་སེམས་ལྷོད་ལ་ཕབ་ནས་འབྲི་ཁོམ་ཡང་མི་འདུག མཁྱེན་དགོས་བ་ཞིག་ལ་གཡག་དང་འབྲི་ནི་བོད་ས་གཅིག་པོ་མིན་པར་སོག་པོ། བར་སྐབས་སུ་ཤིན་ཅིང་དུ་འབོད་པའི་ཡི་གུར་བ། ཀིར་གྷེ་སི་ཐན། པ་ཀེ་སི་ཐན་སོགས་ཡོད་པས་བོད་གཅིག་བུར་མཚོན་བྱེད་ཨེ་ཡོང་མི་ཤེས།\n#6 རྒོད་པོ། ་ལགས་ཀྱིས་སྤེལ་དོན།:\nའབྲི་གཡག་ལ་ཧ་ཅང་དགའ་པོ་ཡོད། འོན་ཀྱང་དར་ཆའི་སྒང་དུ་རན་པོ་རང་འེ་བསམ། གལ་ཏེ་འབྲི་གཡག་དར་ཆའི་སྒང་ལ་འཇོག་བསམ་ན་དེ་དང་མཉམ་དུ་སྦྲ་ནག་གཅིག་ཡོད་ན་བོད་མི་རིགས་ཀྱི་འཚོ་བ་དངོས་དེ་ཚོན་ཐུབ།\n#7 རྒོད་པོ། ་ལགས་ཀྱིས་སྤེལ་དོན།:\n#8 བསྟན་འཛིན། ་ལགས་ཀྱིས་སྤེལ་དོན།:\nའབྲི་གཡག་ནི་བོད་པར་མངས་བའི་ཡུལ་ལུང་ཞིག་མེད། འབྲི་གཡག་ནི་བོད་ལ་ག་ཚོད་དགོས་དགོས་རེད། གངས་སེང་ཞེས་པའི་སྲོག་ཆག་དེ་ད་ལྟར་ཡོད་ཀྱང་ཆོག། མེད་ན་ཡང་ཆོག། དེ་འདྲ་བའི་སྲོག་ཆག་ཞིག་འཛམ་བུ་གླིང་འདིར་བྱུང་མྱོང་ཡོད་ན་དེ་བོད་ལ་མ་གཏོག་མེད་པ་ཁོ་ཐག་རེད། དེས་ན་འཛམ་གླིང་འདི་ན་ཤིན་ཏུ་ནས་དཀོན་པའི་སྲོག་ཆག་ཞིག་གངས་སེང་གི་ཕ་ས་ནི་བོད་གངས་ཅན་ལྗོངས་འདི་ཡིན་སོང་བ་རེད། མིའི་འཇིག་རྟེན་འདིར་ཆེས་དཀོན་པའི་དངོས་པོ་རིགས་ལ་རིན་མཐང་ཆེན་པོ་འཛིན་གྱི་ཡོད་པ་བཞིན་གངས་སེང་ནི་ཤིན་ཏུ་དཀོན་པས་འབྲི་གཡག་ལས་རིན་མཐང་ཆེ་བ་ཡིན་ནི་རེད། དེ་ཙམ་དུ་མ་ཟད། གངས་སེང་ནི་གངས་ལྗོངས་ཞེས་པའི་ཡུལ་ཁམས་དེ་དང་ཐད་ཀར་འབྲེལ་བ་ཡོད་པའི་དངོས་མིང་ཞིག་ཀྱང་རེད། རྒྱལ་རྟགས་དང་རྒྱལ་དར་སོགས་སུ་མཚོན་རྟགས་རིགས་ལ་རྒྱལ་ཁམས་དེར་དཀོན་པའི་རིགས་ལ་དམིགས་བསལ་འཛིན་གྱི་ཡོད་པར་དཔེར་ན། རྒྱ་གའི་རྒྱལ་རྟགས་འདམ་སེང་བཞིན་རེད། དེ་ལྟར་མིན་ན་རྒྱ་གར་གྱི་རྒྱལ་རྟགས་ནི་མཱ་ཧེ་འཇོག་ལས་འདམ་སེང་ལ་འོས་བབ་མེད།།\n#9 རྒོད་པོ། ་ལགས་ཀྱིས་སྤེལ་དོན།:\n#10 དོན་དགའ། ་ལགས་ཀྱིས་སྤེལ་དོན།:\nརྒྱལ་དར་དང་རྒྱལ་གླུ་ལ་སྐྱོན་གང་ཡང་མི་འདུག། རྟོག་བཟོ་ཡིན་ན་མིན་ན་ཡང་། སེང་གེ་ནི་སྐྱེ་འགྲོ་ཡོངས་ཀྱི་རྒྱལ་པོ་རེད། ང་ཚོའི་དེ་གངས་ན་ཡོད་པས་གངས་སེང་ལ་ཆགས་པ་རེད།\nབྱུང་ན་དམག་གླུ་ཞིག་དང་དམག་དར་ཞིག་གསར་གཏོད་བྱེད་ཐུབ་ན་དེ་གས་འགྲིག་པ་རེད། དེ་མིན་ཀླད་པ་མེད་ནི་འགས། བླུན་བཤད་བྱེད་ཀི་མ་འདུག།\nརྒྱལ་དར་གྱི་མཚོན་དོན་ནི་སྟོབས་དང་དེའི་དཔལ་ཡོན་མཚོན་པ་ཡིན་པ་ལས་གཞན་ལ་མེད་པ་ཞིག་གི་ཁ་ངོ་མཚོན་དོན་ནི་མིན། ཤེས་ཨེ་བྱུང་། ད་དུང་ཡང་མི་ཤེས་ན། རྒྱལ་ཟེར་བའི་ཡིག་འབྲི་འདི་རུམ་ནས་གཉིད་དུ་སོང་ན། རྨི་ལམ་དོན་རྩ་ཡོད་པ་ཞིག་རྨོས་སྲིད།\nཁྲི་བྱང་ལ་མ་དགའ་མདོག་མདོག་བྱེད་བཞིན་ཡོད་པ་ཡིན་ན། དམིགས་ཡུལ་ཁ་ཁ་ཡིན་པས། སོ་སོས་གང་འདོད་དུ་ཤོད།\nཡོད་ཀྱང་རུང་མེད་ཀྱང་རུང་གཟི་བརྗིད་ཅན་ཅིག་རེད། བོད་ཀྱི་རྒྱལ་གླུར་བཤད་རྒྱུ་གང་ཡང་མེད། འབྲི་གཡག་ནི་བོད་གཅིག་པུ་མ་ཡིན་པར་བོད་ཀྱི་ཁྱིམ་མཚེས་རྒྱལ་ཁབ་ཚོར་ཡོད་པ་གསལ་པོ་རེད། ངས་བལྟས་ན་ཁ་བརྡའི་རྩོམ་པ་པོ་ཕལ་ཆེར་གྱིས་གཞན་ལ་སྐྱོན་བརྗོད་ཅིག་མ་གཏོགས་ལེགས་པའི་ཆ་ཞིག་ནམ་ཡང་ཡོད་པ་མ་རེད། དྲང་མོར་བཤད་ན་རང་ཉིད་ཀྱིས་འཚོ་བ་སྐྱིད་པོ་ཞིག་རོལ་ཀྱིན་ཡོད་མེད་ཐེ་ཚོམ་རེད། །\nདེ་ནི་ཁྱེད་ཚང་གི་འཕགས་ཡུལ་ཚང་གིས་དཀོན་མཆོག་ལ་མཆོད་པ་འབུལ་སྟངས་རེད། ཁྱེད་རྣམ་པ་ཚང་མ་ཐུགས་ཅི་ལ་མི་དགྱེས།ལེགས་སོའིི་བྱ་བ་བརྗོད་ཅིག ཡིད་རངས་བར་མཛོད་ཅིག། བྱ་བ་ཅི་འདྲ་ཞིག་བྱས་པ་ཡིན་ན་ལས་རྣམ་པ་ཐམས་ཆད་བཀུར་ཞིག ། ངས་ནི་སྙིང་རྗེ་བསྐྱེད་རྒྱུ་དེ་རང་མ་གཏོགས་ཁྱེད་ཚང་གི་རང་ལུགས་ལ་ཅིའི་ཕྱིར་སྐྱོན་བརྗོད་པར་བྱེད། བློ་བདེ་བར་མཛོད་ཅིག །\nབོད་ཀྱི་རྒྱལ་དར་གྱི་བྱུང་རིམ་དང་མཚོན་དོན་སྐོར་ལ་དྲི་བ་དྲི་ལན་ཞུས་པ་ཞིག་འདིར་འདུག བོད་ཀྱི་བོན་ལུགས་མཚོན་པར་བྱེད་པའི་མཐའ་ལྕགས་སྔོན་པོ་ཅན་གྱི་བོད་ཀྱི་རྒྱལ་དར་ཞིག་ཀྱང་བཟོ་རྒྱུའི་འཆར་གཞི་གཏིང་མྱོང་འདུག་གོ། །\nབོད་ཀྱི་རྒྱལ་དར་ལ་མ་འགྲིག་པ་ཆེར་མ་མཐོང་། འོན་ཀྱང་རྒྱལ་གླུ་འདི་ནི་ངེས་པར་དུ་བསྒྱུར་བཅོས་གཏོང་དགོས་པ་ཞིག་རེད། རྒྱུ་མཚན། གཅིག་ནས་རྒྱལ་གླུའི་ནང་དོན་གྱི་ཆ་ནས་བཤད་ན་དགའ་ལྡན་ཕོ་བྲང་སྲིད་དབང་ནས་དགོངས་པ་ཞུ་ཚར་བ་ཡིན་དུས། གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག ཅེས་པ་ལྟ་བུའི་ཚིག་འདི་ད་ལྟའི་ཆོལ་གསུམ་དབྱེར་མེད་དང་ཆོས་ལུགས་རིས་མེད་ཀྱི་བོད་དམངས་གཙོའི་གཞུང་འདི་དང་མི་འཚམ་པ་ཞིག་རེད། གཉིས་ནས་རྒྱལ་གླུ་རྩོམ་པ་པོ་ཁྲི་བྱང་རིན་པོ་ཆེ་ལ་མཚོན་ན་དོལ་རྒྱལ་སྟེན་གསོལ་ཤུགས་ཆེར་བྱེད་མཁན་ཞིག་ཡིན་པས་བོད་མི་སྤྱི་ཡོངས་ཀྱིས་དགའ་གུས་དང་དད་འདུན་ཡོད་པ་ཞིག་མ་ཡིན་པས། རྒྱལ་གླུའི་གཟི་བརྗིད་དང་མི་མང་གིས་རྒྱལ་གླུར་དགའ་ཞེན་སོགས་ཕྱོགས་མང་པོར་ལྡོག་ཕྱོགས་ཀྱི་ཤུགས་རྐྱེན་ཐེབ་ཀྱི་ཡོད། དེས་ན་བོད་མི་མང་ཙམ་མ་ཟད་འཛམ་གླིང་མི་མང་གིས་གུས་བཀུར་བླ་མེད་ཞུ་ཡུལ་དང་སྙན་གྲགས་ཧ་ཅང་ཆེ་བའི་གོང་ས་སྐྱབས་མགོན་ཆེན་པོ་མཆོག་ནས་བོད་ཀྱི་རྒྱལ་གླུ་ཞིག་གསར་རྩོམ་མཛད་ཐུབ་ན། བོད་པ་ཚང་གི་མ་འོང་ལོ་རྒྱུས་ཀྱི་ནང་ལ་གཟི་བརྗིད་དང་སྤོབས་པ་བྱེད་ཆོག་པ་ཞིག་དང་གཞན་ལ་ངོམ་ཆོག་པ་ཞིག་ཡོང་ངེས་རེད།\n#17 ཨ་ར་དཀར་པོ ་ལགས་ཀྱིས་སྤེལ་དོན།:\nརེད་ རྒྱལ་དར་སྟེང་གི་རྒྱ་ཁྱི་ཨབ་སོ་དེ་གཉིས་མེེད་ན་བཟང་། དེའི་ཚབ་ལ་གཡག་འབྲི་དགོས་དོན་ཡང་མི་འདུག རྒྱལ་དར་ནི་སུས་ཀྱང་ལས་སླ་མོར་འབྲི་ཐུབ་པ་དགོས་པ་གང་ཞིག་ལ་དམིགས་བསལ་་དོན་ཅན་ཞིག་ཡིན་དགོས་པར་འདོད། ཨབ་སོ་དང་འབྲི་གཡག་སོགས་སེམས་ཅན་དེ་དག་ལྷ་བཟོ་སོགས་རི་མོ་མཁན་ཞིག་གིས་མ་གཏོགས་ཡག་པོ་ཞིག་འཁྱོངས་དཀའ། ༢༠༠༨ ལོའི་ཞི་རྒོལ་སྐབས་ལག་བྲིས་བོད་དར་ཕལ་ཆེ་བའི་སྟེང་གངས་སེང་བྲིས་མེད་པའི་རྒྱུ་མཚན་ཡང་དེར་ཐུག་ཡོད། ད་དུང་རྒྱལ་དར་སྟེང་གི་མཐའ་ལྕགས་སེར་པོ་དེས་དགེ་ལུགས་པའི་ཆོས་བརྒྱུད་མཚོན་པ་ཡིན་ཡང་ཕྱིས་སུ་སློབ་གྲ་ཁག་གི་སློབ་དེབ་སྟེང་བཀོད་པའི་རྒྱལ་གླུའི་འགྲེལ་བ་ན་ཁ་ཅུང་བསྒྱུར་ནས་ནང་པ་སངས་རྒྱས་པའི་ཆོས་མཚོན་གྱི་ཡོད་ཚུལ་བཤད་འདུག མདོར་ན་རྒྱལ་དར་སྟེང་གི་སེང་གེའམ་ཨབ་སོ་གཉིས་དང་དེ་དག་གི་ལག་ཏུ་བཟུང་བའི་ཅ་ལག་ཙར་ཙོར་དེ་ཚོ་མེད་ན་ལེགས།\n#18 ཨ་ར་དཀར་པོ ་ལགས་ཀྱིས་སྤེལ་དོན།:\n#19 ཅོག་མྱི། ་ལགས་ཀྱིས་སྤེལ་དོན།:\nDecember 1st, 2014 at 12:26 am\n#21 རྟ་བདུན་དབང་བོ ་ལགས་ཀྱིས་སྤེལ་དོན།:\nརྒྱལ་ཁབ་མེད་པའི་རྒྱལ་གླུ་ཞིག་གིས་ཅི་ཞིག་བྱེད། དྲང་མོར་བཤད་ན་ང་ཚོས་ཀྲུང་གོ་རྒྱལ་ཁབ་ཀྱི་རྩ་ཁྲིམས་འོག་ནས་རང་སྐྱོང་ཞིག་རྩོད་ཀྱིན་ཡོད་པ་ཁྱོད་ཚོསབརྗེད་འདུག གལ་ཏེ་རྒྱལ་གླུ་གསར་བ་ཞིག་བརྩམ་ན་རྒྱ་དང་འབྲེལ་བ་ཞིག་རྩོམ་དགོས་རེད། དེ་མིན་བོད་རྒྱལ་ཁབ་ཀྱི་རྒྱལ་གླུ་གསར་བ་ཞིག་བརྩམ་ན་ཨ་ཕོ་ཀྲུང་གོ་ཚང་གནམ་ལྡིང་ས་ལྡིང་ཞིག་ཅི་ཕྱིར་མི་བྱེད། །\n#22 རིན་ཆེན ་ལགས་ཀྱིས་སྤེལ་དོན།:\nDecember 1st, 2014 at 1:55 am\nའོ་འདིར་བསམ་ཚུལ་ལ་བགྲོ་གླེང་ཡག་པོ་རེ་བྱེད་ཀྱི་འདུག རྒྱལ་དར་ལ་ངེས་བར་དུ་སྲོག་ཆགས་ཞིག་གི་རི་མོ་འབྲི་དགོས་ན་གཡག་ཞིག་འབྲི་ན་འདོད།དེ་མིན་སྟབས་གང་བདེ་ཞིག་གངས་རི་གསུམ་དང་མཚོན་མདོག་མི་འདྲ་གསུམ་ཡོད་ན་ཆོག རྒྱལ་གླུ་འདི་བརྗེ་བོ་རྒྱབ་ན་ལེགས་པར་སྙམ།སེམས་སུ་ངར་ཤུགས་སློང་ཐུབ་པ་བརྩམས་ན་ཡག་པོ་རེད།དེ་མིན་་མཁས་བཤད་པ་ལྟར་ཆོས་སྐྱོང་ལ་འཕྲིན་སྐུལ་འདྲ་བ་ཞིགལས་རྒྱལ་གླུ་ཞིག་ཡིན་པའི་བཟོ་འདྲ་མི་འདུག་པ་བདེན་པ་རེད།\n#24 བདེན་པའི་ཕོ་ཉ་ ་ལགས་ཀྱིས་སྤེལ་དོན།:\n#25 ཇུས་ཏོག ་ལགས་ཀྱིས་སྤེལ་དོན།:\n#26 གསེར་ས་ལེ་སྦྲམ། ་ལགས་ཀྱིས་སྤེལ་དོན།:\nབོད་རྒྱལ་ཁབ་ཆེན་པོའི་རྒྱལ་དར་དང་རྒྱལ་གླུ་ལ་ཇུས་ཏོག་བྱེད་རྒྱུ་ལས་ཐོག་མར་རང་གིས་བོད་ཀྱི་སྐད་བརྡ་རིགས་པའི་འགྲོ་སྟངས་ལ་སྦྱང་བ་ཡག་པོ་ཞིག་བྱེད་རྒྱུ་གལ་ཆེ་སྙམ། (གཡག་གི་ཤ་དང་པགས་པ)དུས་རྒྱུན་ང་ཚོས་གཡག་གི་ཀོ་བ་ཞེས་བེད་སྤྱོད་གཏོང་བཞིན་ཡོད། ཡང་། (གཡག་ལ་ཁལ་མ་སོགས་བཀལ་ནས་འགྲོ) བོད་ཀྱི་འབྲོག་པ་དག་གིས་ཁལ་མ་ལ་ཁལ་བཀལ་ནས་འགྲོ་བ་མང་དུ་མཐོང་རྒྱུ་འདུག་མོད། གཡག་ལ་ཁལ་མ་བཀལ་ནས་འགྲོ་བ་མཐོང་མ་མྱོང་ལགས།\nDecember 1st, 2014 at 5:32 am\nདར་ཆ་དང་རྒྱལ་གླུ་གཉིས་གསར་བཟོ་བྱེད་དགོས་པ་ནི་དངོས་ཡོད་གནས་ཚུལ་རེད། དགའ་ལྡན་ཕོ་བྲང་གི་སྲིད་དབང་མཇུག་བསྡུས་པ་དང་ལྷན་དུ་རྒྱལ་གླུ་འདི་ཡང་མཇུག་བསྡུ་དགོས་པའི་བསམ་ཚུལ་སྤྱི་འཐུས་རེ་གཉིས་ཤིག་གིས་གྲོས་ཚོགས་སུ་ཕུལ་འདུག་ཀྱང་དེར་རྒྱབ་སྐྱོར་བྱེད་མཁན་བྱུང་མི་འདུག ལྷག་པར་དུ་ཡང་(གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག )ཚིག་འདིས་ཆབ་སྲིད་ཀྱི་གནས་བབས་ཐོག་ནས་ངུ་དགོས་གནས་བབས་ཤིག་དང་ཁྲེལ་དགོས་པའི་བྱུང་རབས་ཤིག་བརྗོད་ཀྱིན་ཡོད་པས་དེ་བས་ཀྱང་འདོར་འོས་པར་སྙམ།\n#28 ཇུས་ཏོག ་ལགས་ཀྱིས་སྤེལ་དོན།:\nDecember 1st, 2014 at 7:15 am\n#29 རིན་ཆེན ་ལགས་ཀྱིས་སྤེལ་དོན།:\nxxxxདེ་ལས་དྲ་གྲོགས་གཞན་ཚོ་རིག་པ་རྣོ་བོ་རྐྱང་རེད།མི་འདི་ཡར་རྒྱས་འགྲོ་རྒྱུ་མེད། དངོས་གནས་ཁྱེད་ཀྱིས་གསུངས་པ་བཞིན་སྙིང་རྗེ་ཡི་ཡུལ་ཡིན། བོད་ཤོར་ཡོད་མེད་ལ་མ་ལྟོས་བར་རྒྱལ་གླུ་རྒྱལ་དར་བརྗེ་ན་འགྲིག་སྙམ།\nཡ་་་བསམ་ཚུལ་ཏོག་ཙམ་ཞུ་འདོད། བོད་ཀྱི་རྒྱལ་དར་འདི་ལ་འགྱུར་བ་གཏོང་དགོས་ཟེར་བར་འདོད་པ་མེད། རྒྱལ་དར་འདིས་བོད་གངས་ཅན་པའི་ཡུལ་ལུང་མཚོན། གངས་སེང་འདི་ཡང་རྟོག་བཟོས་ཡིན་པར་ངོས་ལེན་མེད། གངས་ལ་སེང་གེ་བྱུང་མེད་པའི་ཐག་གཅོད་བྱེད་མི་ཐུབ། གངས་ལ་བསྡད་མཁན་དོམ་དཀར་ཡོད་ལུགས་ལ་བལྟས་ན་གངས་ལ་བསྡད་མཁན་སེང་གེ་ཞིག་བྱུང་ཡོད་ན་དཀར་པོ་ཡིན་པ་ནི་གཅིག་མཚུངས་ཡིན་གྱི་རེད།\nསྔོན་མ་འཛམ་གླིང་ཐོག་ཏུ་ཡོད་པར་དེང་སང་རྩ་མེད་ཕྱིན་ཟིན་པའི་དུད་འགྲོའི་རིགས་མང་པོ་ཡོད་པ་ནི་ཚན་རིག་པ་ཚོས་ཀྱང་ཁས་ལེན། གངས་སེང་ཡང་སྔོན་མ་བྱུང་མྱོང་ཡོད་ཅིང་རྗེས་སུ་རིགས་རྒྱུད་རྩ་མེད་ཕྱིན་པའི་བགྲད་ནེའི་སོབ་ལྟ་བུ་ཞིག་ཡིན་གྱི་རེད་འདོད། ཁྱོད་ཚོས་གངས་སེང་བྱུང་མྱོང་མེད་པའི་རྒྱུ་མཚན་བཤད་ཐུབ་ཀྱི་ཡོད་དམ། གཅིག་རེད།\nགཉིས་པ། དེང་རབས་བདུན་པའི་ནང་དུ་བཟོས་པའི་ལྷ་སའི་ཇོ་ཁང་དང་ཕོ་བྲང་དམར་པོ་སོགས་ཀྱི་ནང་དུ་སེང་གེ་དཀར་པོ་གཡུ་ཡི་རལ་པ་ཅན་མང་པོ་བཟོས་འདུག བོད་ཀྱི་རྒྱལ་ཁབ་ཆེན་མོའི་རྒྱལ་པོ་སྲོང་བཙན་གྱི་སྐབས་སུ་གངས་སེང་རྩ་བ་ཆེན་པོ་བརྩིས་འདུག\nགསུམ་པ། འབྲི་གཡག་བོད་མི་ལ་ཕན་ཐོགས་ཆེ་བའི་རྒྱུ་མཚན་གྱིས་རྒྱལ་དར་གྱི་ཐོག་ཏུ་བཀོད་དགོས་གསུངས་པ་འདི་ཡང་གནས་ལུགས་དོན་ལྡན་ཞིག་ཅང་མིན། འཛམ་གླིང་ཤར་ནུབ་ཡོངས་ཀྱིས་རྒྱལ་ཁང་སོགས་ཀྱི་སྒོ་རྩ་ལ་རྡོ་ཡི་སེང་གེ་བཟོས་ནས་བཞག་འདུག དྲིན་ཆེ་བས་བཞག་དགོས་པ་ཡིན་ན་ཁྱི་བཞག་དགོས་ངེས་རེད། སེང་གེ་ལས་ཁྱི་དྲིན་ཆེ་བ་ཡོད། ཁྱོད་ཚོས་གངས་སེང་ལ་ཨ་སོབ་ཟེར་ནས་དམའ་འབོད་བྱས་པ་ནི་འོས་འཚམས་ཤིག་མ་རེད། དེ་འདྲ་ལབ་ན་བོད་རྒྱལ་ཁབ་ཀྱི་བསོད་ནམས་དབང་ཐང་ལ་གནོད་ཡོང་།\nབཞི་པ། རྒྱལ་གླུ་བསྒྱུར་བཅོས་གཏོང་དགོས། དགའ་ལྡན་ཕོ་བྲང་ལ་བསྟོད་གླུ་ལེན་པའི་དེང་རབས་རྫོགས་ཚར་བ་རེད། མ་འོངས་བོད་ཆེན་པོའི་རྒྱལ་ཁབ་ཀྱི་ངོ་བོ་དང་མཐུན་པའི་རྒྱལ་གླུ་ཞིག་དགོས་ངེས་རེད།\nཁྱོད་ཚོས་བསམ་ཚུལ་བྱས་ན་སྲོང་བཙན་སྒམ་པོ་སེང་གེ་མཐོང་མྱངས་མེད་པའི་མྱི་ཞིག་ཨེ་རེད། ཕོ་བྲང་དམར་པོ་དང་ཇོ་ཁང་སོགས་ཀྱི་ནང་དུ་སེང་གེ་དཀར་པོ་གཡུ་ཡི་རལ་པ་ཅན་དེ་དག་བཟོ་དུས་བོད་ཀྱི་རྒྱལ་བློན་ཚོས་ནང་དུ་སེང་གེ་མཐོང་མྱངས་བའི་མི་གཅིག་ཀྱང་མེད་པར་ཨེ་རེད། ཧཧཧ\nཁྱོད་ཚོ་ལ་གངས་སེང་བྱུང་མྱངས་མེད་པའི་རྒྱུ་མཚན་ཡང་དག་ཞིག་བཤད་ཀྱི་མེད་ན་ཁ་བཙུམ་ནས་སྡོད་ན་མི་དགའ་འམ། བོད་ཆེན་པོའི་རྒྱལ་ཁབ་ཀྱི་ཡོད་ཚོད་ཐམས་ཅད་ལ་དགག་པ་རྒྱག་དགོས་པའི་རྒྱུ་མཚན་ཅང་ཨེ་ཡོད། རྩེ་ཕོ་བྲང་དང་ཇོ་ཁང་སོགས་ཀྱི་ནང་གི་སེང་གེ་དེ་དག་ཡང་གཡག་དང་བརྗེ་ཡི་ཡིན་ནམ། གཡག་རྩ་བ་ཆེ་མདོག་ཡོང་། རྒྱ་གར་བས་བ་གླང་མཆོད་པ་ལྟར་ཁྱོད་རང་ཚོས་གཡག་མཆོད།་་་ཧཧ\n#32 ཨ་ར་དཀར་པོ ་ལགས་ཀྱིས་སྤེལ་དོན།:\nགངས་སེང་ཟེར་བ་ཞིག་གར་ཡང་མེད་ཚུལ་དང་ལྷ་ཁང་སོགས་ཀྱི་སྒོ་འགྲམ་དང་ཟ་ཟུར་ལ་ཡོད་པའི་སྤུ་སིག་སིག་ཅན་དེ་རྒྱ་ཁྱི་ཨབ་བསོ་ཡིན་པར་བཤད་མཁན་དེ་མཁས་དབང་དགེ་ཆོས་རེད། དུས་རབས་བདུན་པ་ནས་བྱུང་ཡོད་པ་དེ་ཡང་རྒྱ་ནག་ནས་ལག་ཤེས་ཅན་མང་པོ་སྐད་བཏང་ནས་ར་མོ་ཆེ་གཙུག་ལག་ཁང་སོགས་བཞེངས་པ་རེད། དེ་དང་འབྲེལ་བ་ཡོད་རེད། མཆོད་རྟེན་དང་ལྷ་ཁང་སོགས་ཀྱི་འགྲམ་དུ་ཨབ་བསོ་དེ་འདྲ་བཟོ་བ་རྒྱ་ནག་གི་ལུགས་སྲོལ་ཞིག་ཀྱང་ཡིན་བཟོ་འདུག དེ་ཡིན་པ་རྒྱ་ནག་གི་དགོན་པ་སོགས་མཇལ་ན་ཤེས། དེ་མིན་གངས་སེང་འདི་འདྲ་བྱུང་མྱོང་པའི་ལོ་རྒྱུས་གང་ཡང་མེད་པས་སོ\n#33 ཅོ་རི་ཉི་མ། ་ལགས་ཀྱིས་སྤེལ་དོན།:\nདགེ་ཆོས་ཀྱིས་གངས་སེང་མེད་པར་ཐག་བཅད་ནས་ག་པ་གསུངས་འདུག་གམ། གཅིག་སྟོན་རོགས་བྱོས་དང་། ཕོ་བྲང་དང་ལྷ་ཁང་མཆོད་ཁང་སོགས་ཀྱི་སྒོ་རྩ་ལ་སེང་གེ་བཟོས་པའི་ལུགས་སྲོལ་འདི་འཛམ་གླིང་ཡོངས་ལ་དར་ཡོད་པ་ལས་རྒྱ་ནག་གཅིག་པོའི་ཁྱད་ཆོས་ཤིག་ཅང་མ་རེད།\nལྷག་པ་གངས་སེང་བོད་ཀྱི་ཐུན་མོང་མ་ཡིན་པའི་སེང་གེ་རེད། བོད་ཀྱི་རྒྱལ་བློན་ཚོ་སེང་གེ་མཐོང་མ་མྱོང་མཁན་དང་། ཕོ་བྲང་རྒྱག་མ་ཤེས་མཁན་ཞིག་ཅང་མ་རེད། རྒྱ་བལ་གཉིས་ཀྱི་ཁང་ལས་བྱེད་མཁན་འདྲ་ནི་གླས་ཡོད་ཀྱི་རེད། དེང་སང་ཡང་བོད་མི་ཚོས་ཁང་པ་རྒྱག་དུས་རྒྱ་མི་དེ་འདྲ་གླ་ཀྱི་རེད། མ་གཏོགས་ཆ་འགོད་བྱས་མཁན་བོད་མི་ཁོ་རང་ཚོས་བྱས་ཀྱི་རེད།\n#34 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\n#35 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 1st, 2014 at 3:58 pm\n#36 ཅོ་རི་ཉི་མ། ་ལགས་ཀྱིས་སྤེལ་དོན།:\nརེད་་་་་གངས་ཀྱི་སེང་གེ་གང་ནའང་མཐོང་གྱི་མི་འདུག་ཟེར་བ་རེད། མ་གཏོགས་གངས་ཀྱི་སེང་གེ་བྱུང་མྱངས་མི་འདུག་ཅེས་གསུངས་པ་མ་རེད། མི་སུ་ཡིན་ནའང་གངས་ཀྱི་སེང་གེ་མི་འདུག་ལབ་ཀྱི་རེད། འདུག་ལབ་ན་སྒོ་བཏགས་རེད་སེམས་ལ་དངོས་སུ་སྣང་བ་རེད་ལབ་ཀྱི་རེད།\nམི་ཞིག་གིས་བགྲད་ནེའི་སོབ་འདུག མཐོང་བྱུང་ལབ་ན་སྒོ་བཏགས་རེད་ཟེར་གྱི་རེད། བགྲད་ནེའི་སོབ་རྩ་མེད་ཕྱིན་ཟིན་པ་རེད། གངས་ཀྱི་སེང་གེ་མཐོང་ཡ་མེད་པ་རེད། དགེ་ཆོས་གསུངས་འདིས་གངས་སེང་བྱུང་མྱངས་མེད་པའི་ཁུངས་བསྐྱེལ་ཐུབ་ཐབས་མི་འདུག\n#37 ཅོ་རི་ཉི་མ། ་ལགས་ཀྱིས་སྤེལ་དོན།:\n#38 ཨ་ར་དཀར་པོ ་ལགས་ཀྱིས་སྤེལ་དོན།:\nགངས་སེང་ཡོད་མེད་དང་ཨབ་བསོ་ཡིན་མིན་དེ་ཚོ་བཞག་ཞོག ང་ཚོས་འཛམ་གླིང་གི་རྒྱལ་ཁབ་གཞན་དག་གི་རྒྱལ་དར་ལ་ལྟ། རྒྱལ་དར་སྟེང་སྲོག་ཆགས་ཀི་རི་མོ་འདི་འདྲ་བཀོད་པ་སུ་འདུག ར་ཤི་ཡའི་དར་ལ་ལྟ་ ཚོན་མདོག་གསུམ་གྱིས་གྲུབ་ཡོད། དེ་བཞིན་ཇར་མ་ནི་དང་ཧླ་རིན་སིའི་དར་ཡང་དེ་བཞིན་རེད། རྒྱ་གར་གྱི་དར་དེ་ལ་འཁོར་ལོ་ཞིག་ཡོད་པ་མ་གཏོགས་དེ་ཡང་ཚོན་མདོག་སྣ་གསུམ་གྱིས་གྲུབ་ཡོད། ཧ་ཅང་སྟབས་བདེ་བོ་རེད། ཨ་རིའི་དར་དེ་ལ་སྐར་མ་མང་པོ་ཞིག་དགོས་པ་མ་གཏོགས་དེ་ཡང་འབྲི་ན་ཧ་ཅང་སྟབས་བདེ་བོ་འདུག ད་ང་ཚོའི་རྒྱལ་དར་ལ་ལྟ གངས་སེང་དེ་ཚོ་ལྷ་རིས་པ་ཞིག་མིན་ན་ལས་སླ་བོར་འབྲི་མི་ཐུབ དར་ཆའི་སྟེང་སྲོག་ཆགས་ཅན་ང་ཚོ་བོད་དང་འབྲུག ཐེ་ལན་ནམ་གསལ་བོ་མི་དྲན་མོད་ཨེ་ཤ་ཡའི་རྒྱལ་ཁབ་རེ་ཟུང་ལས་མེད། རྒྱལ་ཁབ་ཀྱི་དར་ཆ་དེ་གྲ་རྒྱས་པོ་དང་རྫིག་པོ་བཟོ་ན་རྒྱལ་ཁབ་སུས་ཀྱང་བཟོ་མ་ཤེས་པ་དང་མ་ཐུབ་པ་ཡིན་མི་སྲིད། རྒྱལ་དར་ཟེར་བ་དེ་འདྲ་སྟངས་བདེ་རེ་བཟོས་པ་འདི་ལའང་ཏན་ཏན་རྒྱུ་མཚན་ཞིག་ཡོད་ངེས་རེད། ང་ཚོའི་དར་ཆའི་སྟེང་གི་སེང་གེ་དང་དེའི་ལག་གི་ཙ་རེ་ཙོར་རེ་དེ་ཚོ་མེད་ན་འབྲི་རྒྱུ་ཧ་ཅང་སྟབས་བདེ་རེད་ལ་མིག་ལ་མཛེས་པོ་ཞིག་ཀྱང་རེད།\n#39 ལུང་རྟོགས། ་ལགས་ཀྱིས་སྤེལ་དོན།:\nམིག་ལ་མཛེས་དགོས་ན་བོད་ཀྱི་རྒྱལ་དར་ལས་མཛེས་པ་ཅིག་ཀྱང་མཐོང་མ་སོང་། ཨ་རིའི་སོགས་སྟོབས་ཆེན་རྒྱལ་ཁབ་ཚོས་དར་ཆ་མཛེས་པོ་མཐོང་བ་ནི་ཁོང་ཚོ་སྟོབས་ཆེ་སོང་བས་རྔ་མོང་མཐོ་ན་རིལ་མ་ཡང་མཐོ་དགོས་སྣང་གིས་རང་སེམས་འཁྲུལ་སོང་བ་རེད་མ་བཏོགས། དངོས་གནས་བྱས་ན་བོད་ཀྱི་རྒྱལ་དར་གྱི་མཛེས་སྡུག་གི་ཟུར་ཆ་ལ་ཡང་མི་སླེབས། གང་སེང་མཐོང་མྱོང་མཁན་མེད་པ་དེ་ཡང་བདེན་པ་མ་རེད། ཚངས་དབྱངས་རྒྱ་མཚོའི་རྣམ་ཐར་ནང་ལ་ལྟོས་དང་ཁོང་གིས་གང་སེང་མཐོང་མྱོང་བ་གསལ་པོ་བཀོད་འདུག\n#40 བཙན་བྱོལ་བ་ ་ལགས་ཀྱིས་སྤེལ་དོན།:\nཅི་རི་ཉི་མས་རྟག་ཏུ་དམ་པ་དགེ་ཆོས་མཆོག་གིས་གསུངས་ཟེར་རྩ་ཆེན་པོ་བརྩི་འདུག་ཀྱང་། ད་ལྟ་དགེ་ཆོས་མཆོག་གིས། གངས་ཀྱི་སེང་གེ་གར་ཡང་མ་མཆིས་ཤིང་། །གེ་སར་རྒྱལ་པོ་རྒུད་དུ་མི་ཞུགས་མོད། །སྒྲོ་བཏགས་སེམས་ལ་དངོས་སུ་སྣང་བ་འདི། །སྙན་ཚིག་སྒྲ་ཡི་བརྗོད་བྱར་ཅི་མི་རུང་། །ཞེས་གངས་སེང་དང་གླིང་གེ་སར་ཟེར་བ་ཚད་མས་མ་དམིགས་ཟེར་བ་མེད་པར་བཤད་པ་ལ་དྲང་དོན་དུ་འགྲེལ་དགོས་ཐུག་འདུག\n#41 ཅོག་མྱི། ་ལགས་ཀྱིས་སྤེལ་དོན།:\nDecember 2nd, 2014 at 12:33 am\nརྒྱལ་གླུ་ཡིས་མི་རིགས་དེའི་མོས་འདུན་དང་ལྷག་བསམ་མཚོན་དགོས་པ་ཞིག་ཡིན་ཕྱིན་གངས་སེང་ཡོད་ཀྱང་རུང་མེད་ཀྱང་རུང་བོད་མི་རྣམས་ཀྱིས་དུས་ད་ལྟ་བར་དུ་ཆེ་བསྟོད་བྱས་བ་རེད། གངས་ཟེར་དོན་དྲི་མ་མེད་པ་དང་སེང་ནི་སྟོབས་ལྡན་ལ་གོ་ན་མི་རུང་བ་མེད། གང་ལྟར་བོང་བུ་ལས་གངས་སེང་མཛེས། མཚོན་ཆ་དང་ཐོ་བ་ལས་ནོར་བུ་མེ་བར་མཛེས། ཁྲག་གི་མདོག་ལས་དཀར་པོ་མཛེས། མཛེས་བའི་ཁྱད་ཆོས་བཤད་ནས་མི་ཚར་ཀི རྒྱལ་གླུ་ལ་བཟོ་བཅོས་རྒྱག་རན་རེད།\n#42 བདེན་པའི་ཕོ་ཉ་ ་ལགས་ཀྱིས་སྤེལ་དོན།:\n#43 རྟ་དབྱངས། ་ལགས་ཀྱིས་སྤེལ་དོན།:\nཚིག་རྐང་མཐའ་མ་གཉིས་ཀ་བསྐྱར་བསྡུས་བྱས་འདུག སྡོམ་པའི་ཚིག་རྐང་བརྒྱད་མ་གཏོགས་མི་འདུག ནམ་མཁའ་ལགས། ཁྱོས་ར་བོད་ཀྱི་རྒྱལ་གླུ་སྟབས་བདེ་ཐུང་ཐུང་ཞིག་བཟོ་རོགས།\n#44 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nལྟ་བུ་དགོས་པ་ལས། གངས་སེང་ཚབ་ལ། གཡག་དགོས་ཟེར་བ་ནི། དེ་ཡང་མིག་རྒྱང་ཐུང་དྲགས་པ་རེད།\n#45 ཇུས་ཏོག ་ལགས་ཀྱིས་སྤེལ་དོན།:\nབྱེད་རྒྱུའི་གནད་དོན་ཁག་།1 སྐད་ཡིག་2ལེགས་བྱང་3ཆོས་ལུགས་་\n4 ཤེས་ཡོན་5ཁོར་ཡུག་སྲུང་སྐྱོབ་6རང་བྱུང་ཐོན་ཁུངས་བེད་སྤྱོད་བྱེད་\nཕྱོགས་་7དཔལ་འབྱོར་ཡར་རྒྱས་དང་ཚོང་འབྲེལ་ 8 མང་ཚོགས་ཀྱི་འཕྲོད་\nབསྟེན་་ ་9 མང་ཚོགས་ཀྱི་བདེ་འཇགས་ 10 ཕྱོགས་མི་དོ་དམ་བྱེད་ཐབས་\nཀྷི་སྲོལ་ཡིག་ 11 རྒྱལ་ཁབ་གཞན་དང་མཉམ་ལེགས་བྱང་་དང་་་སློབ་གསོ་\n#46 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\n#47 ཇུས་ཏོག ་ལགས་ཀྱིས་སྤེལ་དོན།:\n#48 ཅོག་མྱི། ་ལགས་ཀྱིས་སྤེལ་དོན།:\n#49 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nའདི་ནི་དབྱིན་ཡིག་ཐོག་ང་ཚོའི་རྒྱལ་ཁབ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་གླུ་རེད། ང་ཚོ་ཚང་མས་བློ་ལ་ངེས་པར་གྱིས་རོགས། རྒྱལ་གླུ་གསར་པ་ཞིག་དགོས་རྒྱུ་མ་རེད།།\nMarch on! Brave the enemy’s gunfire,\n#50 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nDecember 2nd, 2014 at 2:47 am\nའདི།Arise, ye who refuse to be ཆེསགཁArise, ye who refuse to be\nArise, ye who refuse to be weak,\nLet us build our new Great strenght,\nThe peoples of Tungoa are in the most progress time,\nMillions of hearts with one goal,\nBrave the enemy’s resistance,\nMarch on! Brave the enemy’s critics,\nGo on! Go on! Go on, on!\nArise, ye who refuse to be ཆེའགསརགགགབགབགབགབབགབག྅ལགཁྒ\nའདི།Arise, ye who refuse to be ཆེསགཁArise, ye who refuse to beརྒྱ་ནག་གསར་པ།\nArise, ye who refuse to be ཆེའགསརགགགབགབགབགབབགབག྅ལགཁྒའདི།Arise, ye who refuse to be ཆེསགཁArise, ye\nDecember 2nd, 2014 at 2:51 am\n#54 ཅོ་རི་ཉི་མ། ་ལགས་ཀྱིས་སྤེལ་དོན།:\nརྒྱུ་མཚན་ལ་བསམས་ནའང་་་གངས་ཁོ་ནའི་ནང་དུ་བསྡད་མཁན་དོམ་དང་ཝ་མོ། རི་བོང་སོགས་དཀར་པོ་དཀར་རྐྱང་རེད་འདུག་པས། གངས་ལ་སེང་གེ་བྱུང་ཡོད་ན་དཀར་པོ་ཞིག་ནི་ཡིན་པར་ཐག་གི་བཅད་ཐུབ། རྒྱུ་མཚན་འདི་དག་ལ་བསམས་དུས་གངས་སེང་བྱུང་མྱངས་ཡོད་ས་རེད་བསམས་ཀྱི་ཡོད།\nང་ཅོ་རི་རྙིང་ཞེན་ཆེ་སོང་བ་ཡིན་ནའང་འདྲ། བོད་ཞེན་ཆེ་སོང་བའི་ཡིན་ནའང་ཆོག ངས་བོད་བཙན་པོའི་རྒྱལ་བློན་ཚོས་བཟོས་པའི་ལོ་རྒྱུས་ཀྱི་དངོས་པོ་དག་ལ་གུས་བཀུར་བྱེད་ཀྱི་ཡོད། ང་ཚོ་ལ་གངས་སེང་མང་བའི་གཙུག་ལག་ཁང་དང་ཕོ་བྲང་། རྡོ་རིང། ཏུན་ཧོང་གི་ཡིག་རྙིང་དེ་དག་མ་གཏོགས་ལོ་རྒྱུས་ཡོད་པའི་དངོས་པོ་ཅང་ལྷག་མེད། དངོས་པོ་འདི་དག་གིས་བོད་མི་རིགས་ཀྱི་ལོ་རྒྱུས་མཚོན་ཐུབ། རང་བཙན་བསྟན་ཐུབ། བོད་རྒྱལ་ཁབ་གསལ་བཤད་བྱེད་ཐུབ། བོད་མི་རིགས་ཀྱི་དར་རྒུད་བཤད་ཐུབ། ཐུགས་རྗེ་གཟིགས།\n#55 འཇམ་གཅེས། ་ལགས་ཀྱིས་སྤེལ་དོན།:\nཧ་ཧ་ཧ་་་གལ་སྲིད་རྒྱལ་དར་དང་རྒྱལ་གླུ་ལ་བཟོ་བཅོས་དགོས་ཚེ་ཆོས་རིག་གནས་ཀུན་ལ་བྱང་ཆུབ་པའི་མཁས་དབང་དུ་མ་གདན་འཛོམས་པའི་སྒོ་ནས་བགྲོ་གླེང་དང་། ཞིབ་འཇུག་གམད་ལ་ཁེལ་བ་ཞིག་གམང་བའི་རྒྱུད་རིམ་ལས་གཏན་འབེབས་དགོས་པ་ལས། སྤྱི་ཚོགས་དྲྭ་འབུ་ཚོས་གསར་གཏོད་ཨེ་་་་་་ཧི་ཧི་ཧི་་་གད་མོ་རྐུབ་ནས་ཤོར་ཡོང་གི་་་་་\n#56 འཇམ་གཅེས། ་ལགས་ཀྱིས་སྤེལ་དོན།:\n#57 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 5:36 am\nདགེ་ཆོས་ཀྱིས་གངས་སེང་དཀར་མོ་མངོན་སུམ་ཚད་མས་མ་དམིགས་པ་རྒྱུ་མཚན་དུ་བྱས་ནས་དགག་བྱ་མཛད་པ་ལས། བོད་བཙན་པོས་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་གངས་སེང་དཀར་མོ་བོད་བཙན་པོའི་རྒྱལ་ཁབ་ཀྱི་མཚོན་དོན་ཡིན་རབས་ཀྱིས་ཡོད་རབས་ཞིག་གསུངས་མེད་པ་རེད། དེ་བཞིན་སྐུ་ཉིད་ཀྱིས་གདོད་མའི་སྲོག་ཆགས་ཌན་ནེའེ་སོབ་དཔེར་དྲངས་པ་ནི་མི་ཐད་དེ། གདོད་མའི་སྲོག་ཆགས་ཌན་ནེའེ་སོབ་ཞེས་པ་ཞིག་གོ་ལ་འདིའི་སྟེང་བྱུང་མྱོང་བ་ཞིག་ཚན་རིག་པ་ཚོས་ལོ་མང་ཞིབ་འཇུག་བྱས་ནས་རུས་པ་གསར་དུ་བརྙེད་པའི་གྲུབ་དོན་དེ་རེད། གལ་ཏེ་གངས་སེང་དཀར་མོའི་རུས་པ་སོགས་ཀྱི་ཆ་ཤས་ཡན་ལག་ཞིག་མ་བརྙེད་བར་དུ་མངོན་དུམ་གྱི་བྱུང་ཡོད་པ་ཞིག་ལ་ངོས་འཛིན་མི་ཐུབ།\nདེས་ན་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་གངས་སེང་དཀར་མོ་དེ་ཡང་བོད་རང་གི་ཡིན་མིན་དྭོགས་གཞི་ཅན་ཞིག་རེད། དཔེར་ན་རྒྱ་ནག་གི་རྒྱལ་ཁང་སོགས་ཀྱི་སྒོ་ཆེན་གཡས་གཡོན་ལ་རྡོ་བརྐོས་ཀྱི་སེང་གེ་འཇོག་པའི་ལམ་ལུགས་ཞིག་ཡོད་པ་རེད། དེ་གཡུ་རལ་ཡོད་མེད་ཀྱི་ཁྱད་པར་ཙམ་ལས་བོད་ཀྱི་གངས་སེང་འདྲ་པོ་འདུག། དེ་དེ་བཞིན་རྒྱ་ནག་པ་ཚོས་དུས་ཆེན་སོགས་སུ་སྲོལ་རྒྱུན་གྱི་སེང་གེ་འཁྲབ་པའི་ལམ་ལུགས་ཞིག་ཡོད་པ་རེད། སེང་གེ་དེ་མཚོན་མདོག་གི་ཁྱད་པར་ཙམ་ལས་བོད་ཀྱི་གངས་སེང་འདྲ་སེའེ་ཡོད་པ་རེད། དེས་ན་བོད་ཀྱི་སྲོལ་རྒྱུན་རི་མོའི་བྲིས་རྒྱུན་དང་དགོན་སྡེ་ཁག་གི་བཟོ་དབྱིབས་སོགས་ལ་རྒྱའི་ཤུགས་རྐྱེན་ཆེན་པོ་ཐེབས་ཡོད་པ་རེད། ཤུགས་རྐྱེན་དེ་ཆེད་ཐོག་མར་ཐེབས་བཅུགས་མཁན་བོད་ཀྱི་བཙན་པོ་སྲོང་བཙན་སྐུ་ངོ་མ་རེད། བྱས་ཙང་འདིིའི་གནད་དོན་འདིའི་ཐད་དཔྱད་པ་བྱེད་རྒྱུ་གལ་ཆེན་པོ་རེད།\n#58 རུ་ཤུལ་བུ་ ་ལགས་ཀྱིས་སྤེལ་དོན།:\nDecember 2nd, 2014 at 5:50 am\nསེང་གེ་དཀར་མོ་བོད་པའི་རྟགས་མཚན་མ་རེད་ཟེར་ནི་ཚོས་རྒྱབས་དགེ་ཆོས་ལས་གཞན་སུ་ཡོད། ཨ་ཤུ་རེ་གོ་ཨ་ཁུ་ཡི་དམ་ཚེ་རིང་ཡོད་རྒྱུ་ན་དེ་ལ་སྒྲུབ་བྱེད་ཡག་ཐག་ཆོད་ཅིག་ཡོད་ཁོ་ཐག་རེད། ཡིན་ན་ཡང་ཁོ་ཡང་འགྲོ་ཚར་རེད།\n#59 ཅོ་རི་ཉི་མ། ་ལགས་ཀྱིས་སྤེལ་དོན།:\nDecember 2nd, 2014 at 6:18 am\n#60 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nདཔེ་དེ་དེ་བཞིན་སྲོག་ཆགས་འབྲུག་ཞེས་པ་ཞིག་མངོན་སུམ་དུ་བྱུང་མིན་ཇི་ལྟར་ཡང་ཤར་ནུབ་གང་སར་བཟོ་བརྐོས་དང་རི་མོའི་བྲིས་རྒྱུན་འདྲ་མིན་སྣ་ཚོགས་འདུག་ལ་རྟོགས་སྒྲུང་ཡང་མང་པོ་འདུག། དེ་ལྟ་བས་ན་བོད་ཀྱི་རྒྱལ་དར་སྟེང་འབྲི་གཡག་འབྲི་དགོས་པའི་རྩོམ་པ་པོས་དགོངས་ཚུལ་དེ་ཐད་དེས་འབྲི་གཡག་ནི་བོད་མཐོ་སྒང་ཐོག་འཚོ་སྡོད་བྱེད་པའི་བོད་ཀྱི་གདོད་མའི་སྲོག་ཆག་ཞིག་རེད་ལ། ལོ་ངོ་སྟོང་ཕྲག་རིང་གདོང་དམར་བོད་མི་རིགས་དང་མཉམ་དུ་འཚོ་སྡོད་བྱེད་པ་མ་ཟད་འཚོ་གོས་ཀྱི་མཐུན་རྐྱེན་ཡོད་ན་མེད་ན་གཅིག་རེད། ཡང་འགའ་རེས་འབྲི་གཡག་སོག་པོ་དང་བལ་པོ་རཱ་ཤི་ཡ་སོགས་ལ་ཡོད་རབས་ཀྱི་རྒྱུ་མཚན་དུ་དྲངས་བ་ནི་རྒྱུ་མཚན་ལྟར་སྣང་ཙམ་ལས་ཡང་དག་གཅིག་མ་རེད། འོ་ན་ཨ་རི་དང་ནུབ་ཕྱོགས་འགའ་རེར་བོད་ཀྱི་གདོད་མའི་སྲོག་ཆགས་འབྲི་གཡག་དབོར་འདྲེན་གྱིས་འབྲོག་པ་ཡང་མི་ཉུང་བ་ཞིག་འདུག། བྱས་ན་འབྲི་གཡག་དེ་ཚོ་ཨ་རི་དང་ནུབ་ཕྱོགས་ཀྱི་སྲོག་ཆགས་སུ་འགྱུར་བར་ཐལ་ཏེས། ཨ་རི་དང་ནུབ་ཕྱོགས་ན་ཡོད་པས་ཕྱིར། བྱས་ཙང་བོད་དང་ས་འབྲེལ་སོག་བལ་སོགས་ལ་ཡོད་པ་ནི་བརྗོད་མི་དགོས་ཏེས་བོད་ཀྱི་གདོད་མའི་སྲོག་ཆགས་འབྲི་གཡག་གི་གྲངས་འབོར་ཚད་མཐོ་ལ། བོད་ཆོལ་ཁ་གསུམ་ལ་ཁྱབ་པ་ཙམ་མ་ཟད་བོད་དང་ས་འབྲེལ་སོག་བལ་རྒྱ་གར་ལ་དྭགས་སོགས་ལ་ཡང་ཁྱབ་ཡོད་པ་རེད། འོན་ཀྱང་ཁོ་ཚོས་བོད་ཀྱི་གདོད་མའི་སྲོག་ཆགས་གཡག་ཞེས་པའི་ཐ་སྙད་འདི་ལས་གཞན་བེད་སྤྱོད་མི་བྱེད་པ་དེ་རྟོགས་ཐུབ། དེ་དེ་བཞིན་ཨ་རི་དང་ནུབ་ཕྱོགས་སོགས་སུ་དབོར་འདྲེན་བྱས་པའི་འབྲི་གཡག་དེ་ཚོར་གཡག་ཞེས་པའི་ཐ་སྙད་འདི་ལས་བཏགས་མི་ཤེས་ལ། བོད་ནས་བྱུང་རབས་ཀྱི་འགྲེལ་བཤད་སྣ་དགུ་བརྒྱག་རྒྱུ་ལས་ལྷག་མེད་པ་འདིས་གསལ་སྟོན་བྱས་པ་རེད།\nདཔེར་ན་དེ་སྔོན་ངས་སྨྱུག་མིང་ལ་གསེར་འབྲུག་སྡེར་ལྔ་ཞེས་བྲིས་པ་ཡིན། འོན་ཀྱང་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་སྲོག་ཆགས་འབྲུག་དེ་རྒྱ་ནག་གི་སྲོལ་རྒྱུན་དར་སྲོལ་ཆེ་བ་རྒྱུ་མཚན་དུ་དྲངས་ནས་དྲ་གྲོགས་འགའ་རྣམ་རྟོགས་ལངས་པ་རེད་ལ། ངའི་སྨྱུག་མིང་བརྗེ་བསྒྱུར་དགོས་པའི་དགོངས་ཚུལ་དེ་ངས་དང་ལེན་བྱས་པ་ཡིན། དེ་ལྟ་བས་ན་ངས་སྨྱུག་མིང་ལ་མཐོ་སྒང་གི་བོད་བཙན་པོའི་མི་རིགས་ཀྱི་འཚོ་གོས་ཀྱི་དགོས་མཁོ་དང་ཁ་བྲལ་མྱོང་མེད་ལ། རྒྱ་མཚོའི་ངོས་ལས་རྨིས་བཞི་སྟོང་ལྔ་སྟོང་བརྒལ་བའི་སྟེང་དུ་འཚོ་སྡོད་བྱེད་ཐུབ་པའི་བོད་ཀྱི་གདོད་མའི་སྲོག་ཆགས་གཟུགས་སྟོབས་ཆེ་ལ་གཟི་བརྗིད་ལྡན་པའི་འབྲོང་གཡག་གི་མིང་དེ་བཏགས་པ་ཡིན། འདི་ལ་རྒྱུ་མཚན་ཡོད་དེ། སྙིང་སྟོབས་དགུ་འགྱུར་བོད་བཙན་པོའི་སྙིང་སྟོབས་ཀྱི་བག་ཆགས་རྨངས་ནས་སད་ལ། ལ་རྒྱ་དང་རྒྱལ་ཞེན་གྱི་མེ་དཔུང་སེམས་འབར། བཙན་པོའི་ཁྲག་རྒྱུན་དྲོན་མོ་བཞུར་བའི་དགོས་པ་རྒྱུ་མཚན་ལྡན་ཡོད།\n#61 རིན་ཆེན ་ལགས་ཀྱིས་སྤེལ་དོན།:\n#62 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nདྲ་གྲོགས་ཚོ། བོད་ལ་རྒྱལ་ཁབ་མེད་པར་བོད་ཀྱི་རྒྱལ་དར་དང་རྒྱལ་གླུ་རྩོད་ན་ཅི་བྱེད། བོད་ཀྱི་རྒྱལ་དར་དང་རྒྱལ་གླུ་ཞིག་དགོས་ཀྱི་འདུག་ན་དང་ཐོག་བོད་རྒྱལ་ཁབ་ཞིག་རྩོད་ལེན་གནང་། དེ་ནས་རྒྱལ་དར་དང་རྒྱལ་གླུ་ཇི་དགོས་གླེང་རྒྱུ་རེད། རང་གིས་མཐོང་བ་ཙམ་གྱིས་སྤྱིར་མི་དམིགས་པ་འདོད་ན་འཕྲུལ་བ་མང་། འདམ་སེང་ཡོད་ལ་གངས་སེང་མེད་པས་རྒྱུ་མཚན་མེད། གངས་སེང་ངམ་སེང་གེ་དཀར་མོ་ཞིག་དྲ་ཐག་འདིའི་ནང་ནས་མཐོང་རྒྱུ་འདུག། https://www.youtube.com/watch?v=PDY2OAjZgio\n#63 སྟོབས་ལྡན་རྒྱ ་ལགས་ཀྱིས་སྤེལ་དོན།:\n#64 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 2:59 pm\nའོ་རེད་གནས་དུས་བསྐལ་པའི་འགྱུར་བས་བོད་མི་རིགས་རྒྱ་དང་མགོ་སེར་ལ་འགྱུར། གངས་སེང་དཀར་མོ་ཨཧྥ་རི་ཀའི་འདམ་སེང་འགྱུར། ད་ཡིན་ན་ལྟད་མོ་ཇེ་ཆེ་རེད། ཧ་ཧ།\n#65 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nའདམ་སེང་དཀར་མོ་ཧཧཧཧཧཧཧཧཧཧཧ། འདམ་གྱི་ཚོན་མདོག་གི་སེང་གེ་ལ་འདམ་སེང་ཟེར་ནི་རེད། གངས་སེང་གངས་ལ་རྒྱུ་དགོས་ན་འདམ་སེང་འདམ་ལ་མི་རྒྱུ་བ་འདམ་མེད་ནམ་མཐའ་ལ་རྒྱུ་བ་མཚར། སེང་གེ་དཀར་མོའམ་གངས་སེང་ཨ་ཧྥི་རི་ཀར་ཡོད་མི་ཆོག་རྒྱུ་ཅི་ཡིན་ནམ། གངས་སེང་ཡིན་ན་བོད་ལ་མ་གཏོག་ཡོད་མི་ཆོག་རྒྱུ་ཡིན་ནམ།\n#66 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\n#67 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nགངས་ཀྱི་སེང་གེ་གངས་སྟེང་མི་བརྒྱུ་བར་ཨཧྥ་རི་ཀའི་འདམ་ནང་བརྒྱུ་བ་དེས་སེང་གེའེ་གཡུ་རལ་ཚ་བའི་འདམ་རྫབ་ཀྱིས་རུལ་བ་དེ་མཚར། ཧ་ཧ། གངས་སེང་དཀར་མོ་བོད་མཐོ་གངས་རིའི་འདབས་སུ་འཚོ་གནས་བྱེད་རབས་རྟོགས་བཏགས་ཀྱིས་གཡུ་རལ་ངོམས་རབས་དེ་ད་བྱེད་དུས་ཨཧྥ་རི་ཀའི་འདམ་རྫབ་ཏུ་གནས་པའི་འདམ་སེང་ལ་འགྱུར་བ་འདི་ཡ་མཚན་དངོས་བྱུང་མ་རེད་པས། ཧ་ཧ།\n#68 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 4:02 pm\nབྱས་ན་སྟག་དཀར་པོ་དེ་འགྲེལ་བཤད་ཇི་ལྟར་བརྒྱག་གམ། མིང་ཇི་ལྟར་འདོགས་དགོས་སམ། ནགས་ཀྱི་སྟག་མོ་ཁྲ་རིས་དེ་གངས་ཀྱི་སྟགས་མོ་ཁྲ་རིས་མ་ཟེར་དགོས་པ་ཨེ་རེད། བདེ་མོ་ཟིག་མ་རེད།\n#69 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nགངས་ཅན་པ་ནམ་མཁའ་སོགས་ཀྱིས་བགྲོ་གླེང་གི་རྐྱེན་ལས་གང་དྲན་དུ་ཨེ་མ་ཧོས་ཀུན་བཟང་ཆོས་གླིང་ནས་སྤྲིངས་པས་གངས་ཅན་བསྟན་སྲིད་ལ་ཕན་བདེས་རྒྱུ་རུ་གྱུར་ཅིག་གུ།། །། སརྦ་མངྒ་ལྃ།།\n#70 ཅོ་རི་ཉི་མ། ་ལགས་ཀྱིས་སྤེལ་དོན།:\nབློ་མཐུན་ལགས། ཨ་ཧྥི་རི་ཀའི་གངས་རི་ཞིག་སྤྱན་འབུལ་ཞུ་ཆོག་པར་བྱོས། རྗེས་སུ་དུས་ཚོད་བྱུང་ན་ཨ་ཧྥི་རི་ཀ་ལ་སྤྲོ་འཁྱམ་ཕེབས་རོགས།\n#71 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nDecember 2nd, 2014 at 4:35 pm\nསེམས་མེད་བེམ་པོ་དང་འདྲ་བོ་ཁྱོད་ཚོས་བཤད་སྟངས་ལ་སེམས་པ་སྐྱོ་ཡི་འདུག གངས་སེང་དང་གཡུ་འབྲུག་སྔོན་མོ་ཟེར་བ་ཞིག་ཁྱོད་ཚོའི་ཆུ་བུར་མིག་གིས་སྤྱོད་ཡུལ་དུ་མ་གྱུར་ན་མེད་པས་ག་ལ་ཁྱབ། ཁྱོད་ཚོས་སྟོན་པ་བཅོམས་ལྡན་འདས་མིག་གིས་\nབྱོན་པ་ཁས་མི་ལེན་ནམ། ད་ཁྱོད་ཚོའི་གྲོད་པ་རྒྱགས་ན་མི་བཤད་དགུ་བཤད་བྱེད་ཀྱིན་འདུག །\n#72 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nDecember 2nd, 2014 at 5:02 pm\nགངས་སེང་དཀར་མོ་བོད་ཀྱི་ས་མཐོའི་སྟེང་དུ་བྱུང་རབས་དང་ཡོད་རབས་བཤད་པ་ལས་སེང་གེ་དཀར་མོ་བོད་མཐོ་སྒང་ལས་གཞན་པའི་སར་མེད་པར་སུས་ཀྱང་མ་གསུངས། བོད་ལ་བྱུང་ཡོད་ན་དེང་སྐབས་རང་ལ་ཡོད་མི་དགོས་ལ། སེང་གེ་དཀར་མོ་བོད་ཀྱི་ས་ཐོག་ཏུ་བྱུང་མྱོང་མེད་པ་ལོ་རྒྱུན་སྨྲ་བ་སུའི་ཀྱང་བཤད་མྱོང་མེད། གངས་སྟག་དཀར་མོའམ་སྟག་དཀར་པོ་གངས་ལ་གནས་མི་དགོས་པ་བཞིན་དུ་སེང་གེ་དཀར་མོ་ཡངཅིའི་ཕྱིར་མི་འཚུངས། དེས་ཁྱེད་ལ་རྣམ་རྟོག་འགའ་སེལ་བ་ངེས། འདམ་གྱི་ཁ་དོགས་དང་འདྲ་བའི་སེང་གེར། འདམ་སེང་ཞེས་བརྗོད་ཆོག་ན། གངས་ཀྱི་ཁ་དོག་དང་འདྲ་བའི་སེང་གེ་ལ་གངས་སེང་ཞེས་ཅིའི་བརྗོད་མི་ཆོག།\n#73 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nའོ་ལགས་སོ་བློ་མཐུན་ལགས། གངས་རི་བལྟ་བར་ཨཧྥ་རི་ཀ་ལ་འགྲོ་རྩིས་མེད། ང་གཉིས་གནས་ཡུལ་སུད་སིའི་གངས་རི་ལས་ལྷག་ཅིག་ཡོད་རྒྱུ་མ་རེད། གང་མགྱོགས་སྟོན་པ་ཡེ་ཤུའི་འཁྲུངས་སྐར་དང་ཕྱི་ལུགས་ལོ་གསར་ལ་གངས་ཤུར་རམ་Ski གཏོང་ལ་འགྲོ་རྩིས་ཡོད། གལ་ཏེ་ཨཧྥ་རི་ཀར་ལྗོངས་རྒྱུ་འགྲོ་འདོད་འདྲ་སྐྱེས་ན་ངེས་པར་དུ་གངས་སེང་འདམ་སེང་གྱུར་པའི་གངས་མ་འདམ་གྱི་སེང་གེ་དེ་བལྟ་འདོད་ཡོད། ཧེ་ཧེ།\n#74 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 5:17 pm\n#75 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\n#76 བསྟན་འཛིན། ་ལགས་ཀྱིས་སྤེལ་དོན།:\nDecember 2nd, 2014 at 5:31 pm\nདགེ་ཆོས་ཀྱིས་གངས་སེང་མ་མཐོང་བཤད་པ་ལས་བྱུང་མྱོང་མེད་པ་བཤད་ཡོད་རྒྱུ་མ་རེད། མ་གཞི་ནས་དགེ་ཆོས་ཀྱི་བཤད་ཚོད་བདེན་རྒྱུ་ལས་མེད་པ་ཡིན་རྒྱུ་མ་རེད། ཁོང་ཡང་འགྲོ་བ་མི་རེད། མི་ལ་འཕྲུལ་བ་མེད་པ་སུ་ཡང་མེད།\n#77 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nགཞི་རྩའི་མིང་ལ་བཏགས་མིང་དངོས་མིང་གཉིས་ལས་བཏགས་མིང་ལ་འདོད་རྒྱལ་རྗེས་སྒྲུབ་གཉིས། རྗེས་སྒྲུབ་ལ་ཡང་འདྲ་བ་རྒྱུ་མཚན་དུ་བྱས་ནས་བཏགས་པ་དང་འབྲེལ་བ་རྒྱུ་མཚན་དུ་བྱས་ནས་བཏགས་པ་གཉིས་ལས་ཕྱི་མ་དེ་རེད། དེས་ན་གངས་སེང་དཀར་མོ་ཁ་དོག་ལ་སྦྱར་ནས་བཏགས་ཡོད་ན་ཁ་དོག་དཀར་པོ་ཟུར་དུ་བརྗོད་དགོས་པའི་རྒྱུ་མཚན་མེད་ལ། ཡིན་ཅིག་གངས་ལ་སྦྱར་དགོས་པའི་རྒྱུ་མཚན་མེད་དེས་དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།\n#78 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 6:03 pm\nགངས་སེང་དཀར་མོ་མཐོང་མཁན་སུ་ཡང་མེད་ཙང་དགེ་ཆོས་ཀྱིས་མངོན་སུམ་ཚད་མས་མ་དམིགས་པ་དེ་རྒྱུ་མཚན་དུ་དྲངས་ནས་སྒྲོ་བཏགས་རེད་ཞེས་དགག་བྱ་མཛད་ཡོད་པ་རེད། གངས་སེང་དཀར་མོ་སྲོག་ཆགས་མངོན་སུམ་ཚད་མས་གཞལ་བྱ་ཞིག་ཡིན་དགོས་པ་རེད། མངོན་སུམ་ཚད་མས་གཞལ་བྱའི་སྲོག་ཆགས་དེ་མངོན་སུམ་གྱི་མ་དམིགས་ན་ལྐོགས་གྱུར་གྱི་འགྲེལ་བཤད་བརྒྱག་རྒྱུ་ཞིག་ཅང་ལྷག་ཡོད་པ་མ་རེད། ཡང་ཅིག་མིན་ན་གངས་སེང་མཐོང་མྱོང་མཁན་མི་ཉུང་བ་ཞིག་དགོས་པ་རེད་ལ་གངས་སེང་གི་གཟུགས་པོའི་ཆ་ཤས་ཞིག་ད་སྒྲུབ་བྱེད་དུ་དགོས་ངེས་རེད།\n#79 BONPO ་ལགས་ཀྱིས་སྤེལ་དོན།:\nསེང་་་ཞེས་པ་དེ་གནའ་བོའི་རྒྱ་གར་བའི་མིང་ཚིག་ཅིག་ཡིན་ཆོག་ན། གེ་ཞེས་པ་དེ་ནི་གནའ་བོའི་ཞང་ཞུང་གི་མིང་ཚིག་ཅིག་ཡིན་ཆོག་པ་ཡིན། གང་ལྟར་རྒྱ་ཞང་འདྲེས་མའི་མིང་ཚིག་འདི་གངས་རིའི་ལྗོངས་ལ་ཡོངས་གྲགས་སུ་ཅིའི་ཕྱིར་གྱུར་བ་ཡིན་ནམ་སྙམ། ཞང་བོད་གཉིས་རིག་གཞུང་གཅིག་འདྲའི་ངོ་བོར་གནས་པ་ཡིན་དུས། སེང་གེ་ཞེས་པའི་མིང་ཚིག་འདི་ཡང་བོད་བརྡའི་མིང་ཅན་དུ་གྱུར་བ་ཡིན་པ་རེད། སེང་གེ་ཞེས་པའི་སེམས་ཅན་ཞིག་གངས་རིའི་ཁྲོད་ན་ཡོད་མེད་དེང་སྐབས་ཐེ་ཚོམ་དུ་གྱུར་བ་ཡིན་ན་ལས། ཡུལ་གྲུ་གཞན་པར་ནི་དངོས་སུ་འཚོ་བའི་སྲོག་ཆགས་ཅིག་ཡིན་པ་རེད། དེ་འདྲ་ཡིན་དུས་བོད་པའི་སྤྱི་ཚོགས་ནང་དུ་གངས་སེང་ཞེས་པའི་གནའ་གཏམ་སྙན་མོ་འདི་སྔ་རབས་ཤིག་ནས་ཡོངས་སུ་གྲགས་པར་གྱུར་ནའང། བོད་པས་དེའི་བྱད་གཟུགས་ག་འདྲ་ཡོད་མེད་མ་ཤེས་དུས་རྒྱ་རྒན་ཚང་གི་བཟོས་ཟིན་པའི་སེང་གེའི་བྱད་གཟུགས་དེ་ལ་མ་དཔེ་བླངས་བ་ཞིག་ཡིན་སྲིད་པ་རེད། ། དགོངས་ཚུལ་གང་ཡོད་དམ། །\n#80 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nDecember 2nd, 2014 at 6:29 pm\nབོན་པོ་ཟེར་བ་དང་བན་དེ་ཟེར་བ་གཉིས་མི་གཅིག་ཡིན་པ་འདྲ། ཁོས་ག་དུས་ཡིན་ན་བོན་གྱི་སྐོར་ཞིག་གླེང་གི་རེད། །\n#81 BONPO ་ལགས་ཀྱིས་སྤེལ་དོན།:\nDecember 2nd, 2014 at 6:37 pm\n#82 གནམ ་ལགས་ཀྱིས་སྤེལ་དོན།:\nརལ་བ་བ་ནི་གོང་བཙན་པོ་ནས་འོག་རྟ་ཁྱིད་བར་བོད་ཁམས་ཡོངས་ལ་བཞག་ཡོད་པའི་ཡུལ་ཆས་ཞིག་རེད། ཡིན་ན་ཡང་། ཚང་མའི་དེ་གཡུ་རལ་ཡིན་མིན་ལ་ཁྱད་པར་ཆེན་པོ་ཡོད་པ་རེད། དེ་བཞིན་དུ། གངས་སེང་གཡུ་རལ་ཅན་པོའི་མིང་ཡང་དེ་བཞིན་དུ་བཏགས་ཡོད་རྒྱུ་རེད།\nསྤྱིར་འགྲོ་བ་རིགས་དྲུག་པོར་སོ་སོའི་གནས་སའི་ཡུལ་ཁམས་ཀྱི་འབྱུང་བཞི་ལ་བབ་པའི་ཁྱད་ཆས་དང་རྣམ་པས་ཡོངས་སུ་ཕྱུག་པའི་རྩལ་དང་ཁ་མདོག་ཡོད་པ་ཡིན་པ་རེད། ཡང་ཅིག་བཤད་ན། སོ་སོའི་བདེ་འཇགས་ཀྱི་ཆེད་དུ། སོ་སོའི་རང་མདོག་ནི་སོ་སོའི་འཁོར་ཡུག་གི་ཁ་མདོག་དང་འདྲ་བས། གཤེན་མ་ལ་བཀབ་ཡིབ་དང་འཇབ་རྒོལ་བྱེད་ཐུབ་པའི་རང་བྱུང་གི་བཀོད་པ་ཡོད། གངས་སེང་ཡང་དེ་བཞིན་རེད།\nཡོད་མེད་ནི་རྩོད་མ་དགོས་བ་ཞིག་རེད། མཚན་རིག་པ་མ་ཐོན་པའི་སྔ་རོ་ལ། རི་བོ་ཧི་མ་ལའི་གངས་ནང་ན་ཆི་སོ་ཡོད་ནས་ཆི་སོ་མེད་ཀི་ན།\nཁ་བརྡ་ཚང་གི་བྱ་ཡེས་ཚོ། མཐོང་ཐོས་ཀྱི་སྒོ་གཉིས་ཆེན་པོ་ཕྱེ་དང་། ཤེས་བྱ་གློག་རྡུལ་ནས་མངོན་དུས་འདིར། ཡོད་ཚད་སྦྱང་དུས་ཞིག་ལས་ཤེས་མདོག་གི་བཤད་འདོད་སྐྱེས་ཚད་ཅིག་མ་རེད་ཡ། གནམ་གྱིས་སྲུང་རྒྱུ་ཚོ། ཨེ་གོ།\n#83 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\n༡ ༼འོ་ན་ཁ་དོག་ལ་བལྟས་ཏེས་གངས་འདམ་གྱི་སེང་གེ་ཞེས་བཏགས་ཡོད་ན་གཡག་དཀར་ནག་གཉིས་གངས་གཡག་དང་ནགས་གཡག་འདོགས་དགོས་པ་ཐལ་ཏེས་ཁ་དོག་དཀར་ནག་གི་དབྱེ་གཞི་ཡོད་པས་ཕྱིར། དེ་དེ་བཞིན་དོམ་དཀར་པོ་ལ་གངས་དོམ་མི་འབོད་པར་ཁྱག་དོམ་ཟེར་དགོས་པའི་རྒྱུ་མཚན་ཨེ་ཤེས།༽ གཡག་དང་དོམ་སོགས་ལ་དེ་ལྟར་ཐལ་བ་མི་འགྱུར་ཏེ་དེར་ཁྱབ་པ་ཡོད་པར་བཤད་མེད་པའི་ཕྱིར།\n༢ ༼གཞི་རྩའི་མིང་ལ་བཏགས་མིང་དངོས་མིང་གཉིས་ལས་བཏགས་མིང་ལ་འདོད་རྒྱལ་རྗེས་སྒྲུབ་གཉིས། རྗེས་སྒྲུབ་ལ་ཡང་འདྲ་བ་རྒྱུ་མཚན་དུ་བྱས་ནས་བཏགས་པ་དང་འབྲེལ་བ་རྒྱུ་མཚན་དུ་བྱས་ནས་བཏགས་པ་གཉིས་ལས་ཕྱི་མ་དེ་རེད།༽ ཕྱི་མ་འབྲེལ་བ་རྒྱུ་མཚན་བྱས་པ་དེ་མ་རེད། དང་པོ་འདྲ་བ་རྒྱུ་མཚན་བྱས་པ་དེ་རེད།\n༣ ༼དེས་ན་གངས་སེང་དཀར་མོ་ཁ་དོག་ལ་སྦྱར་ནས་བཏགས་ཡོད་ན་ཁ་དོག་དཀར་པོ་ཟུར་དུ་བརྗོད་དགོས་པའི་རྒྱུ་མཚན་མེད་ལ། ཡིན་ཅིག་གངས་ལ་སྦྱར་དགོས་པའི་རྒྱུ་མཚན་མེད་དེས་དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།༽ གངས་ནི་དབྱིབས་ཀྱི་གཟུགས་ཡིན་པ་ལས། ཁ་དོག་གི་གཟུགས་མིན་པ་དང་། གངས་སེང་དཀར་མོ་ཞེས་པ་ནི་ཁ་དོག་གི་ཁྱད་པར་བྱས་ནས་མིང་དུ་བཏགས་པ་ཡིན་པའི་ཕྱིར།\n༤ ༼དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།༽ ཞེས་པ་འདིའི་བརྗོད་དོན་གང་ཡིན་ནམ། དེར་འགྲེལ་བ་ཞིག་མེད་ན་ལན་གསལ་འབུལ་ཐུབ་པ་མི་འདུག།\n༥ ༼གངས་སེང་དཀར་མོ་མཐོང་མཁན་སུ་ཡང་མེད་ཙང་དགེ་ཆོས་ཀྱིས་མངོན་སུམ་ཚད་མས་མ་དམིགས་པ་དེ་རྒྱུ་མཚན་དུ་དྲངས་ནས་སྒྲོ་བཏགས་རེད་ཞེས་དགག་བྱ་མཛད་ཡོད་པ་རེད། གངས་སེང་དཀར་མོ་སྲོག་ཆགས་མངོན་སུམ་ཚད་མས་གཞལ་བྱ་ཞིག་ཡིན་དགོས་པ་རེད། མངོན་སུམ་ཚད་མས་གཞལ་བྱའི་སྲོག་ཆགས་དེ་མངོན་སུམ་གྱི་མ་དམིགས་ན་ལྐོགས་གྱུར་གྱི་འགྲེལ་བཤད་བརྒྱག་རྒྱུ་ཞིག་ཅང་ལྷག་ཡོད་པ་མ་རེད།༽ ཞེས་པར། གངས་སེང་དཀར་མོ་མངོན་སུམ་གྱིས་གྲུབ་པར་གོང་དུ་དྲ་ཐག་ཐོག་ནས་མཐོང་རྒྱུ་འདུག་པས་དགེ་ཆོས་ཀྱིས་གངས་སེང་མངོན་སུམ་ཚད་མས་མ་དམིགས་གསུངས་པ་དེ་རྫུན་དུ་སོང་བའམ་ཁོང་རང་ཉིད་ཀྱིས་མ་མཐོང་བ་ཙམ་གྱིས་གསུངས་པ་རེད།\n༦ ༼ཡང་ཅིག་མིན་ན་གངས་སེང་མཐོང་མྱོང་མཁན་མི་ཉུང་བ་ཞིག་དགོས་པ་རེད་ལ་གངས་སེང་གི་གཟུགས་པོའི་ཆ་ཤས་ཞིག་ད་སྒྲུབ་བྱེད་དུ་དགོས་ངེས་རེད།༽ འདིའི་ལན་ཡང་གོང་ཞུས་དེས་ཆོག་པ་ཞུ་རྒྱུ་བཅས་ཡིན།\n#84 ཨ་ར་དཀར་པོ ་ལགས་ཀྱིས་སྤེལ་དོན།:\nDecember 3rd, 2014 at 2:21 am\nདགེ་ཆོས་ཀྱིས་གངས་ཀྱི་སེང་གེ་གར་ཡང་མ་མཆིས་ཤིང་་་་ཞེས་པའི་གངས་སེང་དེ་ང་ཚོའི་རྒྱལ་དར་དང་བཞུགས་ཁྲི་སོགས་ཀྱི་ངོས་དང་ལྷ་ཁང་མཆོད་རྟེན་སོགས་ཀྱི་རྩ་རུ་བཞེངས་པའི་གཡུ་ཡི་རལ་བ་ཅན་ནམ་རྒྱ་ཁྱི་ཨབ་བསོ་ལྟ་བུ་དེར་བཤད་པ་སྐབས་དེའི་སྐབས་བབས་ཀྱི་བརྗོད་གཞི་ལས་གསར་བོར་ཤེས་ནུས། ང་ཚོའི་ངག་རྒྱུན་དུའང་ སེང་དཀར་མོས་ནངས་ཇ་མ་འཐུང་གོང་། འབྲུག་ཕོ་ཁྱུང་དགུང་ནས་གྲགས་མི་ཕོད་ སོགས་ཟེར་སྲོལ་ཡོོད་པའི་སེང་གེ་དེར་དམིགས་པ་རེད། དེ་མིན་པར་ཕྱི་གླིང་སོགས་སུ་ཡོད་པའི་སེང་གེ་དཀར་པོ་དེ་འདྲ་བ་ཞིག་སྤྱིར་ཡོད་མེད་གང་ཡང་བཤད་ཀྱི་མེད་པས་ཚིག་ཁ་འཁྱོག་ལ་མ་བསྒྱུར་རོགས།\n#85 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 3rd, 2014 at 4:05 am\nཨ་ར་དཀར་པོས་གསུངས་པར་བདེན། ངས་བཤད་བྱ་ཡང་འདི་རེད། གནས་ལུགས་ལས་གཡོལ་བའི་སྤྲོས་པ་འདིས་མགོ་ཡང་ན་འཇུག་གིས། ཧ་ཧ།\n#86 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 3rd, 2014 at 5:07 am\n༡༽ ཁྱེད་ཀྱིས་གངས་སེང་དཀར་མོ་ཁ་དོག་དབང་གིས་གངས་འདམ་གྱི་མིང་བཏགས་ཚུལ་འདོད་པ་དེས་ངས་གཡག་དང་དོམ་སོགས་ཀྱང་ཁ་དོག་འདྲ་མིན་ཡོད་པར་བརྟེན་ཁ་དོག་དབང་གིས་མིང་འདོགས་དགོས་པ་ཐལ་ཏེ། སྲོག་ཆགས་གཅིག་པ་ཡིན་ལ་གངས་སེང་འདམ་སེང་ཁ་དོག་གིས་མིང་བཏགས་པས་ཕྱིར། ཞེས་གངས་འདམ་གྱི་སེང་གེ་ཁ་དོག་ལ་བརྟེན་ནས་མིང་བཏགས་པ་ཞིག་མ་ཡིན་པ་བསྒྲུབ་ཀྱིན་པ་དེ་རེད།\n༢༽ གངས་སེང་དཀར་མོ་འདྲ་བ་རྒྱུ་མཚན་དུ་བྱས་ཏེས་བཏགས་པ་མ་ཡིན་ཏེ། གངས་སེང་ལ་གཡུ་རལ་སྔོན་པོ་ཡོད་པས་གངས་ཀྱི་ཁ་དོག་དང་མི་མཚུངས་པས་ཕྱིར། ལར་ནས་འདྲ་བ་རྒྱུ་མཚན་དུ་བྱས་ནས་མིང་ཞིག་འདོགས་དགོས་ན་དཔེར་ན། བྲམ་ཟེ་ཁ་ཆེ་སྣ་ཉག་ལ་སེང་གདོང་ཞེས་བཏགས་པ་ལྟ་བུ་ལས་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་དཀོན་ཚོད་རེད། མི་ཞིག་ལ་ཟླ་བ་ཞེས་བཏགས་ཡོད་ན་དཀར་ཞིང་གསལ་ལ་ཟླུམ་པོའི་དབྱིབས་དང་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་མ་ཡིན་པར་འདོད་རྒྱལ་གྱི་དབང་གི་བཏགས་པ་ཞིག་རེད། ཁྱི་ལ་སེང་ཕྲུག་ཟེར་བ་ལྟ་བུ། བོད་ཀྱི་འབྲོག་ཁྱི་ལ་བཤད་སྲོལ་ལ་གླིང་གི་ཁྱི་བཞི་ཞེས། ལྟག་དཀར་དོམ་ཕྲུག་དང་། དོམ་ནག་སྙིང་དཀར་ལྟ་བུ་སྲོག་ཆགས་གཞན་དང་འདྲ་བ་རྒྱུ་མཚན་དུ་བཏགས་ལ། སེར་པོ་སྦྲ་ནག། རྒྱ་བོ་མིག་བཞི་ལྟ་བུ་ཁ་དོག་གི་འབྲེལ་བ་རྒྱུ་མཚན་དུ་བྱས་ནས་བཏགས་པ་ཞིག་རེད། འོན་ཀྱང་སྲོག་ཆགས་སོགས་ལ་བེམ་དངོས་ཀྱི་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་ཞིག་དཀོན།\nདེས་ན་གངས་སེང་དཀར་མོ་འབྲེལ་བ་རྒྱུ་མཚན་དུ་བྱས་ཏེས་བཏགས་པ་ཞིག་ཡིན་ཏེ། དཔེར་ན་ཆུ་གནས་པའི་བྱ་ལ་ཆུ་བྱ་ལྟ་བུ། གནམ་ལ་འགྲོ་བའི་གྲུ་ལ་གནམ་གྲུ། མཚོ་ལ་གནས་པའི་གླང་ལ་མཚོ་གླང་། ཆུ་ལ་གནས་པའི་ཕག་ལ་ཆུ་ཕག་ལྟ་བུ། དེ་བཞིན་སློབ་གྲྭ། བཟོ་གྲྭ་ལྟ་བུའོ། དེ་ལྟ་བས་ན་གངས་ལ་གནས་པའི་སེང་གེ་ལ་གངས་སེང་ཞེས་འབྲེལ་བ་རྒྱུ་མཚན་དུ་བྱས་ནས་བཏགས་པ་སྒྲུབ་བྱེད་མང་ལ་མཐོ་སྒང་གི་གངས་ལྗོངས་སུ་གནས་པ་ཁྱད་གཞི་ལྡན་པ་རྒྱུ་མཚན་དུ་བྱས་ནས་བཏགས་པ་ཡིན་ཚོད་རེད། དེས་ན་གཡུ་རལ་རྒྱས་པའི་སྲོག་ཆག་གངས་སེང་དཀར་མོ་དེ་མངོན་སུམ་ཚད་མས་མ་དམིགས་ཙང་ད་ཆ་ཨཧྥ་རི་ཀའི་འདམ་སེང་ལ་འགྱུར་བ་དེས་བོད་བཙན་པོའི་རྒྱལ་ཁབ་དང་བཙན་པོའི་གདུང་རྒྱུད་གདོང་དམར་མི་རིགས་ཀྱི་མཚོན་རྟགས་ཁྱད་གཞི་ཅན་ཞིག་མེད་ཙང་རྩོམ་པ་པོས་བོད་ཀྱི་རྒྱལ་དར་སྟེང་འཁོད་པ་དེ་ལན་པོ་མི་འདུག་གསུངས་པ་དེར་བདེན་རྒྱབ་ཏུ་རང་བཞིན་གྱི་ཆགས་པ་རེད།\n༥༽ ་གོང་གི་དྲ་ཐག་ནང་གི་འདམ་སེང་དཀར་པོ་དེ་བོད་ཀྱི་གཡུ་རལ་ཅན་གྱི་གངས་སེང་དེ་མ་རེད། འདི་ནི་གཡག་དཀར་ནག་དང་དོམ་དཀར་ནག་སྟག་དཀར་པོ་སོགས་ལྟ་བུ་འདམ་སེང་དཀར་པོ་ཞིག་རེད། བྱས་ཙང་ང་ཚོ་བོད་མི་རིགས་ལ་དུས་རབས་བཅུ་དགུ་དང་ཉི་ཤུའི་ནང་དགེ་འདུན་ཆོས་འཕེལ་ལྟ་བུའི་རྣམ་དཔྱོད་དང་ཉམས་ཞིབ་པ་ཧ་ལམ་བྱུང་མེད་པ་རེད། སྐབས་དེ་དུས་མཚན་རྩལ་གྱི་དུས་རབས་མགོ་ཚུགས་ནས་གང་ཙམ་ཕྱིན་ཟིན་པ་རེད། ཁོང་གི་རིག་པ་བདེན་པ་ལ་སློབ་སྦྱོང་གནང་ཡོད་པ་རེད་ལ་བོད་ཀྱི་ཆོས་རིག་ལ་ནི་མཁས་པའི་ཁྱུ་མཆོག་རེད། གལ་ཏེ་ཁོང་གི་གསུངས་རྫུན་དུ་བསྒྲུབ་པར་རྣམ་དཔྱོད་དང་ཉམས་ཞིབ་ཀྱི་ཤེས་རྒྱ་བལྟ་རྒྱ་མཐོང་རྒྱ་སོགས་ཕྱོགས་གང་སྤྱིར་ཁོང་ལས་ལྷག་ཅིག་མེད་ན་ཡང་ཁོང་དང་དོ་མཉམ་པ་ཞིག་མེད་ན་བསྒྲུབ་བྱེད་བརྙེད་ཐབས་མེད།\n#87 བྱི་ལ། ་ལགས་ཀྱིས་སྤེལ་དོན།:\nDecember 3rd, 2014 at 11:51 am\nབོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་ཏང་དང་མི་བཏང་ནི། མཚོན་དོན་དང་བསྟན་དོན་གྱིས་འགྲིག་དང་མ་འགྲིག་ལ་ཐུག་པ་མ་རེད། དགའ་ལྡན་ཕོ་བྲང་བསྐྱར་གསོ་དང་བློས་བཏང་ག་རེ་བྱེད་ལ་ཐུག་ཡོད་དོ།\n#88 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nDecember 3rd, 2014 at 3:08 pm\n#89 Kyighatsang Tenzin ་ལགས་ཀྱིས་སྤེལ་དོན།:\nMay 24th, 2020 at 6:29 pm


Terdzo-NGI-041 - Rinchen Terdzö\nd+hA ki gtsug gi rgyan gcig gi dbang gi cho ga chog khrigs su bkod pa bde chen lam bzang\nVolume 34 (ངི) / Pages 593-607 / Folios 1a1 to 8a4\nRinchen Terdzö Volumes List > Volume 34 > Text #41 (Scroll to Bottom)\ngter ston dri med 'od zer. d+hA ki gtsug gi rgyan gcig gi dbang gi cho ga chog khrigs su bkod pa bde chen lam bzang. In Rin chen gter mdzod chen mo pod so bzhi pa (The Great Treasury of Rediscovered Teachings Volume 34) by 'jam mgon kong sprul, 593-607. New Delhi: Shechen Publications, 2007-2016.\nAuthor colophon: ces pa'ang zab chos 'di nyid kyi smin grol shin tu nyag phra bas mi nyams dar rgyas su 'byung bar dmigs te blun rmongs dri med 'od zer gyis dpal spungs yid dga' chos 'dzin gyi chos grwar sa 'brug hor zla drug pa'i tshes bzhi'i snga char bris pa dge legs 'phel\nPrinter colophon: zhes pa 'di ni kha skong du spar gsar du bsgrub pa'o\n༄༅། །དྷཱ་ཀི་གཙུག་གི་རྒྱན་གཅིག་གི་དབང་གི་ཆོ་ག་ཆོག་ཁྲིགས་སུ་བཀོད་པ་བདེ་ཆེན་ལམ་བཟང་བཞུགས་སོ། ། བདེ་ཆེན་འགྱུར་མེད་ཡེ་ཤེས་མཆོག་སྟེར་མ། །འབུམ་ཕྲག་དྷཱ་ཀི་ཀུན་གྱི་གཙུག་གི་རྒྱན། །གངས་ལྗོངས་འགྲོ་བ་ལྷག་པར་སྐྱོབ་པའི་མགོན། །མཁར་ཆེན་རྒྱལ་མོའི་ཞབས་ལ་གུས་པས་འདུད། །གང་གི་བྱིན་རླབས་དངོས་གྲུབ་ཀུན་གྱི་དབྱིག །བདག་གཞན་སྨིན་ཅིང་གྲོལ་བའི་ལམ་བཟང་ཉིད། །འཇམ་དབྱངས་བླ་མའི་དྲིན་ལས་ལེགས་ཐོབ་པ། །འདི་རུ་གསལ་བྱེད་བདེ་ཆེན་ལམ་བཟང་འགོད། །དེ་ལ་འདིར་དམ་ཚིག་སྲུང་ནུས་པའི་སློབ་མ་སྨིན་བྱེད་ཀྱིས་རྗེས་སུ་འཛིན་པ་ལ། སྦྱོར་བ་ཡོ་བྱད་ཀྱི་བཤམ། དངོས་གཞི་སྒྲུབ་ཅིང་དབང་བསྐུར་བ། རྗེས་ཆོག་གོ །དང་པོ་ནི། དབེན་པའི་གནས་སུ་དཀྱིལ་འཁོར་པདྨ་འདབ་བཞི་དམར་པོ་བྲིས་པར་ཚོམ་བུ་ལྔ་འགོད། དེ་སྟེང་བུམ་པ་བཅུད་ལྡན་གྱི་ཁར་ཐོད་པ་ཨ་མྲྀཏས་བཀང་བ། མེ་ལོང་སིནྡྷུ་ར་བརྡལ་བར་ཆོས་འབྱུང་བསྣོལ་མའི་དབུས་པདྨ་འདབ་བཞིའི་དབུས་སུ་མ་ཡིག་གི་མིག་ཏུ་ཧྲཱིཿདང་འདབ་བཞིར་ཧ་རི་ནི་ས་བྲིས་པས་བཀབ། མཐར་སྨན་གཏོར་རཀྟ་ཉེར་སྤྱོད་ཀྱིས་བསྐོར། སྔོན་གཏོར། ཚོགས་དང་བརྟན་མ། འཐོར་ནས། ཌཱ་དྲིལ། ལས་བུམ་སོགས་ཉེ་བར་གསག་གོ །གཉིས་པ་སྒྲུབ་ཅིང་དབང་སྐུར་བ་ནི་སྒྲུབ་ཐབས་ལྟར་ཕྱི་ནང་སྒྲུབ་མཆོད་ཚུལ་ལྡན་བྱ། རྣམ་བུམ་ལ་དམིགས་བཟླས། ལས་བུམ་དུ་རྟ་མགྲིན་བསྐྱེད་བཟླས་ཚོགས་བཅས་གྲུབ་ནས་སྒྲུབ་ཐབས་ལྟར་བདག་དབང་ལེན། སློབ་མ་གཞུག་པའི་གསོལ་གདབ་བཅས་གྲུབ་ནས། སློབ་མ་རྣམས་ཕྱི་རོལ་དུ་ཁྲུས་དང་ནང་དུ་འཁོད་ནས་བགེགས་བསལ། སྲུང་འཁོར་བསྒོམ། ཆོས་བཤད་ཇི་རིགས་སྔོན་དུ་འགྲོ་བས། ད་ལམ་མཆོག་དང་ཐུན་མོང་གི་དངོས་གྲུབ་སྒྲུབ་པའི་ཐབས་ཟབ་ཅིང་མྱུར་ལ་ཆེས་མཆོག་ཏུ་གྱུར་པ་དྷཱ་ཀི་གཙུག་གི་རྒྱན་གཅིག་ཡེ་ཤེས་མཚོ་རྒྱལ་གྱི་ཟབ་དབང་བསྐུར་བ་ཡིན། དེའང་བོད་དུ་བསྟན་པ་སྔ་དར་གྱི་དུས་སུ་ཆོས་རྒྱལ་ཁྲི་སྲོང་ལྡེའུ་བཙན་གྱིས་སངས་རྒྱས་གཉིས་པ་པདྨ་འབྱུང་གནས་སྤྱན་དྲངས། གཙུག་ལག་ཁང་དང་དམ་པའི་ཆོས་ཀྱི་སྡེ་བཙུགས། བོད་དཀར་པོའི་ཆོས་སུ་བསྒྱུར་བའི་སྐབས་གུ་རུ་པདྨ་ཉིད་བོད་ཁམས་མཐའ་དབུས་ཀུན་ཏུ་བྱོན་ཏེ་སྣོད་བཅུད་ཐམས་ཅད་བྱིན་གྱིས་བརླབས་པའི་སྐབས། མོན་མཁར་སྟེང་དུ༔ མོན་མོ་བཀྲ་ཤིས་འདྲེན་གྱིས་གསེར་སྐྱོགས་གཡུས་བཀང་བ་གཅིག་ཕུལ་ནས་ཞུས་པ༔ གུ་རུ་པདྨ་ཧེ་རུ་ཀ༔ ཧེ་རུ་ཀ་དང་ཡང་དག་སྦྱོར༔ ཇོ་མོ་མ་གཅིག་མཚོ་རྒྱལ་འདི༔ བདག་སོགས་ཀུན་ལ་དྲིན་ཆེ་བས༔ གཙུག་གི་རྒྱན་གཅིག་རྣལ་འབྱོར་མ༔ ཐང་ཅིག་མ་དང་གནས་འགྱངས་ཚེ༔ རང་རིག་གསེར་དང་འདྲ་བ་འདིས༔ མ་གཅིག་བསྒྲུབ་ཅིང་གསོལ་འདེབས་གང༔ བདག་སོགས་ཕྱི་རབས་དོན་ཆེད་དུ༔ གུ་རུ་ཉིད་ཀྱིས་གསུང་བར་ཞུའོ༔ ཞེས་ཕྱག་དང་བསྐོར་བ་མང་དུ་བྱས་ནས་ཞུས་པས༔ གུ་རུས་དགྱེས་བཞིན་དུ་བཀའ་བསྩལ་པ༔ ཉོན་ཅིག་དད་ལྡན་སྣོད་ལྡན་མ༔ མཚན་ལྡན་ཌཱ་ཀི།་་་འོད་འཆང་སྤྲུལ་པ་ཁྱོད་ཉོན་ཅིག༔ དེ་དོན་ཁྱོད་ཀྱིས་ཞུས་པ་ལེགས༔ མཚོ་རྒྱལ་མ་གཅིག་འདུག་པ་འདི༔ ལྷ་མོ་སྒྲོལ་མའི་སྤྲུལ་པ་ཡིན༔ སྔོན་ནི་གངྒཱའི་ལྷ་མོ་ཡིན༔ ད་ལྟ་བོད་མོའི་ཆ་ལུགས་བཞུགས༔ ཕྱི་ལྟར་ཡུམ་ཆེན་མཚོ་རྒྱལ་མ༔ ནང་ལྟར་མ་གཅིག་མཚོ་རྒྱལ་མ༔ གསང་བ་མ་མོ་བདག་མེད་མ༔ འདི་ཉིད་བསྒྲུབ་ཅིང་གསོལ་འདེབས་ན༔ ཕྱི་ནང་གསང་བའི་ཚུལ་དུ་བསྒྲུབ༔ ཅེས་བཀའ་བསྩལ་ཏེ་སྒྲུབ་ཐབས་ཕྱི་ནང་གསང་བ་སྨིན་གྲོལ་ཁྱད་པར་ཅན་དང་བཅས་པ་བསྩལ་ཅིང་གཏེར་དུ་སྦས་པ། གཏེར་ཆེན་གུ་རུ་ཆོས་ཀྱི་དབང་ཕྱུག་གིས་སྤྱན་དྲངས་པའི་མ་གཅིག་མཚོ་རྒྱལ་གྱི་སྒྲུབ་ཐབས་ཀུན་གྱི་ཕྱི་མོར་གྱུར་པའི་སྨིན་བྱེད་དབང་དང་གདམས་ཁྲིད་སྟབས་གཅིག་ཏུ་བྱ་བ་ལ་གསན་པའི་ཡོན་དུ་དམིགས་ཏེ་མཎྜལ་ཕུལ། དེ་ནས་ཐོག་མར་རྒྱུད་སྦྱང་བའི་སླད་དུ་དམིགས་པ་འདི་ལྟར་མ་ཡེངས་པར་མཛོད། ཁྱེད་རང་རྣམས་ཀྱི་མདུན་གྱི་ནམ་མཁར་པདྨའི་སྟེང་དུ་མ་གཅིག་ཇོ་མོ་མཁར་ཆེན་མ་དཀར་དམར་གྱི་མདངས་ཆགས་པ། དབུ་སྐྲ་ཐོར་ཅོག་ཕྱེད་བཀྲོལ་བ་དར་སྣ་ལྔས་བརྒྱན་པ། ཕྱག་གཉིས་ཐལ་སྦྱར་ནོར་བུ་དགོས་འདོད་ཀུན་འབྱུང་བསྣམས་པ། དར་གོས་མཛེས་པར་གསོལ་ཞིང་། ཞབས་སྐྱིལ་ཀྲུང་དུ་བཞུགས་པའི་ཐུགས་ཀར་ཨོ་རྒྱན་པདྨ་སྤྲུལ་སྐུའི་ཆ་ལུགས་ཅན་གཟི་བརྗིད་འོད་དུ་འབར་བ། འཁོར་མཁའ་འགྲོ་མ་བཞིས་བསྐོར་བ་མངོན་སུམ་ལྟ་བུར་གསལ་བར་མོས། དེ་ལ་གདུང་ཤུགས་དྲགས་པོས་སྐྱབས་སུ་འགྲོ་བའི་འདུན་པས་འདིའི་རྗེས་ཟློས། ན་མོ༔ བླ་མ་བདེ་གཤེགས་འདུས་པའི་སྐུ༔ དཀོན་མཆོག་གསུམ་གྱི་རང་བཞིན་ལ༔ བདག་དང་འགྲོ་དྲུག་སེམས་ཅན་རྣམས༔ བྱང་ཆུབ་བར་དུ་སྐྱབས་སུ་མཆི༔ ལན་གསུམ། མཁའ་ཁྱབ་ཀྱི་འགྲོ་ཀུན་ཡོངས་སུ་བསྒྲལ་བའི་བློས་སེམས་བསྐྱེད་པ་འདིའི་རྗེས་ཟློས། སེམས་བསྐྱེད་འགྲོ་བ་ཀུན་དོན་དུ༔ བླ་མ་སངས་རྒྱས་བསྒྲུབས་ནས་སུ༔ གང་ལ་གང་འདུལ་ཕྲིན་ལས་ཀྱིས༔ འགྲོ་བ་བསྒྲལ་བར་དམ་བཅའ་འོ༔ ལན་གསུམ། ཐོག་མེད་ཀྱི་སྡིག་ལྟུང་ལ་འགྱོད་སྡོམ་དྲག་པོའི་བློས་འདིའི་རྗེས་ཟློས། ཧཱུྃ༔ བླ་མ་མཁའ་འགྲོའི་ལྷ་ཚོགས་དགོངས༔ ཁྱེད་ནི་རྣམ་དག་དྲི་མ་མེད༔ བདག་ནི་ཉོན་མོངས་སྒྲིབ་པས་བསྒྲིབས༔ ཉམས་ཆག་སྡིག་སྒྲིབ་མཐོལ་ཞིང་བཤགས༔ ཨོཾ་ཨཱཿཧཱུྃ་གུ་རུ་དེ་ཝ་ཌཱ་ཀི་ནཱི་བཛྲ་ས་མ་ཡ་སརྦ་དྷརྨ་སྭ་བྷཱ་ཝ་བི་ཤུདྡྷོ྅་ཧཾ༔ སརྦ་དྷརྨ་ས་མ་ཡ་ཧོ༔ ས་མ་ཡ་སཏྭཾ༔ སྣོད་བཅུད་ལུས་དང་ལོངས་སྤྱོད་མཎྜལ་དུ་བཀོད་དེ་འབུལ་བའི་བློས་འདིའི་རྗེས་ཟློས། ཨོཾ་ཨཱཿཧཱུྃ་གུ་རུ་དེ་བ་ཌཱ་ཀི་ནཱི་བཛྲ་ས་མ་ཡ་ཛ༔ ཨོཾ་ཨཱཿཧཱུྃ་གུ་རུ་དེ་ཝ་ཌཱ་ཀི་ནཱི་རཏྣ་མཎྜ་ལ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་སྭཱ་ཧཱ༔ ཞེས་དང་། བདག་གི་ལུས་དང་ལོངས་སྤྱོད་དང༔ དུས་གསུམ་དགེ་བའི་དངོས་པོ་རྣམས༔ ཀུན་བཟང་མཆོད་སྤྲིན་ཆེར་སྤེལ་ནས༔ བླ་མ་རྒྱལ་བ་སྲས་བཅས་མཆོད༔ རྒྱུན་བཤགས་ཡན་ལག་བཅུ་པ་ཚིག་ཕྱིར་དོན་དྲན་པས་འདིའི་རྗེས་ཟློས། བླ་མ་མཁའ་འགྲོའི་ལྷ་ཚོགས་གཤེགས༔ ཉི་ཟླ་པདྨའི་གདན་ལ་བཞུགས༔ ལུས་ངག་ཡིད་གསུམ་གུས་ཕྱག་འཚལ༔ ཕྱི་ནང་གསང་བའི་མཆོད་པ་འབུལ༔ ཉམས་ཆག་སྡིག་སྒྲིབ་མཐོལ་ཞིང་བཤགས༔ གསང་སྔགས་བསྒྲུབས་ལ་རྗེས་ཡི་རངས༔ སྨིན་གྲོལ་གསང་སྔགས་ཆོས་འཁོར་སྐོར༔ མྱ་ངན་མི་འདའ་བཞུགས་སུ་གསོལ༔ སྙིང་པོ་སེམས་ཅན་དོན་དུ་བསྔོ༔ ཡང་དག་རྡོ་རྗེའི་དོན་རྟོགས་ཤོག༔ ལན་གསུམ། ཡིད་ཁྱེད་ཤེས་བློ་གཏད་ཁ་ཙམ་མིན་པའི་མོས་གུས་གཏིང་ཚུགས་པས་གསོལ་བ་གདབ་པ་འདིའི་རྗེས་ཟློས། ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་ཡུམ་ཆེན་གོས་དཀར་མོ༔ མདངས་ལྡན་མ་ལ་གསོལ་བ་འདེབས༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་ཡུམ་ཆེན་ཀུན་སྒྲོལ་མ༔ འགྲོ་ཀུན་སྒྲོལ་ལ་གསོལ་བ་འདེབས༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་ཇོ་མོ་རྣལ་འབྱོར་མ༔ བདག་མེད་སྟོན་ལ་གསོལ་བ་འདེབས༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་ཇོ་མོ་མཚོ་རྒྱལ་མ༔ ལས་ཅན་སྐྱོང་ལ་གསོལ་བ་འདེབས༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་ཡེ་ཤེས་ལྔ་ལྡན་མ༔ ཡེ་ཤེས་ལྔ་ཡི་དབང་སྐུར་ཅིག༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་གཏེར་གྱི་མངའ་བདག་མོ༔ ཐུགས་གཏེར་གསང་བའི་སྒོ་ཕྱེས་ཤིག༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་ཡིད་བཞིན་ནོར་འཆང་མ༔ མཆོག་དང་ཐུན་མོང་དངོས་གྲུབ་སྩོལ༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མཁའ་འགྲོ་སྡེ་བཞི་མ་གཅིག་འཁོར༔ ཕྲིན་ལས་རྣམ་བཞིས་འགྲོ་འདུལ་མཛོད༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མཁའ་འགྲོ་ཚད་མེད་བཞི་ལྡན་མ༔ ངན་སོང་སྐྱོབ་ལ་གསོལ་བ་འདེབས༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ མ་གཅིག་ཁམས་གསུམ་དབང་སྡུད་མ༔ ལྷ་འདྲེ་མི་གསུམ་དབང་དུ་སྡུས༔ ཨོཾ་ཨཱཿཧཱུྃ༔ ཨ་མ་ཇོ་མོ༔ ཇོ་མོ་ལ་གསོལ་བ་འདེབས་སོ༔ ཨོཾ་ཨཱཿཧཱུྃ་ཧྲཱིཿམ་ཧ་རི་ནི་ས་སརྦ་སིདྡྷི་ཕ་ལ་ཧོ༔ དེ་ནས་མོས་གུས་དྲག་ཏུ་བྱས་པས་མདུན་གྱི་མཁའ་འགྲོ་འཁོར་དང་བཅས་པ་ཁྱེད་རང་རྣམས་ལ་ཐིམ་པར་མོས། དེ་ནས་ཡེ་ཤེས་དབབ་པའི་སླད་དུ་དམིགས་པ་འདི་བཞིན་མཛོད། བླ་མ་ཡེ་ཤེས་མཁའ་འགྲོའི་ཐུགས་ཀ་ནས་འོད་ཟེར་བྱུང་། ཁྱེད་རང་ལ་ཐིམ་པས་ཕུང་ཁམས་ཀྱིས་མཚོན་པའི་སྣོད་བཅུད་དངོས་འཛིན་ཐམས་ཅད་དག་པར་སྦྱངས། དེའི་ངང་ལས་ཁྱེད་རང་རྣམས་གང་དུ་གནས་པའི་གོ་སར་པདྨ་དམར་པོ་འདབ་མ་བཞི་པའི་དབུས་སུ་ཁྱེད་རང་རྣམས་ཀྱི་སེམས་ཉིད་རྣམ་པར་མི་རྟོག་པའི་ངོ་བོ་མ་དམར་མོ་བསམ། དེ་ལས་འོད་འཕྲོས། རྒྱལ་བ་རྣམས་མཆོད། སེམས་ཅན་གྱི་སྒྲིབ་པ་སྦྱངས། ཚུར་འདུས་མ་ལ་ཐིམ། ཨོཾ་ཨཱཿཧཱུྃ་ཧྲཱིཿམ་གུ་རུ་རྐྱེན་ཟློག་དྲག་མོ་རྩལ་བཛྲ་ས་མ་ཡ་ཛ༔ ཧ་རི་ནི་ས་ཧཱུྃ་སིདྡྷི་ཕ་ལ་ཧོ༔ ཞེས་བརྗོད་པའི་རྐྱེན་གྱིས་ཁྱེད་རང་རྣམས་མ་གཅིག་ཡེ་ཤེས་མཁའ་འགྲོའི་སྐུར་གྱུར་པ་ནི། རང་རང་ཇོ་མོ་རྣལ་འབྱོར་མ༔ གཅེར་བུ་ཞལ་གཅིག་ཕྱག་གཉིས་མ༔ གཡས་པ་དབང་སྡུད་ཕྱག་རྒྱ་ཅན༔ གཡོན་པས་ཐོད་ཁྲག་རིན་ཆེན་བསྣམས༔ བཅུ་དྲུག་ན་ཚོད་རུས་རྒྱན་ཅན༔ དབུ་སྐྲ་ཕྱེད་གྲོལ་སྐུ་མདོག་དམར༔ ཞབས་གཉིས་བརྐྱང་བསྐུམ་ཉི་ཟླ་བརྫིས༔ ཞི་མ་ཁྲོ་ཚུལ་ཐུགས་ཀ་ནས༔ པདྨ་འདབ་བཞི་དམར་དཀྱིལ་ཧྲཱི༔ རྟ་མགྲིན་ཞལ་གཅིག་ཕྱག་གཉིས་པ༔ རྒྱན་མེད་ཕྱག་གཡས་དབང་སྡུད་ཅན༔ གཡོན་པའི་ཞགས་པས་ཐམས་ཅད་འགུགས༔ དབུ་གཙུག་རྟ་མགོ་རྟ་སྐད་འཚེར༔ རྣམ་པ་རྟ་མགྲིན་འདྲ་མོད་ཀྱང༔ ངོ་བོ་ཨོ་རྒྱན་ང་རུ་བསམ༔ འདབ་བཞིར་མ་ལས་ཡི་གེ་བཞི༔ དྷཱ་ཀི་བཞི་ཡི་ངོ་བོར་བསམ༔ གསང་སྔགས་སྒྲོག་དང་གསོལ་གདབ་ཚེ༔ དེ་རྣམས་ཀུན་ལས་འོད་འཕྲོས་པས༔ ཕེཾ་ཕེཾ་ཧྲཱིཿཡི་སྒྲ་དང་བཅས༔ འོད་ཟེར་སྟོང་གསུམ་གང་བར་བསམ༔ སྣང་སྲིད་དབང་སྡུད་དངོས་གྲུབ་ཀྱི༔ ཆར་འབེབ་འགྲོ་དྲུག་འདུལ་བར་བསམ༔ གཞལ་ཡས་འདབ་བཞིའི་ཡིག་བཞི་ལས༔ མཁའ་འགྲོ་སྡེ་བཞི་དམར་མོར་སྐྱེད༔ དེ་ཡང་བཅུ་དྲུག་ན་ཚོད་ལ༔ ཞལ་གཅིག་ཕྱག་གཉིས་གཡས་དབང་སྡུད༔ གཡོན་པས་ཐོད་ཁྲག་ཐུགས་ཀར་འཛིན༔ རང་རང་ས་བོན་ཐུགས་ཀར་མཚན༔ རང་འདྲའི་ཌཱ་ཀི་འབུམ་འབུམ་བསྐོར༔ དཔའ་བོ་གིང་གི་ཚོགས་དང་བཅས༔ སྣང་སྲིད་དབང་སྡུད་རང་བཞིན་དུ༔ གར་སྟབས་ཤིགས་སེ་སྒྱུར་བར་སྒོམས༔ སློབ་དཔོན་ཡེ་ཤེས་མཁའ་འགྲོ་ཨོ་རྒྱན་དབྱེར་མེད་ལ་མོས་གུས་དུང་དུང་པ་རེ་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། བདག་མདུན་གྱི་འོད་ཀྱིས་མཁའ་ཁྱབ་ཀྱི་རྒྱལ་བ་སྲས་དང་བཅས་པ་རང་དབང་མེད་པར་བསྐུལ་ཏེ་ནམ་མཁའ་བར་སྣང་ས་གཞི་གང་བ་ཙམ་དུ་སྤྱན་དྲངས། དབྱེར་མེད་དུ་ཐིམ་པའི་མོས་པ་མཛོད། སྤྱན་འདྲེན་བྱ་ཞིང་འབེབ་སྤོས་རོལ་མོ་བཅས་བྱིན་དབབ། ཏིཥྛ་བཛྲ་ས་བསྟིམ། དེས་འཇུག་པའི་ཆོས་རྣམས་གྲུབ། དངོས་གཞི་དབང་བསྐུར་བ་ལ་བུམ་གསང་ཤེར་ཡེ་ཚིག་དབང་གདམས་ཁྲིད་བཅས་འབྱུང་བ་ལས། ཐོག་མར་གསོལ་བ་གདབ་པ་འདིའི་རྗེས་ཟློས། བྱང་ཆུབ་རྡོ་རྗེས་སངས་རྒྱས་ལ༔ སྔོན་ཚེ་ཇི་ལྟར་དབང་བསྐུར་པས༔ བདག་ཀྱང་ལྷ་མོར་དབང་བསྐུར་ཞིང༔ དངོས་གྲུབ་མཆོག་ཀྱང་བསྩལ་དུ་གསོལ༔ ལན་གསུམ། གནང་བ་སྦྱིན་པ་འདི་ལ་གསན་འཚལ། དབྱེར་མེད་ཆེན་པོར་དབང་བསྐུར་བས༔ གསང་གསུམ་གནས་ནས་བྱུང་བ་ཡི༔ རྩ་བ་གསུམ་གྱི་དམ་བསྲུང་ན༔ སངས་རྒྱས་ཀུན་གྱི་དབང་སྦྱིན་བྱ༔ བླ་མ་ཡེ་ཤེས་མཁའ་འགྲོའི་ཐུགས་ཀའི་རྟ་མགྲིན་ལས་རིགས་ལྔ་ཡབ་ཡུམ་བུམ་པ་ཐོགས་པ་བྱོན། ཁྱེད་རང་རྣམས་ཀྱི་སྤྱི་བོར་བདུད་རྩི་བླུགས་པས་ཚངས་བུག་ནང་དུ་བབས། ལུས་ཀྱི་སྡིག་སྒྲིབ་དག་པར་མོས་ལ། བུམ་པ་ཐོགས་ཏེ། ཨོཾ༔ བླ་མ་མཁའ་འགྲོའི་ལྷ་ཚོགས་དགོངས། །སྐུ་ཡིས་བྱིན་གྱིས་བརླབ་ཏུ་གསོལ༔ ལུས་ཀྱི་སྒྲིབ་པ་སྦྱང་དུ་གསོལ༔ སྐུ་མི་འགྱུར་ཚེ་ཡི་དངོས་གྲུབ་སྩོལ༔ རྩ་སྔགས། ཀཱ་ཡ་ཨ་བྷི་ཥིཉྩ་ཨོཾ། ཞེས་བུམ་ཆུ་བླུད། ཆུ་རྔུབ་མཐའ་མ་སྤྱི་གཙུག་འཁྱིལ༔ ཨོཾ་ཨཱཿཧཱུྃ་སྭཱ་ཧཱ་ལྔ་ལས༔ ཡེ་ཤེས་ལྔ་ཡིས་དབུར་བརྒྱན་བསམ༔ དེས་ནི་བུམ་པའི་དབང་ཐོབ་ཅིང༔ སྐུ་ཡི་དངོས་གྲུབ་ཐོབ་པ་ཡིན༔ གསང་ཐོད་ཐོགས་ལ། གསང་དབང་གི་སླད་དུ་བླ་མ་ཡེ་ཤེས་མཁའ་འགྲོ་ཡེ་ཤེས་སེམས་དཔའ་ཡི་དམ་རྟ་མགྲིན་དང་མཉམ་པར་རོལ་པའི་སྦྱོར་མཚམས་ནས་བྱང་སེམས་དཀར་དམར་བབས། ཐོད་པའི་བདུད་རྩི་དང་འདྲེས་པ་ལྕེ་ཐོག་ཏུ་བཞག་པས་ཁྱེད་རང་རྣམས་ཀྱི་ལུས་བདེ་བས་རྒྱས་པར་སྒོམས། ཨཱ༔ བླ་མ་མཁའ་འགྲོའི་ལྷ་ཚོགས་དགོངས། །གསུང་གིས་བྱིན་གྱིས་བརླབ་ཏུ་གསོལ༔ ངག་གི་སྒྲིབ་པ་སྦྱང་དུ་གསོལ༔ གསུང་སྙིང་པོ་ལུང་གི་དངོས་གྲུབ་སྩོལ༔ རྩ་སྔགས། ཝཱ་ཀ་ཨ་བྷི་ཥིཉྩ་ཨཱཿ བདུད་རྩི་བླུད། དེས། ངག་གི་སྒྲིབ་དག་གསང་དབང་ཐོབ༔ གསུང་གི་དངོས་གྲུབ་ཐོབ་པ་ཡིན༔ ཤེར་དབང་ལ། མེ་ལོང་སྙིང་གར་བཞག །དེ་ནས་བླ་མའི་ཐུགས་ཀ་ནས་འོད་ཟེར་ལྔ་འཕྲོས། ཁྱེད་རང་རྣམས་ཀྱི་སྙིང་གར་ཐིམ། གསལ་ལ་འཛིན་པ་མེད་པའི་བདེ་ཉམས་སྐྱེས། ཡིད་ཀྱི་སྒྲིབ་པ་དག་པར་མོས། ཧཱུྃ༔ བླ་མ་མཁའ་འགྲོའི་ལྷ་ཚོགས་དགོངས། །ཐུགས་ཀྱིས་བྱིན་གྱིས་བརླབ་ཏུ་གསོལ༔ སེམས་ཀྱི་སྒྲིབ་པ་སྦྱང་དུ་གསོལ༔ སྐྱེ་མེད་རྡོ་རྗེའི་དངོས་གྲུབ་སྩོལ༔ རྩ་སྔགས། ཙིཏྟ་ཨ་བྷི་ཥིཉྩ་ཧཱུྃ། དེས། ཤེས་རབ་ཡེ་ཤེས་དབང་ཐོབ་ཅིང༔ ཐུགས་ཀྱི་དངོས་གྲུབ་ཐོབ་པ་ཡིན༔ དེ་ནས་དབང་བཞི་པའི་དོན་དུ་ཁྱེད་རང་རྣམས་ཀྱིས་མོས་གུས་དུང་དུང་པ་རེ་སྐྱེད་ཅིག །དེའི་རྐྱེན་གྱིས་བླ་མ་ཁྱེད་རང་རྣམས་ལ་ཚུར་ཐིམ་པས་ལུས་ངག་ཡིད་གསུམ་གྱི་སྒྲིབ་པ་མ་རིག་པའི་དྲི་མ་དག །དྲན་རྟོག་དབྱིངས་སུ་ཐིམ་པར་མོས་ཤིག །ཧྲཱི༔ བླ་མ་མཁའ་འགྲོའི་ལྷ་ཚོགས་དགོངས། །སྐུ་གསུང་ཐུགས་ཀྱིས་བྱིན་གྱིས་རློབས༔ ཡེ་ཤེས་ལྔ་ཡི་དབང་སྐུར་ཅིག༔ གསོལ་འདེབས་བརྒྱུད་འཛིན་བྱིན་གྱིས་རློབས༔ དབང་བཞིའི་ཡེ་ཤེས་རྫོགས་ཐོབ་ཤོག༔ རྩ་སྔགས། སརྦ་ཨ་བྷི་ཥིཉྩ་ཧྲཱིཿ རིག་པ་ཁོང་གློད་ལ་རང་གི་སེམས་ཉིད་མ་བཅོས་སྤྲོས་བྲལ་གྱི་ངང་ལ་ཞོག །ཅེས་མཉམ་པར་འཇོག་ཏུ་བཅུག །དེས། རིག་པ་ཡེ་ཤེས་དབང་ཐོབ་ཅིང༔ མཆོག་གི་དངོས་གྲུབ་ཐོབ་པ་ཡིན༔ དེས་སྨིན་བྱེད་དབང་གི་རིམ་པ་གྲུབ། དེ་ནས་ཇོ་མོའི་གསང་སྒྲུབ་གདམས་པའི་ཁྲིད་ལ་སེམས་མ་ཡེངས་པར་གསོན་ཅིག །མ་གཅིག་ཇོ་མོ་མཚོ་རྒྱལ་ནི༔ གསང་བར་མ་མོ་བདག་མེད་མ༔ འཁོར་བ་བློས་བཏང་གངས་བྲག་གི༔ རི་ཁྲོད་དབེན་སར་འབོལ་གདན་སྟེང༔ གསང་སྔགས་བླ་མ་བཟང་བསྟེན་ནས༔ གཙུག་གི་རྒྱན་གཅིག་བདག་མེད་མ༔ རང་དང་གཉིས་མེད་བལྟ་འདོད་ན༔ འདི་ལྟར་བདག་ལ་གཞིག་པ་བཏང༔ ཕྱི་ནང་ཡུལ་ལ་བདག་ཚོལ་ཅིག༔ སྣང་ཡུལ་སེམས་ལ་ཕར་བརྟགས་པས༔ སྣང་བའི་ཡུལ་ལ་བདག་མེད་ན༔ མིང་རུས་བདག་ཏུ་འདུག་གམ་ལྟོས༔ མིང་དང་རུས་ནི་བདག་ཡིན་ན༔ མིང་རུས་འཕོ་ཚེ་བདག་མི་འཕོ༔ དེ་ཕྱིར་མིང་རུས་བདག་མ་ཡིན༔ ལུས་འདི་བདག་ཏུ་འདུག་གམ་ལྟོས༔ ལུས་འདི་བདག་ཉིད་ཡིན་གྱུར་ན༔ ལུས་འདི་བསྲེགས་ཚེ་བདག་མི་ཚིག༔ ཕྱི་ཡི་ལུས་ནི་བདག་མ་ཡིན༔ འོ་ན་སེམས་ནི་བདག་ཡིན་ནམ༔ སེམས་འདི་བདག་གཅིག་ཡིན་གྱུར་ན༔ ད་ལྟ་གར་གནས་དང་པོ་གང་ནས་བྱུང༔ རྗེས་ལ་གར་འགྲོ་དབྱིབས་དང་ཁ་དོག་ལྟོས༔ གང་དུ་ཡང་ནི་གྲུབ་པ་མེད༔ སེམས་ནི་སྟོང་པ་སྐྱེ་འགག་མེད༔ དེ་ཕྱིར་སེམས་ལ་ང་བདག་མེད༔ གཞན་ནའང་ཡོད་པ་མ་ཡིན་ཏེ༔ དེ་ལྟར་ལྟ་བྱེད་བདག་མ་ཡིན༔ ཅི་སྟེ་རང་བཞིན་བརྗོད་དང་བྲལ༔ བདག་མེད་པ་ལ་བདག་བཟུང་བས༔ སེམས་ཅན་ཐམས་ཅད་འཁྲུལ་ཅིང་སྡུག༔ ཉོན་མོངས་བརྒྱད་ཁྲི་བཞི་སྟོང་ཡང༔ རྩ་བ་བདག་ཏུ་རྟོག་ལས་གྱེས༔ བདག་མེད་རང་རིག་དེ་རྟོགས་ན༔ སངས་རྒྱས་བྱང་ཆུབ་བདེ་བ་རྒྱས༔ ཆོས་སྒོ་བརྒྱད་ཁྲི་བཞི་སྟོང་ཡང༔ བདག་མེད་ཟད་སར་སྐྱོལ་ལ་འདུས༔ དེ་ཕྱིར་མ་མོ་བདག་མེད་མ༔ མ་ནི་སྐྱེ་བ་མེད་པའི་དོན༔ མོ་ནི་འགག་པ་མེད་པའི་དོན༔ བདག་མེད་སྐྱེ་འགག་གཉིས་ལས་འདས༔ དེ་ལྟར་རྟོགས་ན་ལྟ་བ་ཡིན༔ རང་རིག་བདག་མེད་གསལ་བ་དེ༔ མ་ཡེངས་རྒྱུན་དུ་བསྒོམ་པ་ཡིན༔ དེ་ལས་མི་འདའ་དམ་ཚིག་ཡིན༔ ཡིད་ལ་མི་བྱེད་གེགས་སེལ་ཡིན༔ དེ་བཞིན་སྤྱད་པ་སྤྱོད་པ་ཡིན༔ དེ་དོན་མངོན་གྱུར་འབྲས་བུ་ཡིན༔ དེ་ནི་ཐེག་པ་ཀུན་གྱི་གཙུག༔ མྱ་ངན་འདས་པའི་རྒྱན་གཅིག་ཡིན༔ བདག་མེད་ཡོངས་གྲོལ་ངོ་མཚར་ཆེ༔ བདག་མེད་དབང་ཐོབ་ཆོས་སྐུ་ཡིན༔ ཇི་ལྟར་ནམ་མཁའ་དྭངས་པ་ལ༔ ཉི་མའི་འོད་ཟེར་འཆར་བ་བཞིན༔ གཟུགས་སྐུ་རྣམ་གཉིས་ཤུགས་ལ་འབྱུང༔ འགྲོ་དོན་ལྷུན་གྲུབ་ཆེན་པོར་སྤྱོད༔ འདི་ལྟ་བུ་ཡི་རིན་ཆེན་འདི༔ བློ་དམན་རྣམས་ལ་གསང་བའི་དོན༔ སྐལ་ལྡན་འདི་སྤྱོད་གསང་སྒྲུབ་ཅེས༔ ཐ་སྙད་ཙམ་དུ་བཏགས་པ་བས༔ དེ་ཕྱིར་གསང་སྒྲུབ་འདི་ལྟར་རྟོགས༔ བཀྲ་ཤིས་འདྲེན་ཁྱོད་སྐལ་ལྡན་ནམ༔ གཙུག་གི་རྒྱན་གཅིག་རྣལ་འབྱོར་མ༔ བདག་མེད་པ་ཡི་དོན་རྟོགས་ཤོག༔ ཇོ་མོའི་གསང་སྒྲུབ་ཡང་དག་དོན་གྱི་ལེའུ་སྟེ་བཞི་པའོ༔ ཞེས་གསུངས་པ་ལྟར་སྔོན་འགྲོ་ཕྱི་སྒྲུབ་ཀྱི་བློ་སྦྱང་། དངོས་གཞི་ནང་སྒྲུབ་ལྷ་ཡི་རྣལ་འབྱོར། བཟླས་པ་སྔགས་ཀྱི་རྣལ་འབྱོར། ཁྱད་པར་གསང་སྒྲུབ་ཟབ་མོའི་དོན་ཁྲིད་ཚུལ་བཞིན་ཉམས་སུ་བླང་བར་མཛད་འཚལ། །དེས་སྨིན་གྲོལ་ཆིག་རྫོགས་སུ་ལེགས་པར་གྲུབ་པའོ། །དེ་ལྟར་དབང་ཐོབ་པས་དེང་ནས་དམ་ཚིག་ཚུལ་བཞིན་འཛིན་པ་གལ་ཆེ་བས་འདི་ལ་གསན་མཛོད། བླ་མའི་དམ་ཚིག་ཅི་གསུང་བསྒྲུབ༔ ཡི་དམ་དམ་ཚིག་སྒྲུབ་ལ་བརྩོན༔ ཌཱ་ཀིའི་དམ་ཚིག་གསང་ཐུབ་པ༔ སྐུ་གསུང་ཐུགས་དང་མཉམ་པར་སྦྱོར༔ ཞེས་གསུངས་པ་དང་ནམ་ཡང་མི་འགལ་བར་བསྲུང་སྙམ་པས་འདིའི་རྗེས་ཟློས། གཙོ་བོས་ཇི་ལྟར་སོགས། གཏང་རག་མཎྜལ། ལུས་དབུལ་དགེ་བསྔོ་ཚུལ་བཞིན་བྱ། སློབ་མ་གྲོལ། གསུམ་པ་རྗེས་ཆོག་ནི། བླ་མས་ཚོགས་ལ་རོལ་ནས་ཆོ་གའི་རྗེས་ཆོག་ཚུལ་བཞིན་བྱའོ། །རྒྱལ་བའི་ཡུམ་གཅིག་མཚོ་རྒྱལ་སྨིན་གྲོལ་བཅུད། །གཏེར་ཆེན་ཆོས་ཀྱི་དབང་ཕྱུག་ཟབ་གཏེར་མཆོག །རྨད་བྱུང་འཇམ་དབྱངས་བླ་མའི་དྲིན་ལས་ཐོབ། །འདི་བྲིས་དགེ་བས་བསྟན་འགྲོ་དགེ་བར་ཤོག །ཅེས་པའང་ཟབ་ཆོས་འདི་ཉིད་ཀྱི་སྨིན་གྲོལ་ཤིན་ཏུ་ཉག་ཕྲ་བས་མི་ཉམས་དར་རྒྱས་སུ་འབྱུང་བར་དམིགས་ཏེ་བླུན་རྨོངས་དྲི་མེད་འོད་ཟེར་གྱིས་དཔལ་སྤུངས་ཡིད་དགའ་ཆོས་འཛིན་གྱི་ཆོས་གྲྭར་ས་འབྲུག་ཧོར་ཟླ་དྲུག་པའི་ཚེས་བཞིའི་སྔ་ཆར་བྲིས་པ་དགེ་ལེགས་འཕེལ།། ༈ །།ཞེས་པ་འདི་ནི་ཁ་སྐོང་དུ་སྤར་གསར་དུ་བསྒྲུབ་པའོ།།\nRetrieved from "http://rtz.tsadra.org/index.php?title=Terdzo-NGI-041&oldid=117225"